ހީވޭ ކަލާވާހެން-31 | Esfiya - Dhivehi Vaahaka Site\n” ޕިސް ޕިސް ސަދޫފްވެސް ދޯ ދެން.. ކިހާ ދުވަހެއް ފަހުން ދިޔާން މިފެނުނީ އަހަރެމެންނަށް.. އަނެއްކާ އެފަދަ ހިތާމަވެރިކަމެއް ކަޑައްތު ކުރި އިރު ހަށިގަނޑަށްވެސް ބަދަލު އަންނާނެދޯ.. ނުވިތާކަށް މިއަދު މީ އެމީހުންގެ ކައިވެނީގެ ހަފްލާ.. ހަފްލާގައި ތައްޔާރު ވެފަ ހުންނަ އިރު ފެންނަ ގޮތް އާދައިގެ ދުވަހަކާ ތަފާތުވާނެ އެންނު.. މިހާރު އަންހެނުން އެކަންޏެއް ނޫނޭ މޭކަޕް ބޭނުން ކުރަނީވެސް.. ދިޔާންވެސް ޔަޤީން ސެލޫން އަކަށް ގޮސްކަން ތައްޔާރުވާނީ.. އަނެއްކާ ރަށުގެ އަވީގަ އުޅޭ އިރު ހަންގަނޑު އެނދުމާ މިހުރިހާ ކަމެއްވެސް މާލެ އައީމަ ބަދަލުވާނެ އެންނު.. ދެންވެސް..” ސަދޫފްގެ ސުވާލާއެކު މާޔާ ބޮޑު ތަޤުރީރެއް ދޭން ފެށިއެވެ. އިނގިލިތަށް މުގުރަމުން މާޔާ ދައްކަމުން ދިޔަ ވާހަކަތައް އަޑުއަހަން ހުރި ސަދޫފް ގާތަށް ހިނިއަންނަ ގޮތްވިއެވެ. ދެފަރާތަށް ބޯ ހޫރުވާލަމުން ފަޒާގެ ތެރެއަށް ފުންނޭވާއެއް ދޫކޮށްލިއެވެ. ކަންކަމާމެދު މާ ބޮޑަށް ވިސްނެނީ ކަމުގައި އޭނާގެ ހިތް ބުނެލިއެވެ.\n” ކޮންތާކަށް މިހާރު މިދަނީ..؟” ކައިވެނި ޕާޓީ ނިންމާލުމަށްފަހު ކާރަށް އަރާ އިން ލިލިއަން ސުވާލު ކުރީ ގެއަށްދާ މަގު ނޫން އެހެން މަގަކުން ކާރުދާން ފެށުމުންނެވެ.\n” މިދަނީ މިރޭ އަހަރެމެން ތިބެން ހަމެޖެހިފަވާ ހޮޓެލް އަށް..” ލިލިއަން އާ ޖެހިގެން އިން ސީޓުގައި އިށީނދެ އިން ދިޔާން ބުނެލިއެވެ.\n” އެކަމަކު ޔާން ބުނީމެންނު މިރޭ ގޭގަ މަޑުކޮށްފަ މާދަމާ އޭ ބާލީއަށް ފުރަނީ… ” ކުރިން ކަންތައްތައް ރޭވިފައިވާ ގޮތް ލިލިއަން ހަނދާން އާ ކޮށްލިއެވެ. ކުއްލިއަކަށް ތާވަލަށް އައި ބަދަލުގެ ސިއްރެއް ލިލިއަން އަކަށް ނޭނގެއެވެ.\n“އެ ކަން އަދިވެސް އޮތީ އެހެންނޭ.. މާދަން ހަމަ ބާލީއަށް ދާ ގޮތަށް.. މިއީ.. ބޭބެ ދިން ވެޑިންގް ގިފްޓެއް.. ” ދިޔާންގެ އަޑު ކުއްލިއަކަށް މަޑުވެގެން ދިޔައެވެ. ލިލިއަން އަށް ވިސްނާލެވުނެވެ. އެންމެ ފަހުވަޤުތު ދިޔާންގެ ބޭބެ އެމީހުންގެ ކައިވެންޏަކަށް ނާދެއެވެ. އެހެނަސް އެފަދަ ކައިވެނީގެ ހަދިޔާއެއް ދިނުމުންވެސް ދިޔާން އާއި އޭނާގެ ބޭބެއާ މެދު އޮންނަ ގުޅުން ލިލިއަން އަށް އަންދާޒާ ކޮށްލެވުނެވެ.\nމާގިނަ އިރު ނުވަނީސް ކާރު އޭގެ މަންޒިލަށް އައިސް ހުއްޓުނެވެ. ދިޔާން ކާރުގެ ދޮރު ހުޅުވާލަމުން ލިލިއަން އަށް އަތް ދިއްކޮށްލިއެވެ. ލިލިއަން ދިޔާންގެ އަތުގައި ހިފައިގެން ކާރުން ފޭބުމަށްފަހު ކުރިމަތިން ފެންނަން ހުރި އުސް، ބިޔަ އިމާރާތައް ބަލައިލިއެވެ. ރޭގަނޑުވުމުން ބޮކިތަކުން ދިއްލާ އަޅާފައިވާ އެހޮޓެލްގެ ނަން ފުރަތަމަވެސް ލިލިއަންގެ ލޮލުގައި އަޅައިގަތެވެ.\n” އުނިމާ ކޮމްޕްލެކްސް..” ލިލިއަން އަށް ވައި އަޑުން ކިޔާލެވުނެވެ.\n” ލެޓްސް ގޯ.. ” ދިޔާން ލިލިއަންގެ އަތުގައި ހިފާ ދަމާލުމުން ހަމަހޭވެރިކަން ލިބި ލިލިއަންވެސް ދިޔާން އާއެކު ހިނގައިގަތެވެ.\nހޮޓެލްގެ ދޮރުމައްޗަށް އަރާ ހުއްޓުމާއެކު އެތަނުގެ މުވައްޒަފަކު ހިނިތުންވުމާއެކު ދޮރު ހުޅުވާލަ ދިނެވެ.\n” ވެލްކަމް..” ހިނިތުންވެ ހުރެ އެތެރެއަށް އިޝާރާތް ކޮށްލަމުން އޭނާ ބުންޏެވެ.\n” ދިސްވޭ ޕްލީސް..” އިތުރު މުވައްޒަފަކު ހުއްޓި ދިޔާން އަށާއި ލިލިއަން އަށް ދާންވީ ދިމާ ދައްކައިދެމުން ދިޔައެވެ. ހީވަނީ އެ މުވައްޒަފުންނަކީ އެ\nޖޯޑަށް ހާއްސަކުރެވިފައިވާ ބައެއް ހެންނެވެ.\nލިލިއަންމެން ތިބެން ހަމަޖެހިފައިވާ ފަންގިފިލާއަށް އާދެވުމާއެކު ވަންނަންވީ ދޮރު އޭނާ ދައްކާލަދިނެވެ. އެއަށްފަހު އެއްވެސް ކަމެއް ބޭނުންނަމަ އެކަމެއް އަންގާލަ ދިނުމަށް އެދެމުން ހިތް ހެޔޮ ހިނިތުންވުމެއް އޭނާ ރައްދުކުރިއެވެ.\n” އެންޖޯއި ޔޯރ ސްޓޭ!” އޭނާ ފަހު ކަމަކަށް އެހެން ބުނެލުމާއެކު ލިލިއަންވެސް ބަދަލުގައި ހިނިތުންވެލިއެވެ. ދިޔާން އޭނާގެ ކުރިން ދޮރު ހުޅުވާލުމަށްފަހު އެތެރެއަށް ވަނެވެ. ދިޔާންގެ ފަސް ފަހަތުން އެތެރެއަށް ވަތް ލިލިއަންގެ ދެލޯ ބޮޑުވެގެން ދިޔައެވެ.\nލިލިއަން މެންނަށް ތިބެވުނީ ވީއައިޕީ ޕްރެޒިޑެންޓަލް ސުވީޓެއްގައެވެ. އެންމެ ރެޔަކަށްވެސް އެތަން ލިބޭނީ އާދައިގެ އަގަކަށް ނޫންކަން ޔަޤީނެވެ. އަނެއްކޮޅުން ތަނުގެ މުވައްޒަފުންވެސް އެމީހުންނަށް އިތުރު ސަމާލުކަމެއް ދިންހެން ހީވަނީ ކީއްވެހެއްޔެވެ؟ ސުވާލެއް ކުރާ ފަދައިން ލިލިއަން އަށް ދިޔާންގެ މޫނަށް ބަލާލެވުނެވެ. އޭނާގެ ބޭބެގެ ފަރާތުންވިޔަސް އެފަދަ އަގުބޮޑު ހަދިޔާއެއް ޤަބޫލުކުރަން ލިލިއަން އަށް އުނދަގޫވިއެވެ.\n” ބޭބެއަކީ މި ހޮޓެލްގެ ޝެއަރ ހޯލްޑަރ އެެއް.. އެހެންވީމަ އެންމެންވެސް އަހަރެމެންނަށް ހާއްސަކަން އެދިނީ.. ” ލިލިއަންގެ ހިތުގައިވާ ސުވާލު އެނގިހުރެ ދިޔާން ޖަވާބުދިނެވެ. ލިލިއަން އަށް ކަންކަން ނަގައިގަނެވުނީ ދެނެވެ. އަދިވެސް ޝައުޤުވެރިކަމާއެކު މުޅި ސްވީޓުގެ ތަންތަން ލިލިއަން ރަނގަޅަށް ބެލެމުން ދިޔައެވެ. ސްވީޓުގެ އެއްފަރާތުން ބިއްލޫރި ދޮރުގެ ބޭރުން ހުޅުމާލޭގެ އުސް އިމާރާތްތައް ފެންނަހެން ހުރި އިރު އެތާނގައި ބޮޑު ޖަކޫޒީއެއްް ބެހެއްޓިފައި ހުއްޓެވެ. އެޕާޓްމެންޓުގެ ފޯޔަރއިން ވަދެވިގެން ދެވޭނެހެން ތަނުގެ ކާގެއާއި ބަދިގޭގެ އިތުރުން ލިވިންގް ރޫމް އަދި ލައުންޖް ހުއްޓެވެ. މާސްޓަރ ބެޑް ރޫމަކާއި މީޑިއަރ ރޫމެއްގެ އިތުރުން ޕްރެޒިޑެންޓަލް ސްވީޓް ސްޓޫޑިއޯރ އެއް އެތާނގައި ވެއެވެ. މާސްޓަރ ބާތް ރޫމް ވެސް އެހާމެ ފުރިހަމައެވެ. ސޯނާއެއްގެ އިތުރުން ވިޝީ ޝަވަރގެ ޚިދުމަތް ލިބޭނެހެން އެތަން ފަރުމާ ކުރެވިފައިވެއެވެ. ލިވިންގް ރޫމުން ނިކުމެގެން ދެވޭނޭހެން ފުޅާ ބެލްކަންޏެއް ހުރި އިރު އެތާ ހުއްޓި ހުންނައިރު ކަނޑުގެ ސަތަހަ ފެންނަން އޮވެއެވެ. އެ ހިތްގައުމު މާހައުލުން ލިލިއަންގެ ހިތަށް ހިތްހަމަ ޖެހުން ލިއްބައިދެމުން ދިޔައެވެ.\n” އަދިވެސް ހިތްހަމަޖެހޭ ވަރަށް ތަންތަން ނުބެލޭތަ.. ؟” ފަހަތުން ދިޔާން އައިސް ލިލިއަންގެ ގައިގާ ބައްދާލަމުން ސުވާލު ކޮށްލިއެވެ. ދިޔާންގެ ހޫނު ނޭވާ ލިލިއަންގެ ކަރުދޮށުން އިޙްސާސްވުމާއެކު ގައިގެ ލޯލިތައް ކޮއްޅަށް ޖެހިގެން ދިޔައެވެެ.\n” އަހަންނަށްވުރެ މިތަން މާކަމުދޭ ދޯ ލިން އަށް.” ދިޔާން ސަމާސާ ކޮށްލަމުން ބުނުމާއެކު ލިލިއަން އަވަސް އަވަހަށް ދެފަރާތަށް ބޯ ހޫރުވާލިއެވެ.\n” އެހެންވިއްޔާ ދެން އިތުރަށް އަހަރެން ނުތަޅުވާ.. އައި ކާންޓް ވެއިޓް އެނީ ލޯންގާ..” ދިޔާންގެ އަޑު ކުއްލިއަކަށް ބަރުވެގެން ދިޔައިރު މަޑު މަޑުން ލިލިއަންގެ މޫނުގައި ފިރުމާލިއެވެ. އެއާއެކު ދެން ފެނުނީ ދިޔާން ލިލިއަން އޭނާގެ އަތް ދަނޑި މައްޗަށް އުފުލާލި ތަނެވެ.\n“ފްރެޝް ވެލަން ބޭނުންް..” ލިލިއަން އަށް ކުއްލިއަކަށް ބުނެލެވުނެވެ.\n” ލޭޓަރ..” ދިޔާން އެގޮތް ކަމުދިޔަ ހެނެއް ހިޔެއް ނުވިއެވެ. ލިލިއަން ގެނެސް ކޮޓަރީގައި ހުރި ފުޅާ އެނދުގައި ބާއްވާލިއެވެ. ލިލިއަންގެ މުޅި ހަށިގަނޑުގައި ދިޔާން ބޮސްދެމުން ދިޔައިރު ކައިވެނީގެ ހެދުންވެސް ގަޔާ ދިޔައީ ވަކިވަމުންނެވެ.\n” ލިން.. ސޭ މައި ނޭމް..” ދިޔާން އޭނާގެ ފިރުމުންތަކުގެ ތެރެއިން ލިލިއަން އާ ވާހަކަ ދެއްކިއެވެ.\n” ޔާން..” ލިލިއަން އޭނާގެ ތަގުޅިކޮށްލެވިފައިވާ ދެލޯ ހުލުވުމެއްނެތި ބުންޏެވެ.\n“ނޮޓް ޔާން.. ސޭ ދިޔާން..” ދިޔާން އަމުރެއް ކޮށްލި ފަދައެވެ.\n” ދި..ޔާން..” ލިލިއަންގެ ދެލޯ ކުއްލިއަކަށް ކަރުނައިން ފުރިގެން ދިޔައެވެ. ޚުދު އޭނާއަަކަށްވެސް އެވީ ގޮތެއް ނޭނގުނެވެ.\n” ރޮނީތަ..؟”. ކަރުނައިގެ ތެތްކަން އިޙްސާސް ކުރެވުމާއެކު ދިޔާން އަށް ސުވާލު ކޮށްލެވުނެވެ.\n” އަހަންނަށް ގޯސްކޮށް ކަމެއް ކުރެވުނީތަ..؟” ދިޔާންގެ ހަރަކާތްތައް މަޑުޖެހި ސުވާލުކޮށްލެވުނެވެ. ލިލިއަން އަވަސް އަވަހަށް ކަރުނަތައް ފޮހެލަމުން ދެފަރާތަށް ބޯ ހޫރުވާލިއެވެ. އޭނާއަށްވެސް އަމިއްލަ ނަފްސަށް އައި ބަދަލު ނުވިސްނުނުއިރު އެހެން މީހަކަށް އެކަން ވިސްނައިދޭނީ ކިހިނެއްހެއްޔެވެ؟ އޭނާގެ ލޮލުން އެއައި ކަރުނައިގެ ފަހަތުގައިވަނީ އުފާވެރިކަން ހެއްޔެވެ؟ ނުވަތަ ހިތާމަހެއްޔެވެ؟ ހިތާމައަށް ވަނީނަމަ އޭނާ އެހިތާމަ ކުރަނީ ކޮންކަމަކާ ހެއްޔެވެ؟ ނުރައްކާތެރި ކަމުގެ އިންޒާރެއް ފަދައިން މެދުކެނޑުމެއްނެތި އޭނާގެ ހިތުގައި އަޅަމުން ދިޔަ ރަނގަބީލުގެ އަޑު ކަނޑުވާލާނެ ގޮތެެއް ލިލިއަން އަކަށް ނޭނގުނެވެ.\n” ނޫން.. އަހަރެން މިހުރީ އުފަލުން.. އަހަރެންނަށް ވުރެ ވަކި އުފާވެރި މީހެއް މިރެޔަކު ނުހުންނާނެ.. .” ލިލިއަން އޭނާގެ އަމިއްލަ ހިތާ ވާހަކަ ދައްކަމުން ދިޔައެވެ. ކައިވެންޏަކީ ކޮންމެ މީހެއްގެ ދިރިއުޅުމަށްވެސް އަންނާނެ ބޮޑު ބަދަލެކެވެ. އެއީ ޙަޔާތުގެ މުޅިން އާ ބާބެއް ފެށިގެންދާ މަރުހަލާއެކެވެ. އޭނާއަށް އިޙްސާސްކުރެވޭ ނުތަނަވަސްކަމާއި ބިރުވެރިކަމުގެ ފަހަތުގައިވާ ސަބަބަކީ އެއީކަމުގައި ލިލިއަން ނިންމިއެވެ. އެހުރިހާ ކަމަކަށް ނަފްސު ހޭނެއް ވަޤުތު ބޭނުންވާނެއެވެ. އެ ޚިޔާލުތަކާއެކު އޭނާ ދެލޯ މަރާލަމުން ދިޔާންގެ ތުންފަތުގައި ބޮސްދިނެވެ. އޭނާގެ ކަރުނަތަކުގެ ފަހަތުގައިވާ މާނަ ގޯސްގޮތަކަށް ދިޔާން ނަގާކަށް ލިލިއަން ބޭނުމެއްނޫނެވެ.\nލިލިއަންގެ ޢަމަލުގައި ދިޔާންވެސް ބައިވެރިވިއެވެ. އިތުރަށް އެ ސިކުނޑިއަށް އެއްވެސް ކަމަށް ވިސްނަން ފުރުސަތު ދިނުމެއްނެތި ލިލިއަން އޭނާގެ މުޅި ހަށިގަނޑު ދިޔާން އަށް ހިބައިން ދިނެވެ.\nޖެހިގެން އައި ދުވަހު ދިޔާން އާއި ލިލިއަން އެމީހުންގެ މާމުއި ހަނދަށް ފުރިއެވެ. ބާލީގައި ހަފްތާއެއް ހާ ދުވަސް ދެމީހުން އެކުގައި ހޭދަކުރިއެވެ. ޤުދުރަތުގެ ހިތްގައިމުކަން ލިބިފައިވާ އެ މަންޒިލް ލިލިއަން އަށް ނުހަނު ކަމުދިޔައެވެ. ދިޔާންގެ ފަރާތުން ލިބެމުން ދިޔަ އުފާތަކާއި ހިތްހަމަޖެހުމަށް ނިމުމެއް ނެތެވެ. އަދިވެސް ގިނަ ދުވަހު އެތަނުގައި ދިޔާން މަޑުކުރަން ބޭނުންވީނަމަވެސް އޮފީހަށް ނުނިކުމެ ގިނަ ދުވަހު މަޑުކުރެވެން ނެތުމާއެކު އެނބުރި މާލެ އަންނަން ޖެހުނެވެ.\nލިލިއަން މެން މާލެ އައިތާ މާގިނަ ދުވަހެއް ނުވެ ދިރާޝާ އާއި ހަމްދޫންވެސް ސިންގަޕޯރ އަށް ފުރައިގެން ދިޔައެވެ. ނަމަވެސް ގޭގައި އެކަނި ފޫހިވެފައި ހުންނާކަށް ލިލިއަން އަކަަށް ވަޤުތެއް ނުލިބުނެވެ. އޭނާ ރަށުގައި ކިޔަވަމުން ދިޔަ ކޯސް މާލޭގެ ކޭމްޕަހުގައި ކުރިއަށް ގެންދިޔުމުގެ ފުރުސަތު ލިބިގެން ދިޔައެވެ. ދިޔާންގެ ފަރާތުންވެސް އެކަމަށް އާބަސް ލިބުމުން ލިލިއަން އޭނާގެ ކިޔެވުމައިގެން ކުރިއަށް ދިޔައެވެ. އެ އަހަރު ނިމި އާއަހަރު ފެށިގެން ދިޔައީ ލިލިއަން ކޯސް ނިމި ވަޒީފާ ހަމަޖެހިގެންނެވެ.\nކާރަށް އަރާ ހަމަޖެހިލަމުން ލިލިއަން ސީޓުގައި ލެނގިލިއެވެ. އެހެން ރޭރެއަށްވުރެ މިއަދު އޭނާގެ ކުލާސްތައް ނިމުނީ ލަހުންނެވެ. ޑިޕްލޮމާ ނިންމާ ވަޒީފާއަށް ދާން ފެށިނަމަވެސް އެހާ ހިސާބުން ކިޔެވުން ހުއްޓާލާކަށް ލިލިއަން ބޭނުމެއްނުވިއެވެ. އެހެންކަމުން ވަޒީފާއަށް ދިޔުމުގެ އިތުރުން އޭނާ މިހާރު އެއަންނަނީ ޑިގްރީއަށް ކިޔަވަމުންނެވެ. ވަޒީފާއަށް ދަމުން ކިޔެވުމަކީ އޭނާ ހީކުރި ވަރަށް ވުރެ ބުރަ، އުނދަގޫ މަސައްކަތެކެވެ. އޭގެ ސަބަބުން އޭނާއަށް ގޭގައި ހުރެވޭ ވަޤުތުވެސް ނުހަނު މަދެވެ. އެހެނަސް އޭނާއަށް މަސައްކަތުގެ ދާއިރާގައި ކުރިއެރުމެއް ލިބެން އޮތީ އިތުރަށް ކިޔަވައިގެންނެވެ.\nފުންނޭވާއެއް ދޫކޮށްލަމުން ލިލިއަން ފޯނު ނަގާ ހުޅުވާލިއެވެ. ދިޔާންގެ ފަރާތުން ކޯލެއް ނުވަތަ މެސެޖެއް ލިބިފައި އިންނާނެކަމަށް ކުރި އުންމީދު ފެނަށް ވެގެން ދިޔައެވެ. ހިތަށްވެރިވި މާޔޫސްކަން ދެލޮލުން ފާޅުވެގެން ދިޔައެެވެ. މަސައްކަތުގެ މާހައުލުގައި ބުރަކޮށް އުޅެން ޖެހިފައިވަނީ ހަމައެކަނި އޭނާއަކަށް ނޫނެވެ. ދިޔާން އަށްވެސް ގިނަ ދުވަސް ދުވަހު ގެެއަށް އާދެވޭއިރު ހުންނަނީ ރޭގަނޑު ދަންވެފައެވެ. ގިނަ ރޭރޭ ލިލިއަން ކޮލެޖު ނިމޭ ގަޑީގައި ބަލާ އަންނަންވެސް ދިޔާން އަކަށް ވަޤުތެއް ނުލިބެއެވެ. ގޭގައި ކާރެއް އޮންނަކަން ނަސީބެކޭ ލިލިއަން ހިތަށް އެރިއެވެ. ނޫންނަމަ މާލޭގައި ހުންނަ ކޮލެޖަކުން ކިޔަވާ ނިންމައިގެން ހުޅުމާލެ އާދެވޭއިރު ހުންނާނީ ނުހަނު ލަސްވެފައެވެ. އެހުރިހާ ކަމަކަށްވުރެ ލިލިއަން ދެރަވަނީ ދިޔާން އާއެކު ހޭދަކުރެވޭ ވަޤުތު މަދުވާތީއެވެ. ކިޔެވުން ނިމުމުން ހުރިހާ ކަމެއްވެސް ރަނގަޅުވާނެކަމަށް ނިންމަމުން ލިލިއަން އަށް އިންތިޒާރު ކުރެވެމުން ދިޔައީ އޭނާ ދަސްވެނިވާނޭ ދުވަހަށެވެ.\nގެއަށް އާދެވުމާއެކު ސޯފީ އާދައިގެ މަތިން ކާން ތައްޔާރުކުރަންވީތޯ ސުވާލު ކުރިއެވެ. ލިލިއަންގެ ހަނދާނަށް އައީ ދިޔާން އެވެ. ދިޔާން ގެއަށް އައުމުން ދެމީހުން އެކުގައި ކެއުމަށް އިންސާފުކުރަން ނިންމަމުން ސޯފީ ކައިރީ ކާން ތައްޔާރު ކުރާނެކަމެއް ނެތްކަމަށް ބުނެލިއެވެ. އެއަށްފަހު ސިޑިން މައްޗަށް އަރައިގެން އައިސް އޭނާގެ ކޮޓަރި ދޮރު ހުޅުވާލިއެވެ.\nކޮޓަރީގެ ބޮކިތައް ދިއްލައިލަމުން ލިލިއަން އޭނާގެ އަތްދަބަސް ސޯފާ ގޮނޑީގައި ބާއްވާލިއެވެ. އިސްތަށިގަނޑުގައި އަސްލާފައި އިން ވޫލުކޮޅު ނައްޓުވާލަމުން އޭނާގެ އިސްތަށިގަނޑު މިނިވަންކޮށްލިއެވެ. ވޫލުކޮޅު އަތަށް މަހާލަމުން އައިސް ލިލިއަން ލޯގަނޑު ކުރިމަތީ ހުއްޓުނެވެ. ވޭތުވެދިޔަ ދޮޅު ވަރަކަށް އަހަރު ތެރޭ އޭނާއަށް އައިސްފައިވާ ބަދަލުތަކަށް ބަލަހައްޓައިގެން ލިލިއަން އަށް ހުރެވުނެވެ.\nވައުދޭ ވެވޭ މީ… 6\nFeatured އުފެއްދުންތެރި ލިޔުން އެހެނިހެން ލޯބި March 8, 2022\nމާޔޫސް ވެފާ… (3ވަނަ ބައި )


Dhekujjehge Dhai Nufalha Massala hallukohdhevumah Edhi Minister ah Sity eh Fonuvaifi ދެކުއްޖެއްގެ ދަތް ނުފަޅާ މައްސަލަ ހައްލުކޮށްދެއްވުމަށް އެދި މިނިސްޓަރަށް ސިޓީއެއް ފޮނުވައިފި – Huvadhoo News Dhekujjehge Dhai Nufalha Massala hallukohdhevumah Edhi Minister ah Sity eh Fonuvaifi Huvadhoo News\nދެކުއްޖެއްގެ ދަތް ނުފަޅާ މައްސަލަ ހައްލުކޮށްދެއްވުމަށް އެދި މިނިސްޓަރަށް ސިޓީއެއް ފޮނުވައިފި\nދަތް ނުފަޅައިގެން ސިޓީ ލިޔުނު ރައުޒާ އަދި އާރްޔަން\nއިންޑިޔާގެ އަވަށެއްގައި ދިރިއުޅޭ ދެކުއްޖަކު އަވަހަށް ދަތް ނުފަޅާތީ ދިމާވާ އުދަގޫތަކަށް ހައްލެއް ހޯދައިދިނުމަށް އެދި ޗީފް މިނިސްޓަރު ހިމާންތަ ބިސްވާ ސަރްމާ އަދި ބޮޑުވަޒީރު މޯދީއަށް ސިޓީއެއް ލިޔެފިއެވެ.\nއިންޑިޔާގެ އައްސާމުގައި ދިރިއުޅެމުން ގެންދާ އުމުރުން6އަހަރުގެ ރައުޒާ އަދި5އަހރުގެ އާރްޔަންގެ ދަތްތައް އަވަހަށް ނުފަޅާތީ އެކަމާ ކންބޮޑުވެގެން އެދެބެއިން ވަނީ އައްސާމްގެ ޗީފް މިނިސްޓަރގެ އިތުރުން މޯދީއަށްވެސް ސިޓީއެއް ލިޔެފައެވެ. މިސިޓީގައި ބުނާގޮތުން އެކުދިންގެ ދަތް ނުފަޅައި ގިނަ ދުވަސްވުމުން ކާން އުނދަގޫ ވާ ކަމަށާއި މިމައްސަލަ އަށް ހައްލެއް ހޯދައިދިނުމަށް އެދޭ ކަމަށެވެ.\nއެކުދިންގެ ބޮޑުބޭބެ މުހުތާރު އަހުމަދު ވަނީ މިސިޓީ ފޭސްބުކުގައި ހިއްސާކޮށްފައެވެ. އަދި މުހުތާރު އަހުމަދު ބުނާގޮތުގައި އެކުދިން އެސިޓީ ލިޔނުއިރު އޭނާ ހުރީ ޑިއުޓީގައެވެ.\nމިސިޓީ ކިޔާލުމަށްފަހު ގިނަބަޔަކު ވަނީ އެޕޯސްޓު ޝެއަރކޮށްފައެވެ. އަދި އައްސާމްގެ ޗީފް މިނިސްޓަރުގެ ސަމާލުކަމަށް ވެސް މިކަން އައިސް މިޕޯސްޓު ފެނުމާ އެކު އެއަށް ޖަވާބުދާރީވެފައިވެއެވެ.\nއެސިޓީއަށް ޖަވާބުދާރީ ވަމުން ޗީފް މިނިސްޓަރ ހިމަންތަ ކުރި ޓްވީޓެއްގައި ވިދާޅުވެފައިވަނީ އެކުދިންނަށް ރަގަނޅު ޑެންޓިސްޓެއް ހަމަޖައްސަވައިދެއްވާނެ ކަމަށެވެ.\nI’ll be happy to arrangeagood dentist in Guwahati for you so that we can enjoy your favourite food together. https://t.co/feeSJFsBg7\n— Himanta Biswa Sarma (@himantabiswa) September 29, 2021\nކޮންމެއަކަސް ދަތް ނުފަޅައިގެން މި ތުއްތު ދެކުދިން ޝަކުވާކޮށް އަދި އެމައްސަލަ ޗީފް މިނިސްޓަރާ ހަމައަށް ގޮސްފައިވާތީ އެދެކުދިންނަށް ވަނީ ގިނަ ބައެއްގެ ސަމާލުކަން ހުއްޓިފައެވެ.


Ilyas: Dhaairaage Raiyyithunnai Eku Kuriyah Dhiyumah MDP Ah Ikhlaas Theri Thajuribaakaareh! އިލްޔާސް : ދާއިރާގެ ރައްޔިތުންނާއި އެކު ކުރިއަށް ދިޔުމަށް އެމްޑީޕީ އަށް އިޚްލާސްތެރި ތަޖުރިބާކާރެއް! – Huvadhoo News Ilyas: Dhaairaage Raiyyithunnai Eku Kuriyah Dhiyumah MDP Ah Ikhlaas Theri Thajuribaakaareh! Huvadhoo News\nއިލްޔާސް : ދާއިރާގެ ރައްޔިތުންނާއި އެކު ކުރިއަށް ދިޔުމަށް އެމްޑީޕީ އަށް އިޚްލާސްތެރި ތަޖުރިބާކާރެއް!\nކަމެއް ނުވަތަ ތަނެއް އޭގެ އެންމެ ފުރިހަމަ ކަމުގައި ކުރިއަރައިދާނީ އޭގައި ބުރަކޮށް މަސައްކަތް ކުރަން ހިތްވަރުގަދަ ވެރިންނާއި ހިތާއި ނަފްސުން ގުރުބާންވެގެންދާ ފަދަ ބަޔަކު އިސްސަފުފައި މަސައްކަތް ކުރާނެ އާރުކާޓީންތަކެއް ތިބެގެންކަން ކަށަވަރެވެ. ހާއްސަކޮށް ސިޔާސީ ކަންކަމުގައި ކެރ\_ެ ޖެހިލުން ކުޑަ ހިކުމަތްތެރި ސިކުނޑިތަކެއްގެ ވެރިން މިފަދަ ކަންކަމުގައި ވަރަށް މުހިންމެވެ.\nއުމުރުން 28 އަހަރުން ފެށިގެން މެދުކެނޑުމެއްނެތި މިއަދާ ހަމައަށް އެމްޑީޕީގައި ސާބިތުވެހުރި ގދ ތިނަދޫ، ވިލުފަސް މުހައްމަދު އިލްޔާސް އަކީ، އިސްވެ ދެންނެވިފަދަ ނަމޫނާ ފަރުދެކެވެ. ތިނަދޫއާއި މުޅި ހުވަދުއަތޮޅުގައި ޕާޓީއަށްޓަކާ އެތަކެއް ގުރުބާނީއެއް ވެފައިވާ ވަރުގަދަ ފަހުލަވާނެކެވެ. އޭނާއަކީ ހުވަދު އަތޮޅުގައި ސިޔާސީ ގޮތުން އައުން ލާޒިމް އެތައް ކަމެއް ރައްޔިތުންނަށް އަންގައިދީ، އަމަލީ ގޮތުން އެންމެ ފުރަތަމަ ތެދުވި އިނގިލިން ގުނާލެވޭ މަދު މީހުންގެ ތެރޭގައި ހިމެނޭ ޒުވާނެކެވެ.\nއިލްޔާސް އަށް ސިޔާސީ މައިދާނަށް ނުކުމެވުނު ގޮތް\nތިނަދޫ މުހައްމަދު އިލްޔާސް، އާންމު ނަމުންނަމަ ގިނަބަޔަކު ދަންނަ “ބޮޑޭ” ނުވަތަ ބޮޑެ އިލްޔާސް އަށް ސިޔާސީ ކަންކަމަކީ ކޮބައިކަމާއި އެކަމަކީ ގައުމެއްގެ ކުރިމަގުގެ ޖީލަށް ކިހާ މުހިންމު ކަމެއްކަން އަންގައިދިނީ ސިޔާސީ ލީޑަރެއް ކަމަށްވާ އުމަރު ޖަމާލެވެ. އެއީ 1999 ވަނަ އަހަރު ރައްޔިތުންގެ މަޖިލީހުގެ އިންތިހާބަށް އުމަރާއެކީ ކެމްޕެއިނަށް ނުކުތް ހިސާބުންނެވެ. އެއީ އެމްޑީޕީ ރަޖިސްޓްރީވެ ހަރަކާތްތައް ހިނގަން ފެއްޓުމުގެ ކުރިންނެވެ. އުމަރާއެކީ އިލްޔާސް ނުކުތީ އެއީ މިނިވަން ކެނޑިޑޭޓަކަށް ވާތީ، އޭރުގެ އޮތް ސަރުކާރުގެ ފިއްތުންތަކާ އަނިޔާވެރިކަމުން އަރައިގަތުމަށް ލިބުނު ފުރުސަތަކަށް ވާތީއެވެ.\nގދ ތިނަދޫ ފުސްތޮޅާގޭ އަބްދުﷲ ޝަރީފާއެކު އުމަރުގެ ކެމްޕެއިންގައި ހަރަކާތްތެރިވުން ވެގެންދިޔައީ ސިޔާސީގޮތުން އެތައް މައުލޫމާތެއް ލިބި އަމިއްލަ ނަފްސް އެކަމަށް ތައްޔާރުވުމަށް ލިބުނު ފުރުސަތަށެވެ. އެމްޑީޕީގެ ލީޑަރު މުހައްމަދު ނަޝީދުއާއި ފުރަތަމަ މުއާމަލާތް ކުރެވުނު ދުވަސްވަރަކީ އެއީއެވެ.\nއެއިންތިޚާބަށްފަހު ދެންވެސް އިލްޔާސް ނުކުތީ މައުމޫނުގެ ސަރުކާރާ ދެކޮޅު މިނިވަން ކެނޑިޑޭޓެއް ކަމަށްވާ ގދ ތިނަދޫ އަލި ދޯދި ހަފީޒާ އަފީފްގެ ފަހަތުންނެވެ. އެކަމުން ދޭހަވަނީ އިލްޔާސް އަކީ ރާއްޖެއަށް ބަދަލު ގެނައުމަށް ނުކުމެ ހުރި ޒުވާނެއް ކަމެވެ.\nއެމްޑީޕީ އުފެދުމާއިއެކު އެމްޑީޕީގެ މަސައްކަތަށް\nމައުމޫނުގެ ދިގު ވެރިކަން ފުރޮޅާލުމަށް ރާއްޖޭގައި ރަޖިސްޓްރީކުރެވުނު ޕާޓީ އެމްޑީޕީއާއި އިލްޔާސް ގުޅުނީ 2006 ވަނަ އަހަރުއެވެ. އެޕާޓީއަށް އެންމެ ފުރަތަމަ ސޮއިކުރި ތިނަދޫ މީހުންގެ ތެރޭގައި އިލްޔާސްގެ ނަން ހިމެނުނެވެ. އެހިސާބުން އިލްޔާސްވެސް އަވަސްވެގަތީ ޕާޓީގެ މަސައްކަތަށެވެ. ދާއިރާގެ ރައްޔިތުންނަށް ޕާޓީގެ ވިސްނުން ބުނެދީ، ސިޔާސީ ކަންކަމަށް އަހުލުވެރި ކުރުވުމަށެވެ. އަތޮޅުތެރެއާއި ތިނަދޫގައި ޕާޓީ އޮފީސްތައް ހެދުމާއި ގޮފިތައް ހެދުމުގައި އަމަލީގޮތުން އުޅެން ފެއްޓިއެވެ.\n2007 ވަނަ އަހަރު ބަރުލަމާނީ ރިޔާސީ ކެމްޕެއިނުގައި ގއ ގައި ކުރި ދަތުރު ތަކާ ކެމްޕެއިންގައި މޭސްތިރިއަކީ އިލްޔާސެވެ. އެއަށްފަހު 2008 ވަނަ އަހަރު ރިޔާސީ އިންތިހާބުގައި ތިނަދޫ އުތުރު ދާއިރާއިން 55 ވަރަކަށް މީހުންނާއެކު އަތްގުޅާލައިގެން ނުކުމެ މައުމޫނުގެ ވެރިކަން ފުރޮޅާލުމަށް ފަހު އެމްޑީޕީގެ ކެނޑިޑޭޓަށް ބޮޑުތަނުން ކާމިޔާބު ހޯދައިދިނެވެ. އެއީ ސިޔާސީގޮތުން އިލްޔާސްގެ ޓީމުން ހޯދި ފާހަގަކޮށްލެވޭ ތާރީޚީ ކާމިޔާބެކެވެ. 2009 ވަނަ އަހަރު ރައްޔިތުންގެ މަޖިލިސް އިންތިހާބުގައި ތިނަދޫ ދެދާއިރާއިން އެމްޑީޕީގެ ޓިކެޓްގައި ވާދަކުރި2ކެނޑިޑޭޓުން ކަމަށްވާ މުހައްމަދު ގަސަމް އާއި މުހައްމަދު ނާޒިމް އަށް ގޮނޑިތައް ކާމިޔާބު ކުރުމުގައި އިލްޔާސް ކުޅެދިން ހިކުމަތްތެރި ދައުރަކީވެސް އޭނާގެ ސިޔާސީ ހަޔާތުގައި ލިބުނު އިތުރު ކާމިޔާބީއެކެވެ.\nކައުންސިލުގެ ގޮނޑިތަކެއް އެމްޑީޕީއަށް ލިބުމާއި އަމިއްލަ ކާމިޔާބީ\nސިޔާސީގޮތުން ވަރުގަދަ ލީޑަރުންނާއި ގާތް ގުޅުމެއް އޮންނަ އަދި އެފަރާތްތަކުގެ އިތުބާރާއި ޔަގީންކަން ހޯދާފައިވާ އިލްޔާސް އަމިއްލަ ބުރަމަސައްކަތުން އެމްޑީޕީއާއި އެކު ކުރަމުންދިޔަ ބުރަ މަސައްކަތުގެ ތެރެއަށް އިތުރު ވަރުގަދަ ކަމެއް އިތުރުވެގެންދިޔައީ 2011 ވަނަ އަހަރު ބޭއްވުނު ލޯކަލް ކައުންސިލް އިންތިހާބާ ހިސާބުންނެވެ. އެއިންތިހާބުގައި އަމިއްލައަށްވެސް ވާދަކޮށް އަތޮޅާއި ރަށަށް9ގޮނޑި ކާމިޔާބުކޮށް 100 އިންސައްތަ މެޖޯރިޓީ ހޯދުމުގައި ފިސާރި ބުރަ މައްސަކަތެއް ރެޔާއި ދުވާލު ވަރުބަލިކަމެއް ނެތި ކުރި އިލްޔާސް ވަނީ ތިނަދޫގައި ޕާޓީ އިތުރަށް ވަރުގަދަ ކުރުމަށް ޕާޓީގެ އޮފީސް ހެދުމުގައި ޕާޓީގެ މެމްބަރު މުހައްމަދު އަލީ އާއި އިތުރު މަދުބަޔަކާ އެކު އަމަލީގޮތުން މަސައްކަތްކޮށް އެކަން ހަގީގަތަކަށް ހަދާފައެވެ.\nޕާޓީއަށް އިންތިޚާބުތައް ކާމިޔާބުކުރުމުގައި ރެޔާއި ދުވާލު\n2013 ވަނަ އަހަރުގެ ރިޔާސީ އިންތިހާބާ އަރާހަމަވީ 2012 ގައި އެމްޑީޕީގެ ވެރިކަން ވައްޓާލި ފަހުން ދިމާވި އެންމެ ބޮޑު އަދި އެންމެ ބުރަ މަސައްކަތެވެ. ޕާޓީއަށް އެދުވަސްވަރު ދިމާވި ހުރިހާ ގޮންޖެހުމެއްގައި އެހެން މެމްބަރުންނެކޭ އެއްފަދައިން އުޅެމުންދިޔައީ ވަރުބަލިކަމެއް ނެތިއެވެ. އެގޮތުން 2013 ވަނަ އަހަރުގެ ރިޔާސީ އިންތިހާބުގައި4މަސްދުވަސް ހޭދަކުރީ ރެޔާއިދުވާލު އެމްޑީޕީގެ އިދާރީ އޮފީހުގައި ނުވަތަ ތިނަދޫ ހަރުގޭގައެވެ. ޕާޓީ އޮފީހުގެ ރައީސެއްގެ ގޮތުގައެވެ.\n2015 ވަނަ އަހަރު ދާއިރާގެ ނައިބު ރައީސް ގޮތުގައި ހުރެ ހިންގި ހުރިހާ އެކްޓިވިޓީއެއް އޭނާގެ ފުރިހަމަ ބެލުމުގެ ދަށުން ހިންގިއެވެ. އޭނާއަށް ލިބިފައިވާ ސިޔާސީ ހުރިހާ ހުނަރުތަކާއެކު 2018 ވަނަ އަހަރުގެ އިންތިހާބާ ހަމައަށް މަސައްކަތްކޮށް ފާހަގަކޮށްލެވޭ ކާމިޔާބީތަކެއް ހާސިލުކުރިއެވެ. 2018 ވަނަ އަހަރުގެ އިންތިހާބުގައިވެސް އިދިކޮޅަށް އެންމެ ގޮނޑިއެއްވެސް ނުދީ ސީދާ 0-7 ކާމިޔާބު ކުރިއެވެ.\nމަސްވެރިކަމާއި އިޖްތިމާއީ ދާއިރާއިންވެސް އިލްޔާސް އަކީ ދޫކޮށްލެވޭ ޝަޚްސިއްޔަތެއް ނޫން\nތިނަދޫ އަކީ ޒަމާނުއްސުރެ ފުޓުބޯޅައިގެ ވަރަށް ފާހަގަކޮށްލެވޭ ރަށެކެވެ. ދިވެހި ފުޓުބޯޅައިގެ ތާރީޚުގައި ލިޔެވިފައިވާ ރާއްޖެއަށް މަޝްހޫރު ރަށެކެވެ. 1997 ވަނަ އަހަރު ޒޯން ފުޓުބޯޅަ މުބާރާތުގެ ތަށި އެންމެ ފުރަތަމަ ގެނައި ރަށަކަށް ތިނަދޫ ވެގެންދިޔައިރު އެތަށި ހާސިލުކުރި ތިނަދޫ މަސްވެރިންގެ ރޫހުގެ އެސިސްޓެންޓް ކޯޗެއްގެ ގޮތުގައި ހުރި އިލްޔާސް އަކީ ގދ އަތޮޅު ތައުލީމީ މަރުކަޒުގައި ކިޔަވަމުންދިޔައިރު ސްކޫލް ފުޓުބޯޅަ ޓީމުގެ ކެޕްޓަނެވެ. އޭނާވަނީ އުމުރުން 15 އަހަރުން ފެށިގެން 20 އަހަރުވަންދެން އިލްޔާސް އަކީ ތިނަދޫ ސްޕޯޓްސް، ތިނަދޫ ޒުވާނުންގެ ކްލަބް އަދި ތިނަދޫ މަސްވެރިންގެ ރޫހުގައި އަގުހުރި މަސައްކަތްތަކެއް ކޮށްފައިވާ މަޝްހޫރު މޮޅު ކުޅުންތެރިއެކެވެ.\n1986 ވަނަ އަހަރު ފުވައްމުލަކުގައި ބޭއްވުނު ޒޯން ފުޓުބޯޅަ މުބާރާތުގައި ތިނަދޫ ޓީމުގެ މިޑްފީލްޑަރ އެވެ. އޭއެފްސީގެ ސީލައިސަންސް އޮންނަ އިލްޔާސް އަކީ ގިނަދުވަސްތަކެއް ވަންދެން ތިނަދޫގެ ޓީމުތަކަށް ކޯޗުކަމާއި އިރުޝާދު ދެމުންދިޔަ ހުނަރުވެރި ކޯޗެކެވެ. މިއަދުވެސް އޭނާހުރީ އެޚިދުމަތަށް ތައްޔާރަށެވެ. ގދ އަތޮޅު ތައުލީމީ މަރުކަޒު ބިނާކުރުމުގައި ކުޑަކުއްޖެއްގެ ގޮތުގައި ހުރެ ވެއްޔާއި ގާ ނެގުމުގައި އަދި ތިނަދޫ މަގުތަކުގެ ނަންބޯޑު ހެދުމާއި އާބާދީ 25 ފާހަގަކުރުމަށް ބުރަ މަސައްކަތް އަމިލީގޮތުން ކުރި އިލްޔާސް އަކީ އިޖްތިމާއީ ގޮތުން އަގުހުރި މަސައްކަތްތަކެއް ތިނަދޫ އަށް ކޮށްދީފައިވާ ދަރިއެކެވެ.\nމަސްވެރިކަމަކީ އިލްޔާސްއާއި ވަކިވާނެ މަސައްކަތެއް ނޫން\nއިލްޔާސް އަކީ ހުވަދުއަތޮޅުގެ މީހުން ދަންނަ މަޝްހޫރި މަސްވެރިއެކެވެ. ކެޔޮޅެކެެވެ. އެކިއެކި ދާއިރާތަކުގައި މަސައްކަތް ކޮށްފައިވާ އިލްޔާސް ވަނީ މަސްވެރިކަމުގައި ގިނަ ދުވަސްތަކެއް ހޭދަކޮށްފައެވެ. އަދި ސިޔާސީ މަސައްކަތްތަކުގައި އުޅެމުން މަސްވެރިކަމަށް ހެޔޮ ބަދަލެއް ގެނައުމަށް ވަކާލާތުކޮށް ނަތީޖާ ނެރެފައެވެ. މިހާރު ތިނަދޫ އައިސްޕްލާންޓްގެ މެނޭޖަރުކަން ކުރަމުން ގެންދާ އިލްޔާސް ބުނާގޮތުގައި މަސްވެރިކަމަކީ ރާއްޖޭގެ ލޭނާރު ފަދައިން އޭނާގެވެސް ލޭނާރެވެ. އެދާއިރާގެ ކުރިއެރުވުމަށް މަސައްކަތް ކުރުމަކީ އޭނާ އަބަދުވެސް ކުރާނެ ކަމެކެވެ. ތިނަދޫ ކައުންސިލް މެމްބަރުކަން އަދާކޮށް ރަށަށް ހެޔޮ ބަދަލުތަކެއް ގެނައުމަށް މަސައްކަތް ކުރުމުގައި އުޅެފައިވާ އިލްޔާސް ވަނީ ކައުންސިލް ދައުރަށްފަހުވެސް މަސްވެރިކަމަށް އަލުން ނުކުމެފައެވެ.\nމަތިދެކުނު ޕްރޮވިންސްގެ ނައިބު ރައީސަކަށް ކުރިމަތިލުމާ ސިޔާސީ ވިސްނުން ވަރަށް ތަފާތު\nއަމިއްލަ ބުރަ މަސައްކަތުން ދިރިއުޅުން ކޮޅަށްޖަހައި އާއިލާއާއެކު އުފާވެރި ދިރިއުޅުމެއް އުޅެމުންދާ އިލްޔާސް އެމްޑީޕީ ގައުމީ މަޖިލިސް އިންތިހާބުގައި މަތިދެކުނު ޕްރޮވިންސްގެ ނައިބު ރައީސަކަށް ކުރިމަތިލީ ސިޔާސީ މައިދާނަށް ނުކުތުމާއެކު އެނަ ދެކުނު ހުވަފެންތަކާ ކުރަމުން އައި މަސައްކަތްތަކުގައި ހަގީގީ ކުލަ ޖެހޭތޯއެވެ. ދައުލަތަށް ލިބޭ އާމްދަނީ އިން ރައްޔިތުންނަށް އުޖާލާ މުސްތަޤްބަލެއް ހޯދުމަށެވެ. ކިޔަވާ ކުދިންގެ ތައުލީމަށް ކުރިއެރުން ގެނައުމަށް މަސައްކަތް ކުރުމަށެވެ. އުމުރުން ދުވަސްވީ މީހުންނަށް ހިތްހަމަޖެހިލައިގެން އުޅެވޭނެ މިއަށްވުރެވެސް ފަސޭހަ ނިޒާމެއް ހޯދުމަށެވެ. ހަމައެހެންމެ ޕާޓީއަށް ކާމިޔާބާއި ކުރިއެރުން ހޯދުމާއި އެންމެން އެއް ފިކުރެއްގައިތިބެ އިންތިހާބުތައް ކާމިޔާބު ކުރުމަށެވެ. އެކުލުންތެރި ސިޔާސީ ޕާޓީއަކަށް މަގުފަހިވާނެހެން ދާއިރާގެ މަސައްކަތް ބައްޓަން ކުރުމަށެވެ.\nއެމްޑީޕީގެ އެކްޓިވިސްޓުންނަށް ބަލާއިރު ގދ ތިނަދޫ މުހައްމަދު އިލްޔާސް އަކީ ސިޔާސީގޮތުން ޕާޓީ ފިކުރުގައި ދެގޮތެއް ނުވާނެ މީހަކަށްވިޔަސް އޭނާއަކީ އެންމެނާވެސް ގުޅޭ އެކުވެރިން ގިނަ މީހެކެވެ. ހާއްސަކޮށް މަސްވެރިންނާ ގާތްގުޅުމެއް އޮންނަ މީހެކެވެ. އިޖްތިމާއީ ވިސްނުންހުރި ތަރައްގީއަށް ލޯބިކުރާ ވަރަށް ވަތަނީ މީހެކެވެ. ސިޔާސީގޮތުން ބަލާއިރު މުޅި އެމްޑީޕީ އެންމެންގެވެސް އިތުބާރު ލިބިފައިވާ ސިޔާސީ ތަޖުރިބާކާރެކެވެ.


New Zealand Noor Miskithah Dhin Hamalaa Gai9Thanakah Vazan Eri Meehaa Ah Roadha Mas Thafaathu - Vaguthu\n6 މަސް ކުރިން ( މެއި 8, 2019 )\nނިއު ޒިލޭންޑްގައި 50 އަކަށް މުސްލިމުން ޝަހީދު ކޮށްލެވިގެންދިޔަ ހާދިސާގެ މަތިން އަދި ހަނދާނެތް ނުނެތެއެވެ. ކްރައިސްޓް ޗާޗުގައި ހުންނަ ދެ މިސްކިތެއްގެ ތެރެއަށް ވަން ނިރުބަވެރިޔާގެ ރަހުމު ކުޑަ ހަަމަލާތަކުން މުސްލިމް އެތައް ބަޔަކު، ނަމާދުގެ މަތިވެރި އަޅުކަމުގައި ތިއްބާ އެތައް މިތަނަށް ބަޑި ޖަހާ މަރާލެވުނު މަންޒަރު އެތައް ބަޔަކަށް ފެނުނެވެ. އެކަމާ މުޅި މުސްލިމް އުންމަތް ހިތާމަކުރިއެވެ. އިސްލާމުންނާ ދެކޮޅަށް ހިންގޭ އެފަދަ ގަތުލް އާންމުތަކަށް ދުނިޔޭގެ ލޯވެސް ހުޅުވިގެން ދިޔައެވެ.\nގިނަ ބަޔަކު އަމާން ދިރިއުޅުމެއް ހޯދަން ހިޖުރަކޮށްގެން އުޅޭ އެ ހިސާބުގަނޑުގައި ދިރިއުޅެމުން ދިޔައީ އެކި ގައުމުތަކުގެ މީހުން ނަމަވެސް، ހަމަލާއާއެކު ފެނިގެން ދިޔައީ މުސްލިމުންގެ އަހުވަންތަކެެވެ. ނިއު ޒިލޭންޑުން އެ ހަމަލާއާ ގުޅިގެން މުޅި ދުނިޔެއަށް ނަމޫނާ ދެއްކިއެވެ.\nހަމަލާއަށްފަހު އެ ސަރަހައްދުގެ ކަންކަން އަދިވެސް އެންމެ އާންމު ހާލަތަށް ގޮސްފައި ނުވާ އިރު، އެ ހަމަލާގެ ބިރުވެރިކަމާ ނާމާންކަން މިސްކިތްތަކަށް ދާ ކޮންމެ މީހަކަށްވެސް އިހުސާސް ކުރެވެއެވެ. ހަމަލާތަކުގައި ޒަހަމްވި އެކަކީ ތުރުކީގެ ރައްޔިތެއް ކަމަށްވާ ތެމާލް އަޓަކޮކޫގޫއެވެ. އޭނާ ގައިގެ ނުވަ ތަނަކަށް ވަޒަން އަރާފައިވެއެވެ. އޭގެ ތެރޭގައި އަތުގެ ތިން ތަނަކަށް، ފައިގެ ފަސް ތަނަކަށް އަދި މޫނަށްވެސް ވަޒަން އަރާފައިވެއެވެ.\nކޮންމެއަކަސް އެ ހާދިސާއަށް ާ ގިނަ ދުވަސް ވެފައި ނުވާ އިރު، ތެމާލް ދަނީ އަދިވެސް ބޭސްކުރަމުންނެވެ. އެތައް ބޭހެއް ކާން ޖެހުމުން ތެމާލްއަށް ރޯދަ ހިފުމުން މަހުރޫމް ވެފައިވާ ނަމަވެސް، އޭނާގެ އުންމީދައް ފޮންޏެވެ.\n"އެކުވެރި އަހުންނާ އުހުތުން. އަހަންނަށް އެތަކެއް ބޭސްތަކެއް ކާން ޖެހުމުން. މިހާރު ރޯދަ ހިފުމުން ވަނީ މަހުރޫމް ވެފައި. އެކަމަކު އަހަރެން ރަމަޟާން މަހުގެ ބަރަކާތް ލިބި ގަންނަން މަސައްކަތް ކުރަން. އިހުތިރާމް ކުރުމުގެ ގޮތުން އެއްވެސް މީހެއްގެ ކުރިމަތީގައި ކައި ފެންބޮއެ ނަހަދަން. މިސްކިތުގައި ކުރާ މަސައްކަތްތަކުގައިވެސް ވީވަރަކުން ބައިވެރިވަން،" ތެމާލް ބުންޏެވެ.\nތެމާލްއަށް މި ރޯދަ މަސް ތަފާތެވެ. އޭނާ ބުނެފައި ވަނީ އުންމީދަކީ އަނެއް ރޯދަ މަހުގައި ރޯދަ ހިފާ، އެންމެންނާ ބައިވެރިވުން ކަމަށެވެ.\nޖުލައި 17, 2019 13:22\nއަލްޙަމްދުލިﷲ މާތްﷲ ތެމާމަށް ރަޙްމތާއި ބަރަކާތް ލައްވާށިއެވެ. އަދި އެފަދަ އަޤީދާ ވަރުގަ މުސްލިމުން ކަމުގައި އަޅަމެން އެންމެން ލައްވާށިއެވެ.


Anekkaaves ithuru dhe actor aku maruvejje\nރަންޖަން އާއި ދިވްޔާ\nބޮލީވުޑުގައި މަސައްކަތްކުރި އިތުރު ދެ އެކްޓަރަކު މަރުވެއްޖެ އެވެ. އެތަނުން ފުރަތަމަ އެކްޓަރަކީ އައިޝްވަރިޔާ ރާއީގެ "ސަރަބްޖީތު" ގައި މުހިއްމު ރޯލެއް ކުޅުނު ރަންޖަން ސޭގަލް އެވެ. މީގެ އިތުރަށް ވެސް ވަރަށް ގިނަ ޕަންޖާބީ ޓީވީ ޝޯތަކުގައި ރަންޖަން ބައިވެރިވެފައި ވެއެވެ.\nއުމުރުން 36 އަހަރުގެ ރަންޖަން މަރުވެފައިވަނީ ސިއްހީ މައްސަލަތަކެއްގެ ސަބަބުން އެތެރެހަށީގެ ގުނަވަންތަކެއް ފެއިލް ވެގެނެވެ.\nހިންދީ ކްރައިމް ޝޯތައް ކަމަށްވާ "ކްރައިމް ޕެޓްރޯލް" އާއި "ސާވްދާން އިންޑިއާ"ގެ ވަރަށް ގިނަ އެޕިސޯޑްތަކުގައި ވެސް ރަންޖަން ބައިވެރިވެފައި ވެއެވެ. އޭނާ މަރުވީ މިމަހުގެ 11 ވަނަ ދުވަހު އޭނާގެ އުފަން ރަށް ޗަންދީގަޅްގައި ކަމަށް އިންޑިޔާގެ ނޫސްތަކުން ބުނެ އެވެ.\nދެ ވަނަ އަށް މަރުވެފައިވާ ބަތަލާ އަދި މޮޑެލް ދިވްޔާ ޗޯކްސޭއެވެ. ދިވްޔާ މަރުވީ ކެންސަރު ބަލީގައި ގިނަ ދުވަސްތަކެއް ވަންދެން އުޅުމަށް ފަހުގަ އެވެ.\nދިވްޔާގެ ދެބެންގެ ދެދަރި ސޯމްޔާގެ ފޭސްބުކް ޕޭޖްގައި ދިވްޔާ ކެންސަރު ބައްޔާ ކުރި ވަރުގަދަ ހަނގުރާމައިގެ ވާހަކަތައް ކިޔައިދީފައި ވެއެވެ.\nއެކްޓަރެއްގެ އިތުރުން ދިވްޔާ އަކީ ލަވަކިޔުންތެރިއެއް ވެސް މެއެވެ. އަދި މިސް ޔުނިވާސް އިންޑިއާ 2011 ގެ ބައިވެރިއެއް ވެސް މެއެވެ.\nއެމްޓީވީގެ ބައެއް ޝޯތަކުގައި ބައިވެރިވުމުގެ އިތުރުން 2016 ގައި ރިލީޒްކުރި ހިންދީ ފިލްމު "ހެ އަޕްނާ ދިލް ތޮ އާވާރާ"ގެ ބަތަލާގެ ބައި އޭނާ ވަނީ ކުޅެފަ އެވެ. އަދި 2018 ގައި ލަވަކިޔުންތެރިއެއްގެ ގޮތުގައި ދިވްޔާ ވަނީ "ޕަޓިޔާލޭ ދީ ކުއީން" ކިޔާ ސިންގަލް އެއް ނެރެފަ އެވެ.


SunOnline: Kudhi adhi medhu fantheege viyaafaari thakah mi fahau ves loan dhookuraane\nކުދި އަދި މެދުފަންތީގެ ވިޔަފާރިތަކަށް މިފަހަރުވެސް ލޯނު ދޫކުރާނެ\nއައިޝަތު ފަރީޙާ 09 Jun 2021, 12:34\nމީހަކު ވިޔަފާރިކޮށްގެން ދަނީ -- ސަން ފޮޓޯ/ ފަޔާޒު މޫސާ\nކޮވިޑް19ގެ ފުރަތަމަ ރާޅުގައި އެންމެ ބޮޑު އަސަރެއް ކުރި އެއް ބަޔަކީ ކުދި އަދި މެދުފަންތީގެ ވިޔަފާރިތަކެވެ. ރީޓެއިލް ފިހާރަތަކާއި ކެފޭ ރެސްޓޯރެންޓު ސައިހޮޓާތަކެވެ. އެތައް މަހެއް ވަންދެން ވިޔަފާރީގައި ތަޅު އަޅުވަން ޖެހި، މަސައްކަތުން އަތް ދޫކޮށްލަން ޖެހުނު މީހުންވެސް ތިއްބެވެ.\nމިދިޔަ އަހަރުގެ ތިންވަނަ ކުއާޓަރު ނިމެމުން ދަނިކޮށް ކޮވިޑުގެ ހާލަތު ހަމައަކަށް އެޅުމުން އެފަދަ ވިޔަފާރިތަކަށްވެސް ކޮންމެވެސް ވަރަކަށް ހިންދެމިލެވުނެވެ. ކުރިން ލިބުނު ގެއްލުމުން އަރައިގަތުމަށް މަސައްކަތް ކުރަމުން ދަނިކޮށް އަނެއްކާވެސް ބަލީގެ ރާޅެއްގައި ލައްވާލާ، ކުދި އަދި މެދުފަންތީގެ ވިޔަފާރި ވެރިންނަށް ވަނީ ދަތިތަކާ ކުރިމަތިވެފަ އެވެ.\nބަލިން ރައްކާތެރިވުމަށް އަޅާފައިވާ ފިޔަވަޅުތަކާއެކު ކެފޭ ރެސްޓޯރެންޓުތަކުގައި ޑައިން އިން ކުރުމުން މަނަލެވެ. ފިހާރަތަކުން ވިޔަފާރި ކުރަން ނިކުމެ އުޅޭ އުޅުމަށް ވަނީ ބަދަލު ގެންނަން ޖެހިފަ އެވެ. ރީޓެއިލް ވިޔަފާރިތަކާއި އެސްއެމްއީ ތަކަށް މީގެ ކުރިން ސަރުކާރުން ވަނީ ރިލީފް ޕެކޭޖުތައް ފޯރުކޮށްދީފަ އެވެ.\nފިނޭންސް މިނިސްޓްރީ އިން އާންމުކޮށްފައިވާ ހިސާބުތަކަށް ބަލާއިރު ކޮވިޑް 19 އިކޮނޮމިކް ރެސްޕޮންސްގެ ދަށުން ކުދި އަދި މެދުފަންތީގެ 2،114 ވިޔަފާރިއަކަށް ޖުމްލަ 361.3 މިލިއަން ރުފިޔާގެ ލޯނު ވަނީ ދޫކޮށްފަ އެެވެ. މީގެ އިތުރުން ބޭންކް އޮފް މޯލްޑިވްސް މެދުވެރިކޮށް ބޮޑެތި ވިޔަފާރިތަކަށް 585.9 މިލިއަން ރުފިޔާ އަދި އަށް މިލިއަން ޑޮލަރުގެ ލޯނު ވަނީ ދޫކޮށްފަ އެވެ.\nވިޔަފާރިތަކަށް މިފަހަރު ލިބޭ ގެއްލުންތަކުން އަރައިގަތުމަށް ވެސް ލޯނު ދޫކުރާނެ ކަމަށް ސަރުކާރުން ވަނީ ބުނެފަ އެވެ. އިއްޔެ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ބޭއްވެވި ނޫސްވެރިންގެ ބައްދަލުވުމުގައި ވިދާޅުވީ އެސްއެމްއީ ތަކަށް ހާއްސަކޮށްގެން ޖޫން އަދި ޖުލައި ތެރޭ އެސްއެމްއީ ބޭންކުން ލޯނު ދޫކުރަން ހަމަޖެހިފައިވާ ކަމަށެވެ. މީގެ އިތުރުން ބޮޑެތި ވިޔަފާރިތަކަށް ހާއްސަ ލޯނު ބީއެމްއެލް މެދުވެރިކޮށް ދޫކުރާނެ ކަމަށް ވެސް ވިދާޅުވި އެވެ.\nބީއެމްއެލް އިން ވަނީ އޮޕެކް ފަންޑުގެ އެހީގައި ޓޫރިޒަމް ސިނާއަތުގެ ވިޔަފާރިތަކަށާއި އެ ސިނާއަތާ ގުޅުންހުރި ވިޔަފާރިތަކަށް 10 މިލިއަން ޑޮލަރުގެ ލޯނު ޕެކޭޖެއް އިއުލާނު ކޮށްފަ އެވެ. އެ ޕެކޭޖާ ގުޅޭ މައުލޫމާތު ފަހުން އާންމު ކުރާނެ ކަމަށް ބޭންކުން ވަނީ ބުނެފަ އެވެ.\n"އަލުން މިއައި ކޮވިޑުގެ ރާޅާ އެކީގައި ނަގަން ޖެހުނު ފިޔަވަޅުތަކުގެ ސަބަބުން ކުދި ވިޔަފާރިތަކަށް ހާއްސަކޮށް ދަތިތަކާ ކުރިމަތިލާން ޖެހުނު ވާހަކަ ކުރީ ދުވަހުވެސް ދެންނެވިން. އިރާދަ ކުރެއްވިއްޔާ މި މަސްތެރޭ އެ ފަރާތްތަކަށް ލޯނު ދޫކުރުމުގެ މަސައްކަތް އަޅުގަނޑުމެން ފަށާނަން. ޖޫން މަހުގެ މެދު ތެރޭގައި ސްޓިމިއުލަސް ލޯނެއް އިއުލާނު ކުރާނެ ބީއެމްއެލް މެދުވެރިކޮށް އަޅުގަނޑުމެން ދޫކުރާނީ. 380 މިލިއަނޭ އަޅުގަނޑު ހަނދާން ވަނީ،" ރައީސް ވިދާޅުވިއެވެ.\n"މީގެ އިތުުރުންވެސް އެސްއެމްއީ ބޭންކު މެދުވެރިކޮށް ކުދި އަދި މެދުފަންތީގެ ވިޔަފާރިތަކަށް ލޯނު ދޫކުރުމުގެ މަސައްކަތް ކުރިއަށް ގެންދާނަން. އަޅުގަނޑުމެންގެ އެބައޮތް ކުރިއަށް އޮތް ޖޫން ޖުލައި އަށް ކުދި ވިޔަފާރިތަކަށް ޕެކޭޖެއް އިއުލާނު ކޮށްފައި،" ރައީސް ވިދާޅުވި އެވެ.


Hidhumathah registry nukuraa geybiseethakun kuni nagan ehbas vefaeh nuvaane: WAMCO - One Online\n16 ސެޕްޓެމްބަރު 2021، މާލެ، ވެމްކޯ އިން ބޭއްވި ނޫސްވެރިންގެ ބައްދަލުވުމުގައި އެކުންފުނީގެ މެނޭޖިން ޑިރެކްޓަރު އާދަމް މުހައްމަދު ވާހަކަދައްކަވަނީ -- ވަން ފޮޓޯ/ ޔޫސުފް ސޮފްވާން\nހިދުމަތަށް ރަޖިސްޓަރީ ނުކުރާ ގޭބިސީތަކުން ކުނި ނަގަން އެއްބަސްވެފައެއް ނުވާނެ: ވެމްކޯ\nމާލޭ ސިޓީގެ މަގުމަތަކަށް ޖަމާކުރާ ކުނިތައް ނަގަން ސިޓީ ކައުންސިލާއެކު އެއްވެސް އިރެއްގައި އެއްބަސްވެފައިނުވާނެ ކަމަށް ވޭސްޓް މެނޭޖްމަންޓް ކޯޕަރޭޝަން (ވެމްކޯ) އިން ބުނެފިއެވެ.\nވެމްކޯ އިން މިހެން ބުނެފައިވަނީ ކޮވިޑާ ގުޅިގެން ކުނި ނަގަމުން އައި އުސޫލަށް ބަދަލު ގެނެސް، ގޭބިސީތަކަށް ގޮސް ކުނި ނަގަން ފެށުމާއެކު އެ ކޯޕަރޭޝަނުގައި ރަޖިސްޓަރީ ނުކުރާ ގެތަކުގެ ކުނިތައް މަގުތަކަށް ޖަމާކުރުމުން އެ ކުނިތައް ނަގައި ސާފުކުރުމަކީ އެ ކޯޕަރޭޝަނުގެ ޒިންމާއެއް ކަމަށް ސިޓީ ކައުންސިލުން ބުނުމުންނެވެ.\nސިޓީ ކައުންސިލުން ވަނީ މަގުތަކަށް ޖަމާކޮށްފައިވާ ކުނި ނަގައި ސާފުކޮށް، ލޮރީގައި ގެންގޮސް ވެމްކޯ ސައިޓު އޮފީސް ދޮރު މައްޗަށް އަޅައިފަވެ. މިކަމާ ގިނަ ބަޔަކު ފާޑު ކިޔުމުން ސިޓީ ކައުންސިލުން ވަނީ މިކަމަށް މައާފަށް އެދިފައެވެ. އަދި އެއީ އޮޅުމަކުން ވީ ކަމެއް ކަމަށްވެސް ސިޓީ ކައުންސިލުން ބުނެފައިވެއެވެ.\nމާލެ ސިޓީގެ ޑެެޕިއުޓީ މޭޔަރު އަހުމަދު ނަރީޝް ވިދާޅުވީ ސިޓީ ކައުންސިލުން ކޮންމެ މަހަކު ވެމްކޯއަށް 3.1 މިލިއަން ރުފިޔާ ދެމުންދާ ކަމަށާއި މި ފައިސާއަކީ މާލެ ސިޓީގެ މަގުތަކުގައި ހުންނަ ކުނިތައް ނަގައި ސާފުކުރުމަށް ދެވޭ ފައިސާއެއް ކަމަށެވެ. އެހެންކަމުން މިގޮތަށް މަގުތަކަށް ނެރޭ ކުނި ނެގުމަކީ ވެމްކޯގެ ޒިންމާއެއް ކަމަށާއި އެކަމަށް އެ ކައުންސިލާއެކު ވެމްކޯ އިން އެއްބަސްވެފައިވާ ކަމަށެވެ.\nވެމްކޯ އިން މިއަދު ބޭއްވި ނޫސްވެރިންގެ ބައްދަލުވުމެއްގައި އެ ކުންފުނީގެ މެނޭޖިން ޑިރެކްޓަރު އާދަމް މުހައްމަދު ވިދާޅުވީ ސިޓީ ކައުންސިލާ އެއްބަސްވެފައިވަނީ މާލޭ ސިޓިގެ މަގުތައް ފޮޅާ ސާފުކޮށް އެ ކުނިތައް ނެގުމަށް ކަމަށެވެ. އެހެން ނަމަވެސް މިގޮތަށް ގޭބިސީތަކުން ނެރޭ ކުނިތައް ނަގަން އެއްބަސްވެފައި ނުވާނެ ކަމަށް އޭނާ ވިދާޅުވިއެވެ.\n"އެންމެ ފުރަތަމަ މާލެ ސިޓީގައި އުފެދޭ ކުނި ނެގުމަށް 2017 ވަނަ އަހަރު އެއްބަސްވެވުނީ ހައުސިން މިނިސްޓްރީއާއި ސިޓީ ކައުންސިލާއި އެންވަޔަރަމަންޓް މިނިސްޓްރީއާ. އޭގެ ފަހުން ހަމައެކަނި ސިޓީ ކައުންސިލާއެކު އެއްބަސްވެފައިވަނީ 2019 ވަނަ އަހަރު އެޕްރީލް މަހު. އެ އެއްބަސްބުމުގައި ވެސް އޮންނަނީ މާލެ އާއި ވިލިމާލޭގެ މަގުތައް ކުނި ކަހައި ސާފުކޮށް އެ އުފެދޭ ކުނި ނެގުމަށް. އެކަމަކު މިގޮތަށް ގޭބިސީތަކުން ނެރޭ ކުނިތައް ނަގަން އެއްބަސްވެވުމެއް ނޯންނާނެ," އޭނާ ވިދާޅުވިއެވެ.\nއާދަމް ވިދާޅުވީ އެ ކުންފުނިން ރައްޔިތުންނަށް ދެމުންދާ ހިދުމަތާ އަޅާބަލާ އިރު، ނަގަމުން ދަނީ ވަރަށް ކުޑަ އަގެއް ކަމަށާއި އެހެންކަމުން ރަޖިސްޓަރީ ކޮށްގެން ހިދުމަތް ހޯދުމަށް އިލްތިމާސް ކުރާ ކަމަށެވެ.\nމީގެ އިތުރުން އާ އާންމު ހާލަތަށް އައުމަށް ކުރާ މަސައްކަތުގެ ތެރެއިން ކުރިއެކޭ އެއްގޮތަށް ކުނި ނެގުމަށް ތައްޔާރުވުމަށް ސިޓީ ކައުންސިލާ ވެސް މަޝްވަރާ ކުރި ކަމަށް ވިދާޅުވިއެވެ. އެގޮތުން އިއްޔެ އިން ފެށިގެން ގޭބިސީތަކުން ކުނި ނަގާނީ ހަމައެކަނި ރަޖިސްޓަރީ ކޮށްފައިވާ ގޭބިސީތަކުން އެކަނި ކަމަށް އެންގި ކަމަށް އޭނާ ވިދާޅުވިއެވެ.\nމި ގެނައި ބަދަލާއެކު ވަރަށް ގިނަ ފަރާތްތަކުން ރަޖިސްޓަރީ ކުރަމުން އަންނަ ކަމަށާއި އެހެންކަމުން ރަޖިސްޓަރީ ކުރުމުގެ ފުރުސަތު މިމަހުގެ ނިޔަލަށް އިތުރުކޮށްފައިވާ ކަމަށްވެސް އާދަމް ވިދާޅުވިއެވެ.\nކުނި ނެގުމަށް ރަޖިސްޓަރީ ކުރުމަށް ވަކި މުއްދަތެއް ދިނުމުގެ ސަބަބުން ރަޖިސްޓަރީ ނުކުރާ ފަރާތްތަކުން މާލެއަށް ކުނި އެޅި ނަމަވެސް، ކޮވިޑުގެ ހާލަތުގައި ރަޖިސްޓަރީ ނުކުރާ ފަރާތްތަކަށް ވެސް އެ ހިދުމަތް ފޯރުކޮށްދީފައިވާކަން އާދަމް ވަނީ ފާހަގަކުރައްވައިފައެވެ.\nމިހާރު މަގުމަތީގައި ހުރި ކުނިތައް ވެމްކޯއިން ނަގާނެ ކަމަށާއި އެހެން ނަމަވެސް މިހާރު ހުޅުވާލާފައިވާ ފުރުސަތުގެ ބޭނުން ރަނގަޅު ގޮތުގައި ހިފައި ހުރިހާ ގޭބިސީތަކަކުން ވެސް ރަޖިސްޓަރީ ކުރުމަށް އާދަމް ވަނީ އެދިވަޑައިގެންފައެވެ.


Arsenal in mi season ge league match eggai furathama faharah molheh hoadhaifi - vNews.mv\nލަނޑު ޖެހުމަށްފަހު އާސެނަލްގެ ކުޅުންތެރިން އުފާ ފާޅުކުރަނީ- ފޮޓޯ:- ގެޓީ އިމޭޖަސް\nއާސެނަލް އިން މި ސީޒަނުގެ ޕްރިމިއަރ ލީގުގެ ފުރަތަމަ މޮޅު ހޯދައިފި\nއައްފާން މުހައްމަދު 11 September 2021, 23:13\nމިހާރު ކުރިއަށްދާ ފުޓުބޯޅަ ސީޒަނުގެ ޕްރިމިއަރ ލީގުގައި އާސެނަލް އިން ފުރަތަމަ ފަހަރަށް ލަނޑެއްޖެހި މެޗުގައި ފުރަތަމަ މޮޅު ހޯދައިފިއެވެ.\nމި ސީޒަން ފެށިފަހުން ލީގުގައި މި މެޗާއި ހަމައަށް އާސެނަލް މެޗަކުން މޮޅުވެފައި ނުވާއިރު ލަނޑެއްވެސް ކާމިޔާބު ކުރެވިފައެއް ނުވެއެވެ. އެހެންނަމަވެސް ހޮނިހިރު ދުވަހުގެރޭ އެޓީމުން ވަނީ ނޯވިޗް ސިޓީގެ މައްޗަށް 0-1 ގެ ނަތީޖާއަކުން ކުރިހޯދާފައެވެ.\nމެޗުގައި ފެނިގެންދިޔަ ހަމައެކަނި ލަނޑު އާސެނަލް އިން ޖެހީ މެޗުގެ ދެވަނަ ހާފުގައެވެ. މިއީ ޕެޕޭ ތަނަވަސްކޮށްދިން ފުރުސަތަކުން ތަޖުރިބާކާރު ފޯވާޑް އޮބަމަޔަންގ ކާމިޔާބު ކޮށްދިން ލަނޑެކެވެ.\nމެޗުން އާސެނަލް މޮޅުވެ ތިން ޕޮއިންޓު ހޯދާފައިވާއިރު މިހާތަނަށް ލީގުގައި އާސެނަލް އިން ވަނީ4މެޗު ކުޅެފައެވެ. އެގޮތުން ލީގުގައި ކުޅުނު ފުރަތަމަ މެޗުން އާސެނަލް ބަލިވީ މި ސީޒަނުގައި އަލަށް ޕްރިމިއަރ ލީގަށް ޕްރޮމޯޓުވި ބްރެންޓްފޯޑުގެ އަތުން 0-2 ގެ ނަތީޖާއަކުންނެވެ.\nހަތަރު މެޗުން ތިން ޕޮއިންޓާއެކު އާސެނަލް ޕޮއިންޓު ތާވަލުގެ 16 ވަނައިގައި އޮތްއިރު ބައިކޮޅަށް9ލަނޑު ވަދެފައިވެއެވެ.\nއާސެނަލް އިން ދެން މެޗެއް ކުޅޭނީ ޕްރިމިއަރ ލީގުގައި މިމަހުގެ 18 ވަނަ ދުވަހު ބާންލީ އާއި ދެކޮޅަށެވެ.\nޓޮޓެންހަމް އާއި ކްރިސްޓަލް ޕެލަސް ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nމީގެއިތުރުން އާދިއްތަ ދުވަހުގެރޭ ވަރުގަދަ ޓޮޓެންހަމްވެސް ވަނީ ކްރިސްޓަލް ޕެލަސް އަތުން ބަލިވެފައެވެ.\nސެލްހާސްޓް ޕާކުގައި ކުޅުނު މިމެޗުން ޓޮޓެންހަމް ބަލިވީ 0-3 ގެ ނަތީޖާއަކުންނެވެ.\nފުޓުބޯޅައިގެ ގިނަ ތަރިންތަކެއް އެކުލެވޭ ޓޮޓެންހަމްގެ ފަރާތުން އާދައިގެ ކުޅުމެއް ފެނިގެންދިޔަ މިމެޗުގައި ފެނިގެންދިޔަ ހުރިހާ ލަނޑެއްވެސް ކްރިސްޓަލް ޕެލަސް އިން ޖަހާފައިވަނީ މެޗުގެ ފަހު 15 ވަރަކަށް މިނެޓުގެ ތެރޭގައެވެ.\nމުޅި މެޗުގައިވެސް ޓޮޓެންހަމް އަށް އެންމެ2ހަމަލާ އުފެއްދިފައިވާއިރު ބަދަލުގައި ޕެލަސް އިންވަނީ ޖުމްލަ 18 ހަމަލާއެއް އުފައްދާފައެވެ. މެޗުގެ ޕޮޒެޝަން އިންސައްތަ ޑޮމިނޭޓު ކުރީވެސް ޕެލަސް އިންނެވެ.\nއެގޮތުން ލިބުނު ޕެނަލްޓީއަކުން 76 ވަނަ މިނެޓުގައި ޕެލަސް އަށް މެޗުގައި ލީޑުނަގައިދިނީ ވިލްފްރެޑް ޒަހާ އެވެ. މިއީ އޭރިއާ ތެރެއިން ޓޮޓެންހަމްގެ ޑޭވީސް އަތުގައި ބޯޅަ ޖެހުމުން ޕެލަސް އަށް ލިބުނު ޕެނަލްޓީއެކެވެ.\nއެޓީމަށް ލީޑު ފުޅާކޮށްދިން ލަނޑު 84 ވަނަ މިނެޓުގައި އޮޑްސޮން އެޑުއާޑް ކާމިޔާބު ކޮށްދިން އިރު ތިންވަނަ ލަނޑު މެޗުގެ ފުރިހަމަވަގުތު ހަމަވެ ދެއްކި އިތުރުވަގުތުގެ2ވަނަ މިނެޓުގައި ކާމިޔާބު ކޮށްދިނީވެސް އޭނާއެވެ.\nމެޗުން ޓޮޓެންހަމް ބަލިވިއިރު ދެން އެޓީމުން މެޗެއް ކުޅޭނީ މިމަހުގެ 19 ވަނަ ދުވަހުއެވެ. އެމެޗުގައި ޓޮޓެންހަމް އާއި ދެކޮޅަށް ނުކުންނާނީ ޔޫރަޕުގެ ޗެމްޕިއަން އަދި މި ސީޒަނުގައި ތަފާތު މޮޅު ކުޅުމެއް ދައްކަމުން އަންނަ ޗެލްސީ އެވެ.\nއާސެނަލް އިނގިރޭސި ޕްރިމިއާ ލީގު ކުޅިވަރު ޓޮޓެންހަމް ހޮޓްސްޕާސް


ލާމަރުކަޒީ ނިޒާމަކީ އެމްޑީޕީގެ ނިޒާމެއް. އެ ނިޒާމް ހިންގަން އެނގޭނީ އެމްޑީޕީ އަށް: ޢަބްދުﷲ ޝާހިދު – Maldivian Democratic Party\n25 މާޗް 2017\nލާމަރުކަޒީ ނިޒާމަކީ އެމްޑީޕީގެ ނިޒާމެއް. އެ ނިޒާމް ހިންގަން އެނގޭނީ އެމްޑީޕީ އަށް: ޢަބްދުﷲ ޝާހިދު\nލާމަރުކަޒީ ނިޒާމަކީ އެމްޑީޕީގެ ނިޒާމެއް ކަމަށާއި، އެ ނިޒާމް ހިންގަން އެނގޭނީ އެމްޑީޕީ އަށް ކަމަށް ރައްޔިތުންގެ މަޖިލީހުގe ހެންވޭރު އުތުރު ދާއިރާގެ މެންބަރު ޢަބްދުﷲ ޝާހިދު ވިދާޅުވެއްޖެއެވެ.\nހުކުރު ދުވަހުގެ ރޭ ޅ.ނައިފަރުގައި ބޭއްވި އެމްޑީޕީގެ ޖަލްސާގައި ޝާހިދު ވިދާޅުވީ މާލޭގައި ފިނި ކޮޓަރީގައި ތިބެގެން ރައްޔިތުންނަށް ޚިދުމަތް ކޮށްދެވޭނެ ކަމަށް މިސަރުކާރުގެ ވަޒީރުން އަދިވެސް ހީފުޅުކުރައްވާ ކަމަށާއި، އެހެން ނަމަވެސް އެކަން އެ ގޮތަށް ނުކުރެވޭނޭ ކަމަށެވެ.\n” އަދިވެސް މި ސަރުކާރު ހިންގަވަން ތިއްބަވާ ވަޒީރުންނަށް ހީވާ ކަހަލަ އަތޮޅުތަކުގައި ދިރިއުޅުއްވާ ބޭފުޅުންނަކީ ހަމަ ރާއްޖެތެރޭ މީހުންނޭ. ބުނިހާ ގޮތެއް ހަދާނެއޭ. ބުނިހާ އެއްޗެއް ގަބޫލުކުރާނެއޭ. އެއީ ރާއްޖެތެރޭ މީހުންނޭ. އެމްޑީޕީން ގެނައި އެމްޑީޕީގެ ނިޒާމެއް ލާމަރުކަޒީ ނިޒާމަކީ. އެ ނިޒާމް ހިންގަން އެނގޭނީ އެމްޑީޕީއަށް. އެއީ ހިތުގެ އަޑިން އެ ނިޒާމް ގަބޫލުކުރާ ބަޔަކީ އެމްޑީޕީ ކަމުގައިވާތީ”. ޢަބްދުﷲ ޝާހިދު ވިދާޅުވިއެވެ.\nޝާހިދު ވިދާޅުވީ ރަށްރަށުގެ މަގުތަކުގައި ތާރުއަޅަން ބޭނުމިއްޔާ ނުވަތަ ބަނަދަރެއް ހަދަން ބޭނުމިއްޔާ ސަރުކާރަށް އެރަށެއްގެ ކައުންސިލްގެ މެޖޯރިޓީ ދޭށޭ ބުނާއިރު، މާލޭ ސިޓީ ކައުންސިލް އަކީ ބޮޑު ތަނުން އެމްޑީޕީގެ މެޖޯރިޓީ އޮތް ކައުންސިލެއް ކަމަށާއި، މާލޭގެ މެންބަރުންގެ ގޮތުގައި ގިނައިން ތިއްބެވީ އެމްޑީޕީގެ މެންބަރުންނަށް ވީ ނަމަވެސް މާލޭގައި ސަރުކާރުން ތަރައްގީގެ ނަމުގައި ކުރައްވާ ކަންތައްތައް ނުހުއްޓާ ކަމަށެވެ. އޭނާ ވިދާޅުވީ ރަށްރަށުގައި އަޅަނީ އެންމެ ތިން ލައްކައެއްހާ ރުފިޔާ ޚަރަދުކޮށްގެން އަޅާ ފުޓުސަލް ދަނޑު ކަމަށާ، އެހާ ކުޑަކުޑަ ކަމެއް ކޮށްފައި، ސަރުކާރުން ވޯޓަށް ޑިމާންޑް ކުރާ ކަމަށެވެ. އަދި ރަށްރަށުގެ ރައްޔިތުންނަށް ބޭނުންވާ އަސާސީ ޚިދުމަތް ފޯރުކޮށްދިނުމަކީ ޤާނޫނު އަސާސީން ސަރުކާރަށް ލާޒިމްކުރާ ކަމެއް ކަމަށާއި، އެކަންކަމުގެ ބަދަލުގައި ވޯޓުދޭން ނުޖެހޭނޭ ކަމަށް ޝާހިދު ވިދާޅުވިއެވެ.\nމި ސަރުކާރު މިއޮތީ ބަލިވެފައި ކަމަށާ، އިންތިޚާބު ފަސްކުރަނީ ބިރުން ކަމަށް ޝާހިދު ވިދާޅުވިއެވެ. އަދި ލަސް ކުރިޔަސް ފަސްކުރިޔަސް މި އިންތިޚާބާއި، ކުރިއަށް ހުރި ހުރިހާ އިންތިޚާބުތަކެއްގައި ސަރުކާރު ބޮޑު ތަނުން ބަލިކުރާނޭ ކަމަށް އޭނާ ވިދާޅުވިއެވެ.\nރޭގެ ޖަލްސާގައި ވާހަކަދައްކަވަމުން ޝާހިދު ވިދާޅުވީ ދިވެހިރައްޔިތުންގެ ރައީސް މުޙަންމަދު ނަޝީދާއި، ރައީސް މައުމޫން ޢަބްދުލް ޤައްޔޫމާއި، ޖުމުހޫރީ ޕާޓީގެ ލީޑަރު އޮނަރަބްލް ޤާސިމް އިބްރާހީމް އާއި އަދާލަތު ޕާޓީގެ ރައީސް ޝައިޚް އިމްރާން ޢަބްދުﷲ، މިހާރު މި އޮތް ސަރުކާރަށް ނޫނެކޭ ބުނެ އެކުގައި މަސައްކަތް ފެއްޓެވުމަކީ ދިވެހިންނަށް ލިބިގެން ދިޔަ ވަރަށް ބޮޑު އުފާވެރިކަމެއް ކަމަށެވެ. އަދި އެމްޑީޕީން ކުރަމުންދާ މަސައްކަތް ހުއްޓާލާނީ ރައްޔިތުން ބޭނުންވާ ރައްޔިތުންގެ ވެރިކަން ގެނެސްދީފައި ކަމަށާއި، ރައްޔިތުން އެދޭ ވެރިކަމަކީ ރައްޔިތުންގެ ރައީސް، ރައީސް މުޙަންމަދު ނަޝީދު އަލުން އަނބުރައި ދިވެހިރާއްޖޭގެ ވެރިކަމަށް އިންތިޚާބުކުރުން ކަމަށް ޝާހިދު ވިދާޅުވިއެވެ.\nޕީޕީއެމްއަށް ދޭ ކޮންމެ ވޯޓަކީ އަނިޔާވެރިކަމަށް ހިތްވަރު ދިނުމަށް ދެވޭ ވޯޓެއް ކަމަށާއި، ހަނޑޫ ހަކުރު ފުށުން ފެށިގެން ގޮސް ހުރިހާ ގޮތަކުން މި ސަރުކާރު ދަނީ ރައްޔިތުންނަށް އަނިޔާވެރިވަމުން ކަމަށް އޭނާ ވިދާޅުވިއެވެ. ޝާހިދު ވިދާޅުވީ ދިވެހިންގެ ގެއްލިފައިވާ ހުރިހާ ހައްގުތަކެއް ހޯދައިދީފައި ނޫނީ އެމްޑީޕީން މަސައްކަތް ހުއްޓާ ނުލާނޭ ކަމަށެވެ.


Covid-19: Fahlhi Akun Detol Boan Dhin 59 Meehaku Maruvejje - Vaguthu\nކަރަންޓީނުގައި ތިބޭ މީހުން އުސޫލަށް ބޯނުލެނބުން، ބޮޑު ނުރައްކަލަކަށް! - 23 ގަޑިއިރު ކުރިން\nކޮވިޑް-19: ފައްޅިއަކުން ޑެޓޯލް ބޯން ދިން 59 މީހަކު މަރުވެއްޖެ\n11 މަސް ކުރިން ( އޭޕްރީލް 7, 2020 )\nކޮވިޑް-19 އިން ރައްކާތެރިވެވޭނެ ކަމަށް ބުނެ ފައްޅިއަކުން ޑެޓޯލް ބޯންދިން 59 މީހަކު މަރުވެއްޖެއެވެ.\nމީޑިއާތަކުން ރިޕޯޓް ކޮށްފައިވާ ގޮތުގައި ކެންޔާގެ ފައްޅިއެއްގައި ހުރި ފާދިރީއަކު ވަނީ އެތަނަށް ޖަމާވެފައިވާ ގިނަ އަދަދެއްގެ މީހުން ކައިރީ ޑެޓޯލް ބޭނުން ކޮށްގެން ކޮވިޑް-19 އިން ރައްކާތެރިވެވޭނެ ކަމަށް ބުނެފައިވާ ކަމަށެވެ. އެހެން ކަމުން ގިނަ އަދަދެއްގެ މީހުން އެ ބޮއިގެން މަރުވެފައިވާ ކަމަށް މީޑިއާ ރިޕޯޓުތައް ބުނެއެވެ.\nމިހާތަނަށް ޑެޓޯލް ބޮއެގެން 59 މީހަކު މަރުވެފައިވާ ކަމަށް މީޑިއާތަކުން ވަނީ ބުނެފައެވެ. ފުލުހުން ބުނެފައިވަނީ އެނގިފައިވާ ގޮތުގައި 63 މީހަކު ވަނީ ފާދިރީ މީހާ އެގޮތަށް ބުނުމުން ޑެޓޯލް ބޮއެފައި ކަމަށެވެ.\nކޮވިޑް-19 އަށް ހާއްސަ ވެކްސިނެއް އުފެއްދިފައި ނުވާއިރު، ދުނިޔޭގެ ގިނަ ބަޔަކު އެކި ގޮތްގޮތަށް ދޮގު މައުލޫމާތު ފަތުރަމުން އަންނަ ކަމަށް ދުނިޔޭގެ ސިއްހަތު ޖަމްއިއްޔާ (ޑަބްލިއުއެޗްއޯ) އިން ވެސް ވަނީ ބުނެފައެވެ. އަދި އެބޭފުޅުން ވަނީ އެގޮތަށް ދޮގު މައުލޫމާތު ނުފެތުރުމަށް ގޮވާލާފައެވެ.\nމިދިޔަ ޑިސެމްބަރ މަހުގެ ތެރޭގައި ޗައިނާގެ ވުހާން ސިޓީން ފެތުރެން ފެށި މި ވައިރަސް މިހާރު ދުނިޔޭގެ ގިނަ ގައުމުތަކަށް ފެތުރިފައިވާއިރު، މި ބައްޔަށް ފައްސި (ޕޮޒިޓިވް) ވެގެން މިހާތަަނަށް މިލިއަނަކަށް ވުރެ ގިނަ މީހުން ވަނީ ރިޕޯޓް ކޮށްފައެވެ. އަދި މި ބަލި ޖެހިގެން މިހާތަަނަށް 78،000 އަށްވުރެ ގިނަ މީހުން ވަނީ މަރުވެފައެވެ.\nމިއަދު މާލެ އިން 95، ޖުމްލަ 118\nއޭޕްރީލް 7, 2020 21:44\nބާކީ4މީހުން ލަކީ\nއޭޕްރީލް 7, 2020 21:47\nކޮރޯނާ ފުރަތަމަ ފެނުނީ އިޓަލީ އިން. ސެޕްޓެމްބަރު މަހު. ފަހުން އަދި އިނގޭނެ! ވަﷲ އަޢުލަމް.\nއޭޕްރީލް 7, 2020 22:58\nސަލާމަތީ ސަބަބު ތަ ކަށް ޓަ ކައި ގައުމު ސިއްރު ކުރެވިފައިވާތީ މާފައް އެދެން\nއޭޕްރީލް 7, 2020 23:00\nގަމާރު މީހުންވެސް އުޅޭ. ތިއޮތީ ކަލާންގެ ފަރާތުމީހާ ބުނާކޮންމެ ކަމެއް ކުރަންވާނެ. މޮޔަމީހުންވެސް ދުނިޔޭގައުޅޭ.\nއޭޕްރީލް 8, 2020 00:02\nފާދިރީ ކަލޭގެ އެބުނާބުނުން ގޯހެއްވެސް ނޫން . ހަަމަގައިމުވެސް ދެނެއް އެބުއި އެއްވެސް މީހަ ކައް ކޮވިޑް19 އެއް ނުޖެހޭނެ. ާ\nއޭޕްރީލް 8, 2020 01:21\nޑިޓޯލް މޮޅުކޮށްގެން މިއުޅެނީ އޭގެ ބޭރުގައި ސަލީބެއް ޖަހައިގެން. ގަމާރު ނަސާރާއިންތައް


Mi dhaurugai huvadhu atholhugai bainal'aguvaamee airport eh alhaanan: Raees - vNews.mv\nމި ދައުރުގައި ހުވަދު އަތޮޅުގައި ބައިނަލްއަގުވާމީ އެއާޕޯޓެއް އަޅާނަން: ރައީސް\nޠާހިރާ އަޒްހާރު 22 February 2021, 11:17\nމި ދައުރުގައި ހުވަދު އަތޮޅުގައި ބައިނަލްއަގުވާމީ ވައިގެ ބަނދަރެއް ގާއިމްކުރައްވާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް މިފަދައިން ވިދާޅުވީ އެމްޑީޕީން ސިލްސިލާކޮށް ބާއްވަމުން ގެންދާ ރަށްވެހި ފަތިސް ކެމްޕެއިންގައި ގއ. އަދި ގދ. އަތޮޅުގެ ރައްޔިތުންނާ ބައްދަލުކުރައްވައި އެމިހުންގެ ކަންބޮޑުވުންތަކަށް ޖަވާބު ދެއްވައި ދެެއްކެވި ވާހަކަފުޅުގައެވެ.\nހުވަދު އަތޮޅަށް މިއަހަރުތެރޭ ތަރައްގީގެ ގިނަ މަޝްރޫއުތަކެއް އަންނާނެކަން ފާހަގަކުރައްވައި ރައީސް ވިދާޅުވީ އެމަނިކުފާނެ ދައުރު ނިމުމުގެ ކުރިން ހުވަދު އަތޮޅުގައި ބައިނަލްއަގުވާމީ ވައިގެ ބަނދަރެއް ގާއިމްކުރައްވާނެ ކަމަށެވެ. އެހެންނަމަވެސް މި ވައިގެ ބަނދަރު އަޅާނީ ހުވަދު އަތޮޅުގެ ކޮން ރަށެއްގައި ކަމެއް އަދި ކަނޑައަޅާފައިނުވާކަމަށް ރައީސް ވިދާޅުވިއެވެ.\nހުވަދޫ އިންޓަރނޭޝަނަލް އެއާޕޯޓް އިރާދަކުރެއްވިއްޔާ އަޅުގަނޑުމެންގެ ދައުރު ނިމުމުގެ ކުރިން ގާއިމްކުރާނަން. އަދި ވަކި ރަށެއް ފާހަގަނުކޮށް މި އޮތީ.\nމި ދައުރު ނިމުމުގެ ކުރިން ހުވަދު އަތޮޅުގައި ބައިނަލްއަގުވާމީ ވައިގެ ބަނދަރެއް ގާއިމްކުރައްވާނެކަން ރައީސުލްޖުމްހޫރިއްޔާ ހާމަކުރެއްވިނަމަވެސް މިކަމާ ގުޅޭ އިތުރު ތަފްސީލު ދެއްވާފައެއް ނުވެއެވެ.\nރާއްޖޭގެ އެކި ކަންކޮޅުތަކުގައި ވައިގެ ބަންދަރުތައް ހިންގަމުންދާއިރު، ރާއްޖޭގައި މިވަގުތު ހިންގަމުންދަނީ4ބައިނަލްއަގުވާމީ ބވައިގެ ބަނަދަރެކެވެ. އެއީ ވެލާނާ އިންޓަރނޭޝަނަލް އެއަރޕޯޓާއި، ހަނިމާދޫ އިންޓަރނޭޝަނަލް އެއަރޕޯޓާއި މާފަރު އިންޓަރނޭޝަނަލް އެއަރޕޯޓުގެ އިތުރުން ގަން އިންޓަރނޭޝަނަލް އެއަރޕޯޓެވެ.


ޝަހީދު ޢަލީ ތަކުރުފާނުންގެ ހަނދާނީ ފުރަތަމަ އަންހެން ވޮލީބޯޅަ މުބާރަތް ފަށައިގެން ކުރިއަށްއެބަދޭ — Ihavandhoo.com\nޝަހީދު ޢަލީ ތަކުރުފާނުންގެ ހަނދާނީ ފުރަތަމަ އަންހެން ވޮލީބޯޅަ މުބާރަތް ފަށައިގެން ކުރިއަށްއެބަދޭ\n6 އޮކްޓޫބަރު 2014 1 ޢަބުދުﷲ ޙަމީދު\nޝަހީދު ޢަލީ ތަކުރުފާނުންގެ ހަނދާނީ ފުރަތަމަ އަންހެން ވޮލީބޯޅަ މުބާރަތް ފެށުމުގެ ރަސްމިއަޔާތުގެ ތެރެއިން..\nހއ. އިހަވަންދޫ ޕޮލިސް ސްޓޭޝަނާއި ހއ. ތަކަންދޫ ކައުންސިލްގެ އިދާރާ ގުޅިގެން ކުރިއަށްގެންދާ "ޝަހީދު ޢަލީ ތަކުރުފާނުންގެ ހަނދާނީ ފުރަތަމަ އަންހެން ވޮލީބޯޅަ މުބާރަތް" ފެށިގެން ކުރިއަށް އެބަދެއެވެ.\nއޮކްޓޯބަރު4ވަނަ ދުވަހު، ތަކަންދޫގައި ފެށި މިމުބާރާތުގެ ފެށުމުގެ ރަސްމިއްޔާތު ޝަރަފުވެރިކޮށްދެއްވަމުން ހއ. އަތޮޅު ކައުންސިލްގެ ރައީސް އަލްފާޟިލް މުޙައްމަދު ރަޝީދުވަނީ އަންހެނުންނަކީ ކުށްމަދު މުޖުތަމައެއް ބިނާކުރުމުގައި ވަރަށް މުހިއްމު ދައުރެއް އަދާކުރާ ބައެއްކަން ފާހަގަކުރައްވާފައެވެ.\nތަކަންދޫގެ އަންހެނުންނަށް އަމާޒުކޮށްގެން ކުރިއަށްގެންދާ މިމުބާރާތުގައި ޖުމުލް ހަތަރު ޓީމަކުން ބައިވެރިވެފައި ވާއިރު، މުބާރާތުގެ ފައިނަލް މެޗް ކުޅުމަށް ހަމަޖެހިފައިވަނީ7އޮކްޓޯބަރު ވާ އަންގާރަ ދުވަހުގެ ހަވީރު 16:00 ގައެވެ.\nޝަހީދު ޢަލީ ތަކުރުފާނުންގެ ހަނދާނީ ފުރަތަމަ އަންހެން ވޮލީބޯޅަ މުބާރަތުގެ ތެރެއިން..\nމޯލްޑިވްސް ޕޮލިސް ސަރވީސްގެ ބިޒްނަސް ޕްލޭނުގައިވާ "މުޖުތަމަޢުއަށް ވާސިލުވުން އިތުރުކުރުމާއި، ޒުވާނުންގެ ބައިވެރިވުން އިތުރުކުރުމާއި، ގުޅުން އިތުރަށް ބަދަހިކުރުން" މި ދެ ލަނޑުދަނޑި ހާސިލް ކުރުމަށްޓަކައި ކުރިއަށްގެންދާ މިމުބާރާތުގެ މަޤުޞަދަކީ އަންހެނުންގެ މެދުގައި އެކުވެރިކަން ބަދަހިކުރުމާއި ހުނަރުވެރި ވޮލީ ބޯޅަ ކުޅުންތެރިންތަކެއް އުފެއްދުމުގެ އިތުރުން އަންހެނުންނަކީ ޞިއްޙީގޮތުން ދުޅަހެޔޮ ބަޔަކަށް ހެދުމެވެ. އަދި ފުލުހުންނާއި ހއ. ތަކަންދޫގެ ރައްޔިތުންގެ މެދު އޮންނަ ގުޅުން ވަރުގަދަ ކޮށް މުޖުތަމަޢުގެ ކަންކަމުގައި އަންހެނުންގެ ބައިވެރިވުން އިތުރުކުރުމަށެވެ.\n"އަންހެނުންނަކީ ކުށްމަދު މުޖުތަމައެއް ބިނާކުރުމުގައި ވަރަށް މުހިއްމު ދައުރެއް އަދާކުރާ ބައެއް" އަހަރެން އެއްބަހެވެ. އެކަމަކު ވޮލީ މުބާރާތެއް ކުޅެގެން އެކަމަކަށް މަގުފަހިވާނެހެނެއް ހިޔެއް ނުވޭ...\n–7އޮކްޓޫބަރު 201442


Spain ge club thakun Bayern in faadukiyaifi | Mihaaru\nކުޅިވަރު / ބަޔާން މިއުނިކް\nބަޔާނުގެ ޗީފް ރުމެނިގާ (ކ) އާއި ލޫކަސް ހެނާންޑޭޒް.-- ފޮޓޯ: އޭއެފްޕީ\n29 ޖުލައި 2019 - 08:41\nމި ފަހަރުގެ ޓްރާންސްފާ މާކެޓްގައި އެންމެ އަގުބޮޑު ދެ ޓްރާންސްފާ ކުރިއަށް ގެންދިޔައީ ސްޕެއިންގެ އެތުލެޓިކޯ މެޑްރިޑާއި ބާސެލޯނާ އިންނެވެ. ބާސެލޯނާ އިން އެންޓޮއިން ގްރީޒްމަން ގަތީ އެތުލެޓިކޯ އަށް 135 މިލިއަން ޑޮލަރު ދީފަ އެވެ. އެތުލެޓިކޯ އިން ބެންފީކާ އަށް ކުޅެމުން އައި ޕޯޗުގަލްގެ އުއްމީދީ ތަރި ޔާއޯ ފެލިކްސްގެ ސޮއި ހޯދީ 142 މިލިއަން ޑޮލަރު ދީފަ އެވެ.\nރުމެނިގާ ވިދާޅުވީ ޓްރާންސްފާ މާކެޓްގައި މިހާރު އޮތީ ނުރަނގަޅު އާދައެއް ހަރުލާފައި ކަމަށާއި ކުޅުންތެރިންނަށް ހައްގުނުވާ އަގު ދިނުން މިހާރު އޮތީ އާންމުވެފައި ކަމަށެވެ.\n"ޓްރާންސްފާ މާކެޓް އެއްކޮށް ކަހަލަ ގޮތަކަށް ބަދަލުވެއްޖެ. އަހަންނަށް މިހާރު މައްސަލައަކަށް ހަމައެކަނި ފެންނަނީ 100 މިލިއަން ޔޫރޯ ނޫނީ 200 މިލިއަން ޔޫރޯގެ ޓްރާންސްފާ ފީ ދިނުމެއް ނޫން. އަހަރެން އެ އަށް ވުރެ ކަންބޮޑުވޭ ސްޕެއިނާއި އިންގްލެންޑް އަދި އިޓަލީގައި ކުޅުންތެރިންނަށް ދޭ މުސާރަ ފެނިފައި،" ރުމެނިގާ ވިދާޅުވި އެވެ.\nރުމެނިގާ މިސާލަކަށް ދެއްކީ ގްރީޒްމަން އަށް އަހަރަކު 18.8 މިލިއަން ޑޮލަރު މުސާރަ ދޭ ގޮތަށް ބާސެލޯނާ އިން އެއްބަސްވުމުން އެ މައްސަލަ އަކަށް ނުވުމެވެ.\n"ގްރީޒްމަން އެ ވަރުގެ މުސާރަ އަކަށް އެ ގެންދިޔައީ. އެ މުސާރައާ ގާތްކުރާ ދެތިން ކުޅުންތެރިއަކު އެ ކްލަބްގައި އެބަތިބި. އެ މުސާރަތަކަށް ޓެކްސް ދެއްކުން ވެސް އޮތީ. އެ މުސާރަ އަކީ އަހަރެމެން ކަހަލަ ކްލަބެއްގެ ތިނެއް ނޫނީ ހަތަރު ކުޅުންތެރިންގެ މުސާރަ. މިއީ ބަލަންޖެހޭ ކަންތައްތައް." ރުމެނިގާ ވިދާޅުވި އެވެ.\nއޭނާ ބުނީ ބަޔާނުން އެ ފަދަ މުސާރައެއް ދޭ ގޮތަށް ކުޅުންތެރިން ނުގެންނާނެ ކަަމަށާއި ދެމެހެއްޓެނިވި ގޮތަކަށް ކްލަބް ހިންގޭނެ ގޮތެއް އަބަދުވެސް ހޯދާނެ ކަމަށެވެ. އެކަން ކުރެވޭނީ ކުޅުންތެރިންގެ މުސާރަ ކޮންޓްރޯލް ކޮށްގެން ކަމަށެވެ.\nބަޔާނުން ވަނީ މި ފަހަރުގެ ޓްރާންސްފާ މާކެޓްގައި ފްރާންސްގެ ދެ ފުލްބެކުން ކަަމަށްވާ ލޫކަސް ހެނާންޑޭޒާއި ބެންޖަމިން ޕަވާޑް ގަނެފަ އެވެ. ލޫކަސް ހެނާންޑޭޒް ގަތީ އެތުލެޓިކޯ އަށް 88 މިލިއަން ޑޮލަރަށެވެ. އަދި ޕަވާޑްގެ ސޮއިހޯދީ ޖަރުމަނުގެ ސްޓުޓްގާޓަށް 35 މިލިއަން ޑޮލަރު ދީފަ އެވެ.\nބާސެލޯނާ ބަޔާން މިއުނިކް އެތުލެޓިކޯ މެޑްރިޑް\nރުމެނިގާ ވިދާޅުވީ ޓްރާންސްފާ މާކެޓްގައި މިހާރު އޮތީ ނުރަނގަޅު އާދައެއް ހަރުލާފައި ކަމަށާއި ކުޅުންތެރިންނަށް ހައްގުނުވާ އަގު ދިނުން މިހާރު އޮތީ އާންމުވެފައި ކަމަށެވެ. މީ ވަރަށް ރަނގަޅު ވާހަކައެއް\nބަޔާނަށް ނޭނގޭތަ ބާސާޔަށް އަހަރަކު 1 ބިލިޔަން ޑޮލަރަށްވުރެ ބޮޑު އާމްދަނީޔެއް ލިބޭކަމެއް. އެހެންވީމާ އެވަރުގެ މުސާރަޔެއްވެސް އެ ކްލަބަށް ދެވޭނެ.\nރަނގަޅު. ދެން ކީއްވެގެންހޭ އިރުއިރުކޮޅާ ލަލީގާގެ ރައީސް މެންޗެސްޓަރ ސިޓީއާ ޕީއެސްޖީގެ ވާހަކަ ދައްކަނީ؟ އެންމެ އަގުބޮޑު ޓްރާންސްފަރތަކުގެ ތެރޭގަ އޮތީ ސްޕެނިޝް ކްލަބްތަކުގެ ޓްރާންސްފަރތައް ގިނައިން\nއާ އެހެންވެ އަހަރެމެން މިކިޔަނީ ބާސާއަކީ ލިވަޕޫލައްވުރެ ބޮޑުކްލަބެކޭ، ޗެންޕިއަންސް ލީގު ތައްޓެއް ގިނަވެގެންނެއް ނޫނޭ ކްލަބު ބޮޑުވަނީކީ، ލިވަޕޫލައް ލިބޭ އާމްދަނީއައްވުރެ އެއްގުނަ އިތުރު ބާސާއައް ލިބޭ އާމްދަނީ\nއަގު ބޮޑުކޮށް ކުޅުންތެރިން ފުލުފުލުގަ ގެނަޔަސް ޔޫރަޕުގައި ޗޮކުން ނުދާ ކަމަކަށް ނުވާނެ. ދެންވެސް ބޮޑު ކްލަބް ޖެހޭނީ ކުޑަ ކްލަބް ކުރިމަތީ ބޮލި ހިލަން.\nރަދީފަށް. ލަލީގާގެ ރައީސަކީ ރިއަލް މެޑްރިޑްގެ ސަޕޯރޓަރެއް. އަނެއްކާ އޭނަޔަކީ ގިނަފަހަރު ތާކުން ތާކު ނުޖެހޭ ވާހަކަދައްކާ މީހެއް.\nރަދީފަށް ކިހިނެތްތަ އިނގެނީ ބާސާ މިސީޒަނުގައި ޔޫރަޕުގައި ފެއިލްވާނެކަމެއް. އެއްވެސް މީހަކަށް ފަހުންވާނެ ގޮތެއް ނޭނގޭނެ. ފުޓްބޯޅައިގައި ކޮންމެފަދަ ކަމެއްވެސް ވެދާނެ. ހަމަ އެ ޗޮކުންދިޔަ ކްލަބު މިފަހަރު ކާމިޔާބުވެސް ހޯދައިފާނެ. އަދި ރަދީފް ބުނިހެން ކާމިޔާބު ނުލިބިވެސްދާނެ.\nމޮޅުވާހަކަ ދައްކައެއްނުއެބަ، ޑޯޓްމަންޑުގަ ކިރިޔާވެސް ބޯޅަޔާފަޔާ ދިމާވާ ކުޅުންތެރިޔަކު ވިއްޔާ އެގެންދަނީ އުފުރާލައިގެން ،\nބަޔާން ތިއީ އަދި އެހެން ލީގުތަކުގެ ޓީމުތަކަށް ފާޑުކިޔޭވަރު ބައެއް ނޫން. ޖާމަން ލީގުގަ ތިމާމެންނާ ކިރިޔާވެސް ފައިޓެއް ދެވޭނެ ޓީމެއް އޮތިއްޔާ އެޓީމު ފުނޑާލާ ކުޅުންތެރިން ގެންނަ ބައެއް. ވަރިހަމަ ބެންޗުގަ ބައިތިއްބަން ޖެހުނަސް.


Gaumee badminton champion kan Thoif hoadhaifi | Mihaaru\nގައުމީ ބެޑްމިންޓަން ޗެމްޕިއަންކަން ތޯއިފު ހޯދައިފި\nކާމިޔާބަށް ފަހު ތޯއިފް އުފާފާޅު ކުރަނީ --- ފޮޓޯ: ނިޝާން އަލީ | މިހާރު\n15 ނޮވެމްބަރ 2021 - 06:05\nފައިނަލްގައި ނިބާލް އަހުމަދުގެ މައްޗަށް ކާމިޔާބު ހޯދައި، ގައުމީ ބެޑްމިންޓަން މުބާރާތުގެ ފިރިހެން ސިންގަލްސް ޗެމްޕިއަންކަން އަހްމަދު ތޯއިފު މުހައްމަދު ރޭ ހޯދައިފި އެވެ.\nއޭނާ މެޗު ކާމިޔާބު ކުރީ 11-21، 23-21، 21-18 އިންނެވެ. ޖެހިޖެހިގެން ތިންވަނަ ފައިނަލަށް ނުކުތް ނިބާލް އަހުމަދަށް ވީ ދެރަ ގޮތެކެވެ. ފުރަތަމަ ސެޓް ކާމިޔާބުކޮށް، ދެ ވަނަ ސެޓްގެ ގޭމް ނިންމަން އެންމެ ޕޮއިންޓަކަށް ވެފައި އޮއްވައި ނިބާލްގެ އަތުން މެޗު ގެއްލިދާނެ ކަމަށް ހީނުކުރެވުނަސް ކުރިމަތިވި އަނިޔާއަކާ ގުޅިގެން އޭނާ އަށް އެންމެ ރަނގަޅަށް ނުކުޅެވުނީ އެވެ. އަނިޔާގައި ހުރެ ވެސް ނިބާލް ވަނީ އޭނާގެ ސްޕޯޓްސްމަންޝިޕް ދައްކައި ދީފަ އެވެ. މެޗުގެ އެންމެ ފަހު ވަގުތާ ހަމައަށް ވެސް ދޫނުދީ ކުޅެ، ފަހު ސެޓްގައި ނިބާލް ވަނީ ތޯއިފް ފަހަތުގައި ވިއްދައިފަ އެވެ.\nތޯއިފް އޭނާގެ އާއިލާއާއކެު އުފާފާޅު ކުރަނީ --- ފޮޓޯ: ނިޝާން އަލީ | މިހާރު\nސިންގަލްސް ފައިނަލުގައި ކާމިޔާބު ހޯދުނަސް ޑަބަލްސް ފައިނަލުގައި ތޯއިފާއި އަހްމަދު ވަސީމްގެ ޕެއާ އަށް ކާމިޔާބެއް ނުހޯދުނެވެ. ޑަބަލްސް ފައިނަލުގައި އެ ދެ ކުޅުންތެރިންނާ ވާދަކޮށް ހަސަން އަފްޝީން ޝަހީމާއި މުހައްމަދު ހިޝާމް ލަތީފްގެ ޕެއާ ކާމިޔާބު ހޯދީ 21-17، 19-21، 21-12 އިންނެވެ.\nތޯއިފް ފައިނަލަށް ދަތުރުކުރީ އޭނާގެ ކްލަބު، ރިވައިވަލް ސްޕޯޓްސްގެ މުހައްމަދު ޒަޔާން ޒަކީ ބަލި ކުރުމަށް ފަހު އެވެ. ޒަޔާން ވަނީ މިކްސް ޑަބަލްސްގައި ފާތިމަތު ނަބާހާއާއެކު އެ ކެޓެގަރީގެ ޗެމްޕިއަންކަން ހޯދައިފަ އެވެ. ފައިނަލުގައި އެ ދެ ކުޅުންތެރިން ވާދަކުރީ މުހައްމަދު ހިޝާމާއި މައިސާ ފަތުހުﷲގެ ޕެއާއާ ދެކޮޅަށެވެ. ޒަޔާން އާއި ނަބާހާ މެޗު ކާމިޔާބުކުރީ 21-14 އަދި 21-9 އިންނެވެ.\nގައުމީ ބެޑްމިންޓަން މުބާރާތް\nކޮބާ އަންހެން ސިންގަލްސް ގެ ބައި ހިމަނާފައި ނެތުމަކީ ހަބަރުގެ އުނިކަމެއް


Ooredoo supernet hidhumai Villimale ah tha'aaraf koffi\nއުރީދޫ ސުޕަނެޓް ހިދުމަތް ވިލިމާލެއަށް\nއުރީދޫ ފިކްސްޑް ބްރޯޑް ބޭންޑުގެ ހިދުމަތް ކަމަށްވާ ސުޕަނެޓު ހިދުމަތް ވިލިމާލެއަށް ތައާރަފުކޮށްފި އެވެ.\nއުރީދޫގެ އެކްޓިން ޗީފް ކޮމާޝަލް އޮފިސަރު ހުސައިން ނިޔާޒު ވިދާޅުވީ އެ ކުންފުނީގެ ތަސައްވުރާ އެއްގޮތަށް ޑިޖިތަލް ހިދުމަތްތައް މެދުވެރިކޮށް އާ ފުރުސަތުތައް ހޯދައި ދިނުމަށް އަބަދުވެސް މަސައްކަތް ކުރާނެ ކަމަށެވެ. އެގޮތުން މި ވަގުތަކީ އާއްމު ދިރިއުޅުމުގެ ކަންކަމާއި ވިޔަފާރިތަކުުން ދެމުން އަންނަ ހިދުމަތްތައް ޑިޖިޓަލްކުރަން ޖެހިފައިވާ ވަގުތެެއް ކަމަށް ވާތީ ހައި ސްޕީޑުގެ އިންޓަނެޓް ފޯރުކޮށްދިނުމުގައި އުރީދޫން މަސައްކަތް ކުރާނެ ކަމަށް ވެސް އޭނާ ވިދާޅުވި އެވެ.\nމީގެ އިތުރުން އުރީދޫން ދެމުން އަންނަ މި ހިދުމަތް ރާއްޖޭގެ ހުރިހާ ރަށަކަށް ވެސް ފޯރުކޮށްދިނުމަށް މަސައްކަތް ކުރަމުން އަންނަ ކަމަށް އޭނާ ވިދާޅުވި އެވެ.\n“100 އެމްބީޕީއެސްގެ ހަލުވި ސްޕީޑާއެކު، އުރީދޫ ސުޕަނެޓް ފިކްސްޑް ބްރޯޑްބޭންޑުގެ ހިދުމަތް ވިލިމާލޭގެ ރައްޔިތުންނަށް ފޯރުކޮށްދީ، އިތުރު ފުރިހަމަކަމާއެކު އިންޓަނެޓް ބޭނުންކުރުމުގެ ފުރުސަތު ހުޅުވާލެވުމަކީ، އަޅުގަނޑުމެންނަށް ލިބޭ ވަރަށް ބޮޑު އުފަލެއް. އަޅުގަނޑުމެން ކުރަމުން އަންނަ މިފަދަ މަސައްކަތްތައް ރާއްޖޭގެ ހުރިހާ ސަރަހައްދެއްގައި ވެސް ކުރާނެ ކަމުގެ ޔަގީންކަން އަރުވަން،” ނިޔާޒު ވިދާޅުވި އެވެ.


"India Out" Campaign Gai Ulhenee Corrupt Vefai Thibi Baeh - Mariya - Vaguthu\nއިންޑިއާ އާއި ދެކޮޅަށް އިދިކޮޅު ފަރާތްތަކުން ބޭއްވި މުޒާހަރާއެއް؛- ވަގުތު އިމޭޖަސް- އަހްމަދު މަމްދޫހް\nއިންޑިއާއާ ދެކޮޅަށް ނަފްރަތު އުފެއްދުމަށް "އިންޑިއާ އައުޓް" ކެމްޕޭން ހިންގަނީ ކޮރަޕްޝަން "ފްރީ" މުޖުތަމައެއް ދެކެން ބޭނުންނުވާ ކޮރަޕްޓްވެފައި ތިބޭ ބައެއް ކަމަށް ވިދާޅުވެ، އިންޑިއާ ދެކޮޅަށް އިދިކޮޅު ފަރާތްތަކުން ހިންގާ ކެމްޕޭނަށް ޑިފެންސް މިނިސްޓަރު މާރިޔާ އަހުމަދު ދީދީ ވަރަށް ބޮޑަށް ފާޑުވިދާޅުވެއްޖެއެވެ.\nމިނިސްޓަރު މާރިޔާ ގެންވަނީ މިހާރު އިންޑިއާއަށް ރަސްމީ ދަތުރުފުޅެއް ކުރައްވަމުންނެވެ. އިންޑިއާގެ ވިއޯން ނޫހަށް އިނގިރޭސި ބަހުން ދެއްވި އިންޓަވިއުއެއްގައި މިނިސްޓަރު ވިދާޅުވީ މީސް މީޑިއާގައި އިންޑިއާ އައުޓް ހޭޝްޓެގް ބޭނުންކޮށްގެން ކެމްޕޭންކޮށް އަޑު އުފުލަމުންދަނީ ފޭކް ނުވަތަ "ބޮޓް" އެކައުންޓުތަކުން ކަމަށެވެ. އެއީ ރާއްޖޭގެ ރައްޔިތުން އަޑު ތަމްސީލުކުރާ ކެމްޕޭނެއް ނޫން ކަމަށް ވިދާޅުވިއެވެ.\nއިންޑއާ ދެކޮޅު ކެމްޕޭނު ފެށިފައިވަނީ ރައީސް އިބްރާހިމް މުހައްމަދު ސޯލިހުގެ ސަރުކާރުން ގެންގުޅޭ "އިންޑިއާ ފަސްޓް" ސިޔާސަތާ އެކުއެވެ. ރާއްޖޭގައި ތިބި އިންޑިއާގެ ސިފައިން ބާލުވަން ގޮވާލައި، އިންޑިއާއެކު ހަދާފައިވާ އެއްބަސްވުންތައް ހާމަކުރަން ގޮވާލާ ރައީސަށް ދަންނަވަން އިދިކޮޅުން ދަނީ ޕެޓިޝަނެއްގައި ސޮއިކުރުމުގެ މަސައްކަތްވެސް ފަށާފައެވެ.\n"މިއީ އެއްވެސް އަސާސެއް ނެތް ވާހަކަތައް ފެތުރުމަށް މަސައްކަތް ކުރާ ބޮޓްތަކެއް. އަމިއްލަ މަސްލަހަތާއި އަދުލުވެރި މަގުސަދުތަކެއް އޮތް ބައެއް ކޮރަޕްޝަނާ ފަސާދަ އިން ސަލާމަތްވެފައިވާ މުޖުތަމައެއް ދެކެން ނުރުހޭ، އެމީހުން އަމިއްލައަށް ވެސް ކޮރަޕްޓް ވެފައި ތިބޭ މީހުން ހިންގާ ކެމްޕޭނެއް" މާރިޔާ ރައްދުދެއްވިއެވެ.\nމާރިޔާ ތުހުމަތު ކުރެއްވި ގޮތުގައި އެކަމުގައި އުޅޭ ކޮރަޕްޓް މީހުންނަކީ އިންޑިއާއާ ރާއްޖެއާ ގުޅިގެން މަސްތުވާތަކެއްޗާ ދެކޮޅަށްކުރާ މަސައްކަތް ހުއްޓުވުމާ ދެކޮޅަށްކުރާ މަސައްކަތަށް ހުރަސް އަޅަން މަސައްކަތްކުރާ މީހުންނެވެ.\n"މަސްތުވާތަކެތީގެ ވިޔަފާރިން މަންފާ ލިބޭ ފަރާތްތައް އޭގެ ތެރޭގައި ހިމެނޭ، މަސްތުވާތަކެތި ގިނަ އަދަދަކަށް އަތުލައިގަނެވޭތީ، އެކަމާ މެދު އެ މީހުން ކަންބޮޑުވޭ" އެކަމަނާ ވިދާޅުވި އެވެ.\n"އިންޑިއާ އައުޓް" ސްލޯގަން ބޭނުން ކޮށްގެން މީޑިއާތަކާއި އަދި މީސް މީޑިއާގެ ވަސީލްތައް މެދުވެރިކޮށް ކުރަމުން އަންނަ މަސައްކަތަކީ ރާއްޖެ އާއި އިންޑިއާގެ ގުޅުމަށް ބުރޫ އަރައި ދެގައުމުގެ ސަލާމަތާއި ރައްކާތެރިކަމަށް ގެއްލުންދީ ރާއްޖޭގެ ސިޔާދަތައް ގެއްލުން ދިނުން ކަމަށް ބުނެ ފޮރިން މިނިސްޓްރީންވެސް ވަނީ މީގެ ކުރިން ކަންބޮޑުވުން ފާޅުކޮށްފައެވެ.\nމިނިސްޓްރީން ނެރުނު ބަޔާނުގައި ބުނީ ރާއްޖެ އިން ބައިނަލްއަގުވާމީ ހުރިހާ ފަރާތްތަކާއި އެކު ވެސް ބާއްވަމުން އަންނަ ގުޅުމަކީ ބައިނަލްއަގުވާމީ ގާނޫނުތަކާއި އެއްގޮތައް ކޮންމެ ގައުމަކުން ވެސް ގަބޫލުކުރާ ހަމަތަކާއި އުސޫލުތަކާއި އެއްގޮތައް ބާއްވަމުން އަންނަ ގުޅުމެއް ކަމަށެވެ.\n"އެއްވެސް ފަރާތަކާއި އެކު ބާއްވަމުންދާ ގުޅުމެއްގެ ސަބަބުން ރާއްޖޭގެ މިނިވަންކަމަށާއި އިސްތިގުލާލަށް ގެއްލުމެއް ނުވާނެ. ރާއްޖެ އިން އަބަދުވެސް މަސައްކަތް ކުރަމުން ގެންދާނީ ރާއްޖެ އަށް ހުރިހާ ކަމެއްގައި ވެސް އެންމެ ފައިދާ ހުރި ގޮތައް." މިނިސްޓްރީން ބުނެފައިވެއެވެ.\nނޮވެމްބަރު 28, 2021 09:06\nމާރިޔަތު ނޫން އެންމެންވެސް ތިބީ ކޮރަޕްޓް ވެފަދޯ؟\nނޮވެމްބަރު 28, 2021 10:18\nމާރިޔާ ދީދީ އަކީ އިންޑިޔާ އިން ދިން ރިޝްފަތުގައި ހިފާ އަމިއްލަ މަންފާއަށް ގައުމު ވިއްކާލަފައި ހުރި ނުޖުރިމުންގެ ލިސްޓުގައި ހިމެނޭ އެއް ގައްދާރެއް\nނޮވެމްބަރު 28, 2021 17:47\nއިންޑިއާއިން ބޭނުންވެއްޖިއްޔާ މިހާރުވެސް ރާއްޖެ އަޅުވެތި ކުރެވިދާނެކަމާށްބުނި ގައްދާރެއްތިޔަކީ. އިންޑިއާ އައުޓް. މިވަގުންގެ ލާދީނީ ސަރުކާރުވެސް އައުޓް.\nނޮވެމްބަރު 28, 2021 09:14\nސަރުކާރުން ހިންގަންތިބީ އިންޑިއާއަށް ވިކިފައި ތިބިބައެއް އިންޑިއާ އައުޓް ގޮވަން ނިކުމެފައި ތިބީ އިންޑިއާގެ ކިބައިން މިރާއްޖެ ސަލާމަތް ކުރަން ކޮންމެ ކަމެއް ކުރަންވެސް ތައްޔާރަށް ތިބި ބައެއް އެއީ ކޮރަޕްޓް ވިއްޔާ ކޮރަޕްޓް ވިޔަސް ވަރިހަމަ\nނޮވެމްބަރު 28, 2021 09:17\nތި އީ އަދި ކާކު އަނގަތިއަރުވަނީ ޤާނޫނުއަސާސީއަށް ފައިންއަރާ ބޮޑު ކޮރަޕްޓްގެ މާމަގަޑޭ ތިއީ\nނޮވެމްބަރު 28, 2021 09:19\nތަންތަނަށް ގޮސް ވީދެން ފެށީ، 2023 ގަ ބޮޓުން ޕޮޓުންނަށް ހަދާފަ ދޫކޮށްލާނީ އިންސާﷲ. މާރިޔަލެއް، ކަތިރިޔަލެއް، ފަންރިޔަލެއް، ކަނޑިކިރިޔަލެއް، ނުބަލާ އިރާ ކުދި އަރުވާނަން. ބަލަންތިބޭ މާތްﷲގެ އިރާދަފުޅާއެކު ތިޔަ ނުބައި އެމްޑީޕީ ބައިގަނޑު ބާކީވެ، ބިކަވެ، ނިކަމެތި ކޮށްލާ ދުވަސް ވަރަށް ކައިރިވެއްޖެ.\nނޮވެމްބަރު 28, 2021 09:25\nބަލަ މިހެރަހަޔާކުޑަ އެފް ޕީ އައިޑި .ފައިސާއިން އުސްތާޒުކަމްން ގެނައި ގައުމުވިއްކާ އަދި އިންޑިއެކު ޑިލުހަދމުންދާއިރު ކޮބައިމިލަދުކުޑައައުރަނިވާނުކޮއް ބަުނާއިރު ފިރިމީހާގެހާލްކޮބައިތަ؟؟؟ މިހާލަދުކުޑައަންހެނެއްމީ؟ދިއައީ ގައުމައްގައްދާރން ތާރީހުގައި ތިޔަ ގައްދާރުގެ ވާހަކަލިޔާނެ މިގައުމުގެރައްޔަތުން؟؟\nނޮވެމްބަރު 28, 2021 09:27\nކޮރަޕްޓް ނޫންބަޔަކު ނެތް\nނޮވެމްބަރު 28, 2021 09:28\nއަޅުކޮއްޔާ އިންޑިޔާއަށް ގޮސް އައީތަ؟ ކޮރަޕްޓަސް ކަލޭމެންވަރެއް ނުވާނެ. ހަމަ އިންޑިޔާ އައުޓް. އަދި 10 ގުނަ އިތުރަށް ކެމްޕޭން ވަރުގަދަކުރާނަން.\nނޮވެމްބަރު 28, 2021 09:33\nމާރިޔާ ބޭނުން ކޮންމެ އެއްޗެއް މިހާރު ކީދާނެ. އެކަމަކު އޑޕ އަކަށް ވޯޓެއް ނުދޭނަން މަށެއް.\nނޮވެމްބަރު 28, 2021 09:42\nތިބޭ ފުޅުން ތީ ވިކިފަ ތިބި ބައެއް އިންޑިޔާއަށް\nނޮވެމްބަރު 28, 2021 09:43\nއެފް،ޕީ އާއި ޑީ ވަގު މިހެން ކީމަ އަންނަނީ ހިނި.\nއިންޑިޔާއަށް ގެންގޮސް ފުކަކަށްވަންދެން ދިނީ އުތަ؟\nބޯގޮވާފަ ހުރިވައްތަރުޖަހާ. ޕްރެޝަރ ޗެކްކޮށްލަބަލަ. ސިކުނޑީގެ ނާރެއް ފަޅައިގެން ހިނގައިދާނެ.\nނޮވެމްބަރު 28, 2021 09:47\nފޯއްމުލަކުގެ 500 އެއްހާ ރައްޔިތުންނަކީ ކޮރަޕްޓް މީހުނޭތަ މިކިޔަނީ؟ 2023 ގަ ވޯޓު ހޯދަން ދިޔައިމަ ކޮރަޕްޓްކަން ދައްކާލާނަން. ހަމަ އިންޑިޔާ މިލިޓަރީ އައުޓް. ފިނދަނަކުޅިގަނޑު ނިންމާލެވޭނެ ވަރަށްއަވަހަށް. އިންޝާﷲ\nއެ ތެދެއް. މަސްތުވާތަކެތި މިހާރު ރާއްޖޭގައި ނުވެސް ހުރޭ. ސަހާދަތް ފިނދަނަ ދައިތަ ގެ ބޮލަށް މިހިރީ ފިތާލާފަ.\nނޮވެމްބަރު 28, 2021 09:49\nބޮލުގަ އިސްތަށިކޮޅު ހިނގައިދާނެ. ތިހިރަގެން ދުން އަރަނީ. ގެންގޮސްގެން އެއްޗަކަށްވަންދެން ދިނީދޯ؟ އެހެނޭވާނީ. އަޅުކުއްތާއަކަށް ވުމަކީ ތިމާމެންގެ ގަދަރެއް އަގެއް ހުންނާނެ ކަމެއްނޫން.\nއެކަމަކު ކުރެވޭނެ ކަމެއް ނޯންނާނެ. އިންޑިޔާ މިލިޓަރީ އައުޓް ކެމްޕޭން ދުވަހެއްދުވަހަކަށް ދާނީ ކުރިއަށް. އަޑުގަދަވަމުން. ވެރިކަން ނިމުމާއެކު ގާނޫނު ފާސްކޮށް މިލިޓަރީ ގެނައި އެންމެންނަށް ގައުމަށް ގައްދާރުވިކަމުގެ އަދަބު ކަނޑައެޅިގެންދާނެ. މިފަހަރު ލާހިކެއްނޫން އެކަކަށްވެސް ސަލާމަތްވާކަށ.\nނޮވެމްބަރު 28, 2021 09:52\nމާރިޔާ ތިހުންނަވާ ޒިންމާދާުމަގާމުގެގޮތުން ތިބުނުއްވީ ރަގަޅުވާހަކަފުޅެއްތޯ މިހެންމިބުނީ ގައުމުގެ\nމިނިވަންކަމަށްއެދޭ ހުރިހާފަރާތްތަކަކީ ކޮރަޕްޓްވެފައިތިބި ފަރާތަކަށްނުވާނެ އިންޑިޢާ އައުޓް ކެމްޕޭނުގައި އަހަރެންވެސް ބައިވެރިވާނަމަ އަރެންވެސް މިހިރީ ކޮރަޕްޓްވެފައިތޯ ކޮރަޕްޓްވުން\nއެފަދަކަމެއްގައި ބައިވެރިވުން އެއީ އަހަރެންބޭނުންވާކަމެއްނޫން އެއީ އަހަރެން ނަފްރަތުކުރާކަމެއް\nވުމާއެކު ދުވަހަކުވެސް އެފަދަކަމެއްގައިބައިވެރިވެ އަދަބެއްލިބިފައިނުވާނެ ﷲ ގެ ރަހުމަތްފުޅުން\nބޭނުންވަނީވެސް ތެދުވެރިގޮތުގައި ހުންނަން ނަމަވެސް ގައުމުގެ މިނިވަންކަމަށްއެދެން ވީމާ ސާބިތުނުހިފޭ އިލްޒާމެއް އަހަރެންގެބޮލުގައި މާރިޔާއެޅުއްވީކަމުގައި ދެކެން މިކަމުގައި ދައުވާކުރުމުގެ ހައްގު އަހަރެނަނަށް ނުލިބޭނެތޯ އިންޑިއާ އެއްބަސޤވުންތަކުގެ ކޮޕިއެއް\nމެންބަރުންގެ އަތަށްދޭން ފާސްނުވީ ކީއްވެތޮ\nނޮވެމްބަރު 28, 2021 09:53\n3 މިނެޓް ކުރިން ( ނޮވެމްބަރު 28, 2021 )\nއަޅެ ބުނެލަދީބަލަ ކޮންކަމަކުން ބާވަ ކަރެޕްޓްވީ ތިފަދަ ޣައްދާރަކު މިޤައުމަށް އުފަން\nވީތީ ހިތާމަކުރަން . މިޤައުމަށް إسلام دين ގެ މަތިވެރި نعمة ގެ މަތިވެރިކަން ދެއްވި\nރަސްކަލާކޮ މިބަލާ މުސީބާތުން އިބަސުވާންމީންގެ އަވަސް ރަޙްމަތެއްގައި ސަލާމަތް\nرَبَّنَا أَفْرِغْ عَلَيْنَا صَبْرًا وَثَبِّتْ أَقْدَامَنَا وَانصُرْنَا عَلَى الْقَوْمِ الْكَافِرِينَ يا لله\nނޮވެމްބަރު 28, 2021 09:54\nމުޅި ދުނިޔޭގައިވެސް ހުރި އެއްމެ ކޮރަޕުޓް ވަގު އަންހެނަކީ މާރިޔާ ފިނދަނަ ދައިތަ ، އެއީ މިގައުމަށް ގައްދާރުވެފައިވާ ގައްދާރެއް ކިޔަވާވިދާޅުވީ އެފް ޕީ އައި ޑީ ދަވާލައިގެން ނެގި ފައިސާއިން...\nނޮވެމްބަރު 28, 2021 10:05\nމާރިޔާ އަހަރުންނަށް އެގޭތީ ގައްދާރެއް ކައްވެސް އަދި އެމީހުންނަށް ވެސް އެގޭތީ ލާރިއަށް ވިކޭ ހާއިނެއް ކަންވެސް. އެހެން ވީމަ އެމީހުން ކުރާ ސުވާލުތަކަށް އެމީހުން ބޭނުންވާ ޖަވާބު ކައްވެސް އެގޭ ދޭނީ.\nނޮވެމްބަރު 28, 2021 10:06\nމަސްތުވާ ތަކެތީގެ އެންމެ ފުޅާ ވިޔަފާރިކުރާ ގައުމަކީ އިންޑިޔާ. ދެން އެމީހުންގެ ބާރުގެ ދަށުގައި ގައުމުގެ ކަނޑުތައް އޮތީމަ މިގައުމަށް ތި މަސްތުވާތަކެތި ވަންނާނެ ވަރާމެދު ވިސްނާލާ! ތިއީ މުނާފިގުންގެ ވާހަކަތައް ހުންނާނެގޮތް.\nނޮވެމްބަރު 28, 2021 10:09\n100 ކިލޯއަށްވުރެ މަތިން މަސްތުވާތަކެތި އަތުލައިގަންނަނީ.. މިއީ ފާއިތުވި3އަހަރުގެ ހާލަތަކީ. އެތެރެކުރަނީ ކާކުކަންވެސް ނޭނގެ. ކޮންމެވެސް ފަޅުރަށަކުން ނަގަނީ. ކިހިނެއް މިގައުމަށް މިތަކެތި މިއެތެރެވަނީ؟ ކަނޑުގެ ހަރަކާތްތައް ބަލަހައްޓަންށޭ ކިޔައިގެން ތި މުޑުދާރު ހިންދަތްވާ ގުރޫޕާ ގުޅިގެން ވާކަމެއް އެބައޮތްތަ؟ އަދި މިގޮތަށް އަތުލައިގަތް އެއްވެސް ބައެއްގެ މައްޗަށް ދައުވާ ކުރެވޭތަ؟ ޑްރަގާ މީހުންނާ އެއްކޮށް ސަލާމަތްނުވާ ފަހަރެއް އަދި މިހާތަނަށް އައިސްނެތް.\nމަހާނަމައްޗަށް މަޑިއަށް ތިޖެހެނީ. މިގައުމުގައިނެތް ކަލޭމެން ދަށްކާ ދޮގުވާހަކަތައް ގަބޫލުކުރާނެ ރައްޔިތެއް.\nނޮވެމްބަރު 28, 2021 10:10\nއިންޑިޔާ އައުޓެއް ނޫން! "އިންޑިޔާ މިލިޓަރީ އައުޓު" ގޮވަނީ ޤަވްމީ ލޯބިގަދަ ، ޤަވްމު އަޅުވެތިވުމަށް ނޭދޭ ، ޤަވްމުގެ ދަރިން! މާރިޔާ ދައިތަ ތިހުރީ ކީއްވެފަތަ؟\nނޮވެމްބަރު 28, 2021 10:23\n"އެއްވެސް ފަރާތަކާއި އެކު ބާއްވަމުންދާ ގުޅުމެއްގެ ސަބަބުން ރާއްޖޭގެ މިނިވަންކަމަށާއި އިސްތިގުލާލަށް ގެއްލުމެއް ނުވާނެ. ރާއްޖެ އިން އަބަދުވެސް މަސައްކަތް ކުރަމުން ގެންދާނީ ރާއްޖެ އަށް ހުރިހާ ކަމެއްގައި ވެސް އެންމެ ފައިދާ ހުރި ގޮތައް." މިހެން ވެގެންތޯ އިންޑިއާ އާއި އެކު ވެފައިވާ އެއްބަސް ވުމަކީ ޤައުމުގެ ސަލާމަތަށް ހުރި ނުލައްކަލެކޭ ބުނީ؟\nނޮވެމްބަރު 28, 2021 10:27\nކޮރަޕްޓްވެފައި ތިބީމީހުން އެގެނީ ކޮންމެވެސް އެހެންބަޔަކު ވެރިކާމާ ޙަވާލު ވީދުވަހަކުން! ހަމާގައިމުވެސް މިވާހަކަ ގަދަޔަށް ދައްކަނީ އެމްޑީޕީގައި އިސްކޮށް އުޅުނުފަރާތްތަކުން!\nނޮވެމްބަރު 28, 2021 10:31\nކަރަޕްޓް ވެފަ ވިކިފަ ތިބި ބަޔަކީ ތީ.\nނޮވެމްބަރު 28, 2021 10:36\nބައެއް އިންސާނުންގެ ލަދު ކުޑަކަމާއެވެ. މާރިޔާ ދީދީ އެވެ. ކަރަޕްޝަންގެ ވާހަކަ ދައްކަން ލަދުފުޅު ކޮބައިތޯއެވެ؟ ސޯޝަލްމޯޑިޔާގަ އިދިކޮޅު ލީޑަރުން ޚިޔާލު ފާޅުކުރައްވަނީ އެއީ ހަމަ ބޮޓުންތޯ އެވެ. މާރިޔާގެ ކުރީގެ ލޯބިވެރިޔާ ގެންގުޅޭކަހަލަ އެކިނަންނަމުގެ އައިޑީތައް ގެންގުޅެނީ ކިތައް އިދިކޮޅު ލީޑަރުން ހެއްޔެވެ؟\nނޮވެމްބަރު 28, 2021 10:43\nފިނދަނަދައިތަ މޮޔަފުޅުވީތޯ؟ ޢިންޑިޔާ އައުޓު. މާރިޔާ އައުޓު. ޢިބޫ އައުޓު. ނަސީދުއައުޓު. ޢިންޝާﷲ ވޯޓުން މިބައިގަނޑު ބަލިކުރޢްވާށި! ޢާަމީން!\nނޮވެމްބަރު 28, 2021 10:45\nމާރިއާބުނައްމިހާރުތިދަނީމާމައްޗައް މާރިއާ ތިދެކެނީ މިސަރުކާރުގަތިބިމީހުންނޫން އެންމެންނަކީ ކޮރަޕްޓް މީހުންކަމަށް ﷲގެހެޔޮރަހްމަތާއެކު މިސަރުކާރުބަދަލުވިހާއަވަހަކަށް ތިޔައިންޓަވިއުގެޒިންމާވެސް މާރިއާނަގަންޖެހޭނެ އިންޝާﷲ\nނޮވެމްބަރު 28, 2021 11:12\nމާރިޔާ ޚަލީފާ ، ނެތްތަ ތަޅާނެ ކުދިންކޮޅެއް؟\nނޮވެމްބަރު 28, 2021 11:27\nއިންޑިއާ އައުޓް މިގޮވަނީ ހަމަ އިންޑިއާ އައުޓް.\nމިގޮވުން ގޮވާމީހުންގެ ތެރޭގައި ގިނައީ ޒުވާނުން. ކިޔަވައިގެން ތިބި މީހުން. ގައުމުގެ ހާލަތު އިންގޭ އދި ދެންވާނެގޮތްވެސް ވިސްނޭ ވަރު މީހުން.\nފިނދަނަވާހަކަ ނުދައަކައި ހުރޭ.\nނޮވެމްބަރު 28, 2021 11:40\nމާރިޔާ އައުޓް މާރިޔާ މިފަހަރު އިންޑިއާއަށް ދިއުމުން މޯދީ ގޮވީ "މާރިޔާ އައުޓް"\nނޮވެމްބަރު 28, 2021 11:41\nނޮވެމްބަރު 28, 2021 11:46\nމާރިޔަތު ހާދަ ގުޑުގުޑެއް މިއަޅަނީ\nނޮވެމްބަރު 28, 2021 11:56\nއިންޑިއާ އައުޓާއި ދެކޮޅަށް ވާހަކަ ދައްކާ، އަމިއްލަ ވަތަނާއި، ޤައުމުގެ މަތީން ހަނދުމަނެތި ކޮށްލާފަ ސަރުކާރުގެ މަތީ މަޤާމުތަމުގައި ތިބެގެނ އިންޑިއާގެ ދިފާއިގައި ވަކާލާތު ކޮށް އިންޑިއާގެ އިސްރިއުމާރީ އަމަލާއި ފިކުރަށް ބާރުލިބޭގޮތަށް އިންޑިއާ ޕްރޮމޯޓު ކުރާ މީޙުންނަކީ ދެކޮޅުން ކައިގެން ތިބީ މާނުބައި ނުލަފާ ކޮރަޕްޓް މީހުން. ޔާމީން ޢާއި އަދީބު އަތުން އެއިރު ބޮނޑިބަތް ކައިގެނ މިހާރު އިންޑިއާ މީހުން އަތުން ޗަޕާތީ އާއި ދާލް މަކްނީ ކައިގެން ްައުމު އަޚުވެތިކޮށް ބިކަކުރާ މީހުން ދަހަތުން ޜައްޔިތުން ދުވެ ފަލީހަތްކުރަން ޖެހޭ. ޢެހެން ނުނިއްޔާ މިމިހުންގެ އަނިޔާވެރިކަމާއި ޣައްދާރުކަން ހަސަން ތާޖުއްދީނުގެ ދެދަރިންނަށް ކަނތައްގަނޑަށް ވުރެ ނުބައިވާނެ.\nނޮވެމްބަރު 28, 2021 11:57\nޢިގިރޭސް ވިލާތުގަ ގެދޮރު ތިބިމީހުން އެމްޑީޕީގަ ގިނަވަނީ.\nނޮވެމްބަރު 28, 2021 12:01\nމާރިޔާ އިތުރުފުޅު ހެ އްދެވުން ރީ އްޗެ އްނޫނެވެ\nމޑޕ ގެ ކޮ އިލު ތެރޭގަ އި އެތިބީ ރާ އްޖެ ހަ އިރާންވާފަދަ\nބޮޑެތި ވަގުންނެވެ މޑޕ އ އާ އްމު މެންބަރުންނަކީ މަ އުސޫމް\nބަ އެކެވެ ކޮ އިލުތެރޭގެ އަޑިގުޑަންތައ އްކާ އި މަކަރުވެރި\nކާރޫބާރުތަކުގެ ހިލަމެ އް އެމީހުންނަށް ނުވެ އެވެ.\nނޮވެމްބަރު 28, 2021 14:03\nފިނދަނަކަލޯ ރައްކާވޭ. މޯދީ ގާތަށް ރައްކާވޭ!\nނޮވެމްބަރު 28, 2021 17:51\nކޮރަޕްޓްވެފަހުރީ ފިދަނަނަދައިތަ ކޮރަޕްށަނާ ހަރާމް ހަލާލުއޮޅިގެން އުޅެނީވެސް ފިދަނަދައިތައައް ޢައްދާރު\nނޮވެމްބަރު 28, 2021 20:04\nގަރުނުގެ ބޮޑު ޖޯކު........................................................ހައްހައްހައްހައް.....ކީކޭ އަޅެދެން ބުނާނީ؟ ހަނދާނައްއަންނަނީ އެފް.ޕީ.އައި.ޑީ ގެ ކޮރަޕްޝަން ފެންމަތިވެގެން އައިދުވަސްވަރު. ސަންގު ނޫސް ގަންނަން ބޮޑުކިޔޫ ހަދާފަ އޮތް މަންޒަރު. ހައްހައްހައް...............\nނޮވެމްބަރު 28, 2021 20:06\nމި ނުބައި ފާސިގު އަންހެނާގެ ކިބައިން މިއުއްމަތް ސަލާމަތް ކުރައްވާށި.\nނޮވެމްބަރު 28, 2021 21:23\nއެހެން މީހުން ކަރެޕްޓް ވާހަކަ ދައްކަންއެންމެ ރީތީ މާރިޔާތަ؟ކުރީގެ ފިރިމީހާ އެފްޕިއައިޑީން ނެގި ފައިސާގެތެރޭން ބައެއް ހަރަދު ކުރީ މާރިޔާ އިގިރޭސިވިލާތުގަ ބަހައްޓައިގެން މާރިޔާ ކައިބޮއި އެޕާޓްމަންޓް ކުލި ދެއްކީ އެފައިސާއިން ކަރެޕްޓްވީ ދިވެހިރައްޔިތުންދޯ؟ ފުރަތަމަ އެމްޑިޕީ ވެރިކަމުގަ އިންވެސްޓްމަންޓް ހޯދަން މާރިޔާއާ ހަވާލުކުރީމަ ހުޅުވީ މެގެމޯލްޑިވްސް ކިޔާ އެއާލައިނެއް ކަރެޕްޓްވީ ދިވެހި ރައްޔިތުންދޯ؟ މިހާރު ދިވެިގައުމާ ދިވެހިރައްޔިތުންނަށް ވުރެ އިންޑިޔާއަށް ސަޕޯޓް ކުރާހެން އެބަހީވޭ . ކަރެްޕޓްވީ ދިވެހިރައްޔިތުންދޯ؟\nނޮވެމްބަރު 30, 2021 06:29\nމާރިޔާވެސް އަދި ހަށްޔަރުކޮށް ޖަލަށްދާދުވަސް އެބަކައިރިވޭ އިންޑިއާގެ ކަވުސް އައުޓު ފުރޮމް މޯލްޑިވުސް އޯކޭ 2023 ގައި ތިޔައެއްޗެހި ލާނީ ޖަލަށް.ގައުމަށް ގައްދާރުވުމުގެ ކުށުގައި.


ސިވާކުގެ ޙުކުމް – DhiSalafiyyah\n11/02/2014 ފިޤުހާއި އޭގެ ޢިލްމުތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nދަތް އުނގުޅުމާއި ފިޠުރަތުގެ ސުންނަތްތައް\nދަތް އުނގުޅުމަކީ ދަނޑިކޮޅެއް ފަދަ އެއްޗެއް ބޭނުންކޮށްގެން ދަތް އަދި ހިރުގަނޑު ސާފުކުރުމެވެ. އެއީ އޭގައި ހަރުލާފައި ހުންނަ ކާއެއްޗިއްސާއި ވަސް ފިލުވާލުމަށްޓަކައެވެ.\nހުރިހާ ވަގުތެއްގައިވެސް ދަތްއުނގުޅުމަކީ ސުންނަތްކަމެކެވެ. ރޯދަވެރިޔާ ރޯދަޔަށް ހުރެގެންވެސް އެއީ ދުވާލުގެ ކުރީކޮޅުކަމުގައި ވިޔަސް އަދި ދުވާލުގެ ފަހުކޮޅު ކަމުގައިވިޔަސް މައްސަލައެއް ނެތެވެ. އެއީ ރަސޫލުﷲ ޞައްލަﷲ ޢަލައިހި ވަސައްލަމަ މުޠުލަޤުގޮތެއްގައި ބާރުއަޅުއްވާފައިވާ ކަމެކެވެ. ވަކި ވަޤުތެއް ކަނޑަނާޅުއްވައެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n((السِّوَاكُ مَطْهَرَةٌ لِلْفَمِ مَرْضَاةٌ لِلرَّبِّ)) [أخرجه البخاري في كتاب الصوم 2/ 40 معلقاً بصيغة الجزم، ورواه أحمد (6/ 47)، والنسائي (1/ 10). وصححه الألباني في الإرواء (1/ 105).] މާނައީ: “ދަތްއުނގުޅުމަކީ އަނގައަށްވާ ޠާހިރުކަމެކެވެ. ﷲގެ ޙަޟުރަތުންވާ ރުއްސެވުމެކެވެ.”\nއަދިވެސް ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\n((لَوْلاَ أَنْ أَشُقَّ عَلَى أُمَّتِيْ َلأَمَرْتُهُمْ بِالسِّوَاكِ عِنْدَ كُلِّ صَلاَةٍ)) [متفق عليه: البخاري برقم (887)، ومسلم في كتاب الطهارة برقم (252).] މާނައީ:”ތިމަންކަލޭގެފާނުގެ އުއްމަތުގެ މައްޗަށް ބުރަކަމެއްކަމުގައި ނުވާނަމަ ނަމާދުކުރާ ކޮންމެ ފަހަރަކު ދަތްއުނގުޅުމަށް އެބައިމީހުންނަށް ތިމަންކަލޭގެފާނު އަމުރުކުރެއްވީމުހެވެ.”


Bodethi Islami gaumuthakah roadhama mas fesheynee buraasfathi dhuvahu\n19th September 2018 | Last update: 16:37\nބޮޑެތި އިސްލާމީ ގައުމުތަކަށް ރޯދަމަ މަސް ފެށޭނީ ބުރާސްފަތި ދުވަހު\nބޮޑެތި އިސްލާމީ ގިނަ ގައުމުތަކަށް މާދަމާ އަކީ މިހިނގާ 1439 ވަނަ އަހަރުގެ ރަމަޟާން މަހުގެ ހަނދު މިރެއަކު ނުފެނުނެވެ.\nއެގޮތުން މާދަމާ ރޯދަމަސް ނުފެށޭ ގައުމުތަކުގެ ތެރޭގައި މުސްލިމުންގެ އާބާދީ އެންމެ ބޮޑު ގައުމު ކަމަށްވާ އިންޑޮނޭޝިއާއާއި ދެވަނައަށް އެންމެ އާބާދީ ބޮޑު ޕާކިސްތާނު ހިމެނެއެވެ. މީގެ އިތުރުން ހައްޖާއި އުމްރާގެ އަޅުކަން އަދާ ކުރުމުގައި އެގައުމެއްގެ ކަލަންޑަރަށް ތަބާވާން ޖެހޭ ސައުދީ އަރަބިއްޔާއަށް ވެސް ރޯދަ މަސް ފެށޭނީ ބުރާސްފަތި ދުވަހު ކަމަށް މިހާރު ވަނީ ނިންމާފައެވެ. މެލޭޝިއާއާއި ޔުނައިޓެޑް އަރަބް އެމިރޭޓްސް ( ޔޫއޭއީ) އަށް ވެސް މާދަމާ އަކީ ޝައުބާން މަހުގެ 30 ވަނަ ދުވަހެވެ.\nސައުދީ އަރަބިއްޔާގެ ހަނދު ބަލާ މީހުން އެމަސައްކަތް މިރޭ ނިންމާލީ ހަނދު ނުފެނިގެންނެވެ. އެއަށް ފަހު އެގައުމުން މިހާރު އިއުލާނުކޮށްފައި ވަނީ މާދަމާއަކީ ޝައުބާން މަހުގެ 30 ވަނަ ދުވަސް ކަމަށާއި ރަމަޟާން މަސް ފެށޭނީ 17 މޭ 2018 ވާ ބުރާސްފަތި ދުވަހު ކަމަށެވެ.\nއެ ގައުމުތަކަށް މާދަމާ ރޯދަ މަސް ނުފެށުނަސް ރާއްޖެއަަށް މާދަމާއަކީ މުލަރޯދަ ދުވަހެވެ.\nމިރޭ އިސްލާމިކް މިނިސްޓްރީގައި ބޭއްވި ހަނދު ސާބިތުކުރުމުގެ ޖަލްސާއަށް ފަހު އިއްވި، ހަނދާ ބެހޭ ބަޔާނުގައި ބުނީ، ރާއްޖެ އާއި އިސްލާމީ ގިނަ ގައުމުތަކަށް މިރޭ އިރުއޮއްސުނު އިރު ރަމަޟާން މަހުގެ ހަނދު ފެންމަތިވެފައި ހުންނާނެ ކަމަށް އިތުބާރު ހުރި ފަލަކީ ހިސާބުން ދައްކާތީ ރާއްޖޭގައި ހަނދު ސާބިތުކުރުމުގައި ގެންގުޅޭ އުސޫލަށް ބަލައި، މާދަމާ އަކީ ރަމަޟާން މަހުގެ ފުރަތަމަ ދުވަސްކަމަށް ކަނޑައަޅާފައިވާ ކަމަށެވެ.\nއެ ބަޔާން މެދުވެރި ކުރައްވާ އިސްލާމިކް މިނިސްޓަރު ޑރ. އަހުމަދު ޒިޔާދު ބާގިރު ވަނީ ރަމަޟާން މަހުގެ ތަހުނިޔާ ދިވެހި ރައްޔިތުންނަށާއި އިސްލާމީ އެހެން ގައުމުތަކަށް ފޮނުއްވައިފަ އެވެ. އަދި މި މަހުގެ ފައިދާ ވީ އެންމެ ރަނގަޅަކަށް ލިބިގަތުމަށް ވެސް އެ ބަޔާނުގައި ދިވެހި ރައްޔިތުންނަށް ވަނީ ނަސޭހަތް ތެރިވެފަ އެވެ.\nހަނދު ސާބިތުވިކަން އިއުލާން ކުރުމާ އެކު، ސިފައިން ވަނީ ޖުމްހޫރީ މައިދާން ސަރަހައްދުގައި އެކަން އިއުލާން ކުރުމުގެ ގޮތުން ބަޑި ޖަހައިފަ އެވެ.\nބަދަލު ހިފަން ޗައިނާއިން ވެސް ޓެކްސް ބޮޑުކޮށްފި\nއެމެރިކާއަށް އެތެރެކުރާ ޗައިނާގެ މުދަލުން ޓެކްސް ބޮޑުކޮށްފި\nސުޕްރީމް ކޯޓަށް ޓްރަމްޕް ހުށަހެޅުއްވި ފަނޑިޔާރަށް ބޮޑު ތުހުމަތެއް\nބޮޑު ހިޔާނާތުގައި ރަށްތައް "ބަހާލި" ޑީލްތައް އާންމުވެއްޖެ\nވޯޓު ދޭނީ ކާކަށް؟ އަވަސް ޕޯލް ހުޅުވާލައިފި!\nހަމަލާދިން މީހާ މިނިވަންކޮށްދޭން މައުމޫން އެދިވަޑައިގެންފި\nއޭ-380 ގައި ގައުމީ ޓީމް ޖައްސާނީ އާ ރަންވޭއަށް!\nތަށި ގެންނަ ދުވަސް ސަރުކާރު ބަންދު


Aharuvee iru Aa thuhumatheh؛ aa furolhumeh\nހައެއް ފަހެއްގެ ހަމަލާ\nއަހަރުވީއިރު އާ ތުހުމަތެއް؛ އާ ފުރޮޅުމެއް\nމެއި 6، 2021 -- އެރޭގެ ގާތްގަނޑަކަށް އަށްގަޑި ފަންސަވީސް އެހާކަން ހާއިރެވެ. ރައްޔިތުންގެ މަޖިލީހުގެ ރައީސް އަދި ސަރުކާރު ހިންގާ މައި ޕާޓީގެ ރައީސް މުހައްމަދު ނަޝީދު އެމަނިކުފާނުގެ އަމިއްލަފުޅު ގެކޮޅު ގ. ކެނެރީގެއިން ނިކުންނަވާ ކާރުކޮޅަށް އަރައިވަޑައިގެންނެވުމަށް ހިންގަވާފައި ވަޑައިގަންނަވަނީއެވެ. ކާރުކޮޅާ ދާދި ގާތުގައި ހުންނަވަނިކޮށް ކުއްލިއަކަށް ވަރުގަދަ ގޮވުމެއް ގޮވީއެވެ. ކުރީގެ އެމެޓީ ފިހާރަ ކައިރީގައި މަޑުކޮށްލައިގެން އޮތް ރައީސް ނަޝީދަށް ހާއްސަ ކާރުކޮޅު ކައިރީގައި ވަރުގަދަ ގޮވުމެއް ގޮވީ ސައިކަލެއްގެ މަޑިދަށުގައި އޮތް އައިއީޑީއެއް ފަދަ އެއްޗެއް ގޮވައިގެންނެވެ.\nއެ ގޮވުމުގެ ސަބަބުން ރައީސް މުހައްމަދު ނަޝީދަށް ވަރަށް ބޮޑަށް އަނިޔާވެވަޑައިގެންނެވިއެވެ. ޑޮކްޓަރުން ވިދާޅުވި ގޮތުގައި ފުރާނަފުޅު ސަލާމަތްވީ ހަމަ ކިރިޔާ އެވެ. ނުރައްކާތެރި އެ ހަމަލާއާ ގުޅިގެން ފުޅާ ބޮޑު ތަހުގީގެއް ފެށުނެވެ. ތުހުމަތު ކުރެވޭ މީހުން ހައްޔަރު ކުުރުމުގެ މަސައްކަތް ފެށުނެވެ. ބޭރުގެ އިންޓެލިޖެންސް އިދާރާތަކާއި ގުޅިގެން ތަހުގީގު އަވަސް ކުުރުމުގެ މަސައްކަތް ފެށުނެވެ.\nފުރަތަމަ ހައްޔަރުކުރީ މއ. ފޭރުގެ މުޖާޒް އަހުމަދު އާއި ގއ. ކޮނޑޭ ފޮޅޭމާ ތަހުމީން އަހުމަދު އެވެ. އެއީ މި ހަމަލާ ދިނުމުގައި އަމަލީ ގޮތުން ބައިވެރިވި ދެ މީހުންނެވެ. އޭގެ ފަހުން ވ. ތިނަދޫ، ހިޔާ، އަދުހަމް އަހްމަދު ހައްޔަރުކުރި އެވެ. މިއީ ބޮން ގޮއްވާލި މީހާ އެވެ. ތަހުގީގަށް އެންމެ ބޮޑަށް ހޯދަން ބޭނުންވި މީހާ އެވެ. އަދި އޭގެ 14 ދުވަސް ފަހުން، ލ. ގަމަށް ނިސްބަތްވާ އުމުރުން 23 އަހަރުގެ އަހުމަދު ފާތިހު ހައްޔަރުކުރިއެވެ. އޭގެ ފަހުންވެސް އިތުުރު ބަޔަކު ހައްޔަރުކުރި އެވެ. އެއީ ކ. މާލެ މާފަންނު ކުދެހިގެ އިސްހާގު އާއި ގއ. ވިލިގިލި ހުދުރުވާގެ ފަހުމީ އަލީ އާއި އއ. މާޅޮސް އަސަރީގެ މުހައްމަދު ނާޒިމް އާއި ހއ. މޮޅަދޫ ބަހާރުގޭ އަބްދުﷲ އަލިމަނިކު އަދި ހއ. ހޯރަފުށީ އަލަނާސިގޭ މުހައްމަދު ތަސްމީން އެވެ.\nމި މީހުންގެ ތެރެއިން ފާތިހު ފިޔަވާ ދެން ތިބި މީހުންގެ މައްޗަށް ދައުވާކުރުމަށް ކޯޓަށް މައްސަލަ ފޮނުވީ ޖުލައި 21، 2021 ގައެވެ. ފާތިހުގެ މައްޗަށް ދައުވާ ކުރެވޭ މިންވަރަށް ހެކި ނެތް ކަަމަށް ނިންމީ އެވެ. ޕީޖީގެ އެ ނިންމުމާއެކު ފުލުހުންގެ ބަންދުން ފާތިހު ވީއްލުނީއެވެ. މީގެ ތެރެއިން ހުކުމަކާ ހަމައަށް ދިޔައީ އަދްހަމްގެ މައްސަލަ އެކަންޏެވެ. އޭނާއަށް 23 އަހަރުގެ ޖަލު ހުކުމެއް އިއްވި އެވެ. ދެން ތިބި މީހުންގެ މައްސަލަތައް އެކި މަރުހަލާތަކުގައި ކުރިއަށް އެބަ ދެއެވެ.\nހައެއް ފަހެއްގެ ހަމަލާގެ ތުހުމަތު އޮތް މީހުން: ހަ މީހެއްގެ މައްޗަށް ދައުވާ އުފުލާފައިވޭ --\nހައެއް ފަހެއްގެ ހަމަލާއާ ގުޅޭ ތަފާތު ވާހަކަތައް ފުރަތަމަ ދުވަހުން ފެށިގެން އައީ ދެކެވެމުންނެވެ. ހަމަލާގެ ފަހުން ސަރުކާރުގެ ވެރީންނަށް ވިދާޅުވެވުނު ބައެއް ވާހަކަތަކާއި ގުޅިގެން އެކި ފަހަރުމަތީން އުދާސްގަނޑު ބޮޑުވިއެވެ. ނަޝީދުގެ ފުރާނަފުޅަށް ގެއްލުންވާ ވަރުގެ ކަމެއް ނުވާ ކަމަށް ހޯމް މިނިސްޓަރު ވިދާޅުވުމެވެ. ޑިފެންސްގެ އިހުމާލުތަކެއް އޮތް ކަމަށް ބުނެ މިނިސްޓަރު މާރިޔާގެ މައްޗަށް ކުރެވުނު ތުހުމަތުތަކެވެ. ގަައުމާ މުހާތަބު ކުރައްވަން ތައްޔާރުވެވަޑައިގަންނަވަނިކޮށް ރައީސް ހިނިފުޅުވަޑުވާ ވީޑިއޯކޮޅެއް އާންމުންފަދަ އެތައް ކަމެކެވެ.\nނަޝީދުގެ އާއިލާގެ ބޮޑެތި ތުހުމަތުތައް ފުރަތަމަ އޮތީ މިނިސްޓަރު މާރިޔާ އަށެވެ. ސަރުކާރުގެ އެކި ވެރީންގެ މައްޗަށް އެކި މިންވަރަށް އެ ތުހުމަތުތައް ފުޅާކުރައްވަމުން ގެންދެވިއެވެ. ނަމަވެސް "ހަމަލާގައި ސަރުކާރު ބައިވެރިވާ ކަމަށް ގަބޫލު ނުކުރާ ކަމަށް" ނަޝީދު ވިދާޅުވުމުން އެ ތުހުމަތަކަށް ކޮންމެވެސް ވަރެއްގެ ފިނިކަމެއް ލިބުނެވެ. އަދި މަޖިލީހުގެ އިންކުއަރީއާ މެދު އެމަނިކުފާނުގެ އާއިލާގެ ހިތްހަމަޖެހުން ފާޅުކުރިއެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު. ހައެއް ފަހެއްގެ ހަމަލާގެ މައުލޫމާތު ފޮރުވާ ކަމަށް ނަޝީދު ތުހުމަތު ކުރައްވާ -- ފޮޓޯ: ރައީސް އޮފީސް\nއެންމެ ބޮޑު ކަންބޮޑުވުމަކަށް އޮތީ ހައެއް ފަހެއްގެ ހަމަލާއަށް ފަންޑުކުރި ބަޔަކު ނުހޯދި އޮތުމެވެ. ފުލުހުންގެ ތަހުގީގުން ފެންނަ ގޮތުން އެ ހަމަލާއަށް ބަޔަކު ފަންޑު ކުރި ކަމަކަށް ނުބެލެވެއެވެ. ނަމަވެސް ރައީސް ނަޝީދުވެސް އެމަނިކުފާނުގެ އާއިލާވެސް އަދި ވަފާތެރި މެންބަރުންވެސް އެ ވާހަކަތައް ގަބޫލެއް ނުކުރެއެވެ. ފަންޑުކުރި ބަޔަކު ތިބޭނެ ކަމަށް ވިދާޅުވެއެވެ. އެ ބަޔަކު ހޯދުމަށް ކުރާ މަަސައްކަތް ފެންނަނީ ފަނޑުކޮށް ކަމަށް ވިދާޅުވިއެވެ.\nއެ ހަމަލާއަށް އެއް އަހަރު ފުރުނީ މިދިޔަ ހުކުރު ދުވަހު އެވެ. އަހަރުވީއިރު އައު ތުހުމަތެއް ވަނީ ފެންމަތިވެފައެވެ. މުޅި މައްސަލައިގެ އަމާޒު ވަނީ ބަދަލުވެފައެވެ. ހީވެސް ނުކުރާފަދަ ވާހަކަތަކެއް ދަނީ އިވެމުންނެވެ. މިއީ ކުރީން ހީކުރެވިފައި ނެތް ވާހަކަތަކެއް ނަމަވެސް ތަހުގީގުގެ ނަތީޖާއަށްފަހު ހަމަޖެހުމެއް ލިބޭނެތޯ އެއީ ކުރީންވެސް އުފެދިފައި އޮތް ސުވާލެކެވެ.\nތަހުގީގުގެ މައުލޫމާތު ފޮރުވާ ކަމުގެ ތުހުމަތު\nމެއި ހައެއްގެ ޓެރަރިސްޓް ހަމަލާއާ ގުޅިގެން ހިންގި ތަހުގީގާއި މަޖިލީހުގެ އިންކްއަރީއާމެދު ރައީސް ނަޝީދު ކުރީން އޮތީ ހިތްހަމަޖެހުން ފާޅުކުރައްވާފައެވެ. އަދި އެ ހަމަލާގައި އެއްވެސް ސިފައެއްގައި ސަރުކާރު ބައިވެރިވާ ކަމަށް ގަބޫލު ނުކުރައްވާ ކަމަށްވެސް ވިދާޅުވިއެވެ.\nނަމަވެސް ރައީސް ނަޝީދުގެ އެ ވާހަކަފުޅު މިހާރު ބަދަލުވެއްޖެ އެވެ. ޓެރަރިސްޓް ހަމަލާގެ ތަހުގީގަށް ލިބުނު ބައެއް މައުލޫމާތުތައް ސަރުކާރުން ސިއްރު ކުރަން މަސައްކަތް ކުރައްވާ ކަމުގެ ތުހުމަތު މިހާރު އެމަނިކުފާނު ކުރައްވައެވެ. އެމަނިކުފާނު ވިދާޅުވި ގޮތުގައި ސަރުކާރަށް އެކަމަށް ވާގިވެރިވާ މަޖިލީސް މެންބަރުން އެބަތިއްބެވިއެވެ. އެއީ އެމްޑީޕީގެ މެންބަރުން ކަމަށްވެސް ވިދާޅުވިއެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ޖަލްސާއެއްގައި ވާހަކަދައްކަވަނީ: ޓެރަރިސްޓް ހަމަލާއާ ގުޅޭ އައު ތުހުމަތުތަކެއް ވަނީ ފެންމަތިކުރައްވާފައި -- ފޮޓޯ: އަވަސް\nއެއް މެންބަރެއްގެ ނަންވެސް ވިދާޅުވިއެވެ. އެއީ ރައީސް ނަޝީދާ ކުރީން ވަރަށް އަރިސް އަދި މިހާރު ރައީސް ސޯލިހާ ވަރަށް ގާތް ގުޅުމެއް އޮތް ހެންވޭރު ދެކުނު ދާއިރާގެ މެންބަރު ހުސައިން ޝަމީމް (އަނދުން ހުސައިން) އެވެ. އެމަނިކުފާނު ވަނީ އެ ތުހުމަތު ވަރަށް ބޮޑަށް ތިލަކުރައްވާފައެވެ. ފުރަތަމަ އެމްޑީޕީގެ ގައުމީ މަޖިލީހުގެ މެންބަރުންގެ އަރިހުގައެވެ. ފަހުން މަޖިލީސް މެންބަރުންނަށް ހާއްސަ ގުރޫޕްގައެވެ. ހުސައިންއަށް އިޝާރާތް ކުރައްވާ ވިދާޅުވީ މިހާރުވެސް އެމަނިކުފާނުގެ ލޭ އެ ބޭފުޅުންގެ އަތްޕުޅުގައި ހޭކިފައި ހުރި ކަމަށެވެ. ތުހުމަތު އެހާ ބޮޑަށް ތިލަކުރެއްވިއެވެ.\n"އަޅުގަނޑަށް އެނގޭތީ މި ދަންނަވަނީ، މިކަން [މެއި ހައެއްގެ ހަމަލާ] ފޮރުވުމުގައި ސަރުކާރަށް ވާގި ދެއްވާ އެއް ބޭފުޅަކީ އަނދުންގޭ ހުސެއިން. މާތް ރަސްކަލާނގެ ގަންދީ ހުވާކޮށް އަޅުގަނޑު މި ދަންނަވަނީ އަޅުގަނޑަށް އެނގިފައިވާ މިންވަރުން، އަޅުގަނޑު މަރާލަން ރޭވި ރޭވުން ފޮރުވަން ސަރުކާރަށް ވާގި ދެއްވާ އެއްބޭފުޅަކީ ތިބޭފުޅާ އާއި އާރުކާޓީ. ހުސައިންގެ އަތް ރަނގަޅަށް ބަލައިލާ. ހުސައިންގެ އަތުގައި މިހާރު ކޭއްތިފައި ތި ހުރީ އަޅުގަނޑުގެ ލޭ،" ނަޝީދު ވިދާޅުވިއެވެ.\nފާތިހުގެ މައްސަލާގައި އައު ތުހުމަތެއް\nލ. ގަމަށް ނިސްބަތްވާ އުމުރުން 23 އަހަރުގެ ފާތިހު ހައްޔަރުކުރީ ބ. ދަރަވަންދޫންނެވެ. އޭނާއަކީ ކުރިން ފުލުހުގައި މަސައްކަތް ކުރި މީހެކެވެ. އޭނާ އެ ވަޒީފާއިން ވަކިވީ 2020 ވަނަ އަހަރު އަމިއްލައަށް އެދިގެން ކަމަށް ފުލުހުން ބުނެއެވެ. ފާތިހަކީ ރައީސް ނަޝީދަށް ދިން ޓެރަރިސްޓް ހަމަލާއާއި ގުޅިގެން ހައްޔަރުކުރި ހަތަރު ވަނަ މީހާ އެވެ. އޭނާއަކީ ހަމަލާ ދިނުމުގައި ދެން އުޅުނު މއ. ފޭރުގޭ މުޖާޒް އަހުމަދު ސައިކަލުގައި ގެންދިޔަ މީހާ އެވެ.\nމޭ، ހައެއްގެ ޓެރަރިސްޓް ހަމަލާއާ ގުޅިގެން ހައްޔަރުކުރި ފާތިހު ފުލުހުންގެ ބަންދުން ދޫކޮށްލީ ފާތިހަށް މިވަގުތު ދައުވާ ކުރެވެން ނެތް ކަމަށް ޕްރޮސެކިއުޓާ ޖެނެރަލް ނިންމެވި ނިންމެވުމާއި ގުޅިގެން އޮގަސްޓް 6، 2021 ގައެވެ.\nރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާގައި ބައިވެރިވުމުގެ ތުހުމަތަށް ހައްޔަރުކުރި އަހްމަދު ފާތިހު، ފުލުހުންގެ ވަޒީފާއިން ވަކިވި ތާރީހާ މެދުވެސް ރައީސް ނަޝީދު މިހާރު ސުވާލު އުފައްދަވައެވެ. މިއީވެސް އަހަރު ފަހުން މައްސަލައިގެ ތެރެއަށް އުފަންވި އައު ތުހުމަތެކެވެ.\n"ފާތިހުއަކީ ފުލުހުންގެ ތެރޭގައި އުޅުނު މީހެއް. އޭނާ މޯލްޑިވްސް ޕޮލިސް ސާވިސް [އެމްޕީއެސް] އިން ވަކިކުރީ ބޮމްގެ ފަހުން،" ނަޝީދު ވިދާޅުވިއެވެ.\nރައީސް މުހައްމަދު ނަޝީދަށް އަމާޒުކޮށް ދީފައިވާ ބޮމުގެ ހަމަލާގައި ދިނުމުގައި ބައިވެރިވުމުގެ ތުހުމަތަށް ހައްޔަރުކޮށް މިހާރު ދޫކޮށްލާފައި އަހްމަދު ފާތިހު: އޭނާއަކީ ކުރީން ފުލުސް ވަޒީފާގައި އުޅުނު މީހެއް\nނަމަވެސް ފުލުހުން އެ ތުހުމަތުތަކަށް ރޭ ވަނީ ރައްދު ދީފައެވެ. ދަންވާން ކައިރިވެފައި ވަނިކޮށް ނެރުނު ބަޔާނުގައި ފާތިހުގެ މައްސަލަ ވަރަށް ރަނގަޅަށް ސާފުކޮށްދީފައި އޮތެވެ.\nފުލުހުން ބުނީ ފާތިހުއަކީ މެއި ހައެއްގެ ހަމަލާ ދިންއިރު އަދި ހައްޔަަރުކުރި އިރުވެސް ފުލުހުންގެ ވަޒީފާގައި ހުރި މީހެއް ނޫން ކަމަށެވެ. ފާތިހު ފުލުހުންގެ ވަޒީފާއާ ގުޅުނީ ނޮވެންބަރު 25، 2018 ގައެވެ. ފެބްރުއަރީ 3، 2021 ގައި އޭނާ އަމިއްލައަށް އެދިގެން ވަޒީފާއިން ވަކިވެފައިވާ ކަމަށެވެ.\n"މި މައްސަލަ ތަހުގީގު ކުރެވެމުންދިޔައިރު ތަހުގީގު ހިނގާ ނުހިނގާ ގޮތް ބެލުމަށް އެކުލަވާލެވުނު ހުރިހާ ފަރާތްތަކަކާ ދިވެހި ފުލުހުންގެ ހިދުމަތުން ވާނީ އަހުމަދު ފާތިހުއަކީ ހަމަލާ ދެވުނުއިރު އަދި ހައްޔަރު ކުރެވުނުއިރުވެސް ފުލުހުންގެ ވަޒީފާގައި ހުރި ފަރާތެއް ނޫންކަން ބަޔާންކޮށްފައެވެ. އަދި މި މައުލޫމާތު މީޑިއާތަަކަށްވެސް ކުރީން ވާނީ ފޯރުކޮށްދީފައެވެ،" ނަޝީދުގެ ނަން ވިދާޅުނުވެ އެމަނިކުފާނުގެ ވާހަކަތަކަށް ރައްދީ އެ ވާހަކަތައް ދޮގުކޮށް ފުލުހުން ނެރުނު ބަޔާނުގައިވެއެވެ.\nއަބްދުﷲ އަލިމަނިކު ދޫވި މައްސަލަ\nއަބްދުﷲ އަލިމަނިކަކީ 10 އަހަރު ދުވަހުގެ ޖަލު ހުކުމެއްގައި ހުއްޓައި އޭނާގެ ހުކުމް ތަންފީޒުކޮށް ނިމުމުގެ ކުރިން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް މައާފު ދެއްވި މީހެކެވެ. އޭނާއަކީ ހުކުމް ތަންފީޒު ކުރަން ޖަލުގައި ހުރިއިރު ދެ ބުރެއްގެ މަތިން ޖަލުން ފިލި މީހެކެވެ. ހަލީމް އެ އިޝާރާތް ކުރައްވަނީ އެކަމަށެވެ. މެއި ހައެއްގެ ހަމަލާއާ ގުޅިގެން އަލިމަނިކުގެ މައްޗަށް އުފުލާފައި ވަނީ ޓެރަރިސްޓު ޖަމާއަތަކަށް ތާއީދު ކުރުމުގެ ކުށުގެ ދައުވާއެވެ.\nމެއި ހައެއްގެ ޓެެރަރިސްޓް ހަމަލާއަށް ފަންޑުކުރި މީހަކު ނެތިއްޔާ އެ ހަމަލާގެ ތުހުމަތަށް ހައްޔަރު ކޮށްފައިވާ ހއ. މޮޅަދޫ ބަހާރުގޭ އަބްދުﷲ އަލިމަނިކު ޖަލުގައި ހުއްޓާ ދޫކޮށްލި ގޮތް އަދި ސަބަބު ބަލަން މިހާރު މާބޮޑަށް ވެސްް މުހިންމު ވެއްޖެ ކަމަށް ރައީސް ނަޝީދުގެ އަރިސް ބޭފުޅުން މިހާރު ދެކެވަޑައިގަންނަވައެވެ.\nއަދި އެ މައްސަލައަށް ކޮންމެވެސް އިދާރާއަކުން ޖަވާބުދާރީވާން ޖެހޭ ކަމަށްވެސް އެ ބޭފުޅުން ދެކެވަޑައިގަންނަވައެވެ.\nހއ. މޮޅަދޫ ބަހާރުގޭ އަބްދުﷲ އަލިމަނިކު (ކ) ގައި\nހައެއް ފަހެއްގެ ހަމަލާއަށް އެއް އަހަރުވީއިރު އިންސާފު ހޯދުމުގެ ދަތުރު ކުރިއަށް އޮއްވާ މުޅީން އައު ތުހުމަތުތަކެއް މިވަނީ ފެންމަތިވެފައެވެ. މިއީ ހަމައެކަނި ތުހުމަތެއް ކަމަށް ދެކި އެ ވާހަކަތައް ހިންދާލެވެން ނޯންނާނެ އެވެ. އެކަން އެހެން ކޮށްގެންވެސް ނުވާނެ އެވެ. އެހެނީ މި ތުހުމަތުތައް ފެންމަތިކޮށް އިސްވެ އެ ވާހަކަތައް އެ ދައްކަވަނީ ހަމަލާ އަމާޒުވި ރައީސް ނަޝީދު ކަމަށް ވާތީ އެވެ.\nސަރުކާރުގެ ބައެއް ބޭފުޅުން އަދި ރައީސް ނަޝީދުގެ ތުހުމަތުގެ އިނގި އަމާޒުކުރައްވާ ބޭފުޅުން ދެކެވަޑައިގަންނަވާ ގޮތުގައި ކޮންމެވެސް އެހެން ކަމަކާ ގުޅިގެން ނަޝީދު ހުންނެވީ މާބޮޑަށް ކޯފާއިސްކުރައްވާފައެވެ. އެފަދަ ވާހަކަތައް އެ ދައްކަވަނީ އެހެން ވެގެނެވެ. ނަމަވެސް ނަޝީދު ވިދާޅުވާ ގޮތުގައި އެއީ ކުރައްވާ ތުހުމަތެއް ނޫނެވެ. އަދި އެ ތުހުމަތު އޮތީ ހަމައެކަނި މެންބަރު ހުސައިންނަށް އެކަންޏެއްވެސް ނޫނެވެ. ނަމަވެސް މިވަގުތަށް ހުސައިންގެ ނަން އާންމުކުރެއްވީ އެވެ. ވަގުތު ޖެހުމުން ދެން ހުރި ނަންތައް ހާމަކުރައްވާނެ އެވެ.\nއެހެން ކަމުން އިތުރު ތުހުމަތާއި އެ ތުހުމަތުތަކާއެކު މައްސަލައަށް އިތުރު ފުރޮޅުންތައް އަންނާނެ އެވެ. އެއިން ކޮންމެ ތުހުމަތެއް ސީރިއަސްކޮށް ބަލާން ޖެހެއެވެ. އެހެނީ މިވަގުތުގެ ތުހުމަތު އެ އޮތީ އެންމެ އަރިހުގައި ތިއްބެވި ބޭފުޅުންނަށެވެ. ދެން އޮތީ އެކުގައި އޮތް ސަރުކާރަށެވެ. ސަރުކާރަށް އޮތީ މައްސަލަ ފޮރުވަން އުޅޭ ކަމުގެ ތުހުމަތެވެ. އެއީ ހަގީގަތެއް ކަމުގައިވާނަމަ މައްސަލަ ފޮރުވަން ސަރުކާރުން އުޅެނީ ކީއްވެ ހެއްޔެވެ. ފޮރުވަން އުޅެނީ ކޮން ކަމެއް ހެއްޔެވެ. ކަމެއް ފޮރުވަން ޖެހެނީ ސަރުކާރުގެ ބައިވެެރިވުމެއް އޮތީމަ ހެއްޔެވެ. ދެން އޮތީ "ނަޝީދުގެ ލޭ މެންބަރުންގެ އަތުގައި ހޭކިފައި" ވާ ކަމަށް ކުރެވޭ ތުހުމަތެވެ. މިއީ އަދި މާ ބޮޑު ތުހުމަތެވެ. އެ ވިދާޅުވަނީ ހަމަލާ ރޭވެވީ އެ މެންބަރުންގެ ބައިވެރިވުން އޮވެގެން ހެއްޔެވެ. ނުވަތަ ހަމަލާގައި ކޮންމެވެސް ސިފައެއްގައި މެންބަރުން ބައިވެރިވަނީ ހެއްޔެވެ.\nނޫނީ ދެން އޮންނާނީ އެ މެންބަރުން އެ ވިދާޅުވާ ހެން ސިޔާސީ ވެގެން ގޮސް "ހެއްދެވުނުހާ ދޮގެއް" ނަޝީދު ހެއްދެވުމެވެ. ބައިބައިވެ ފަޅިފަޅިވެފައި އޮތް އެމްޑީޕީގައި ރިޔާސީ ޓިކެޓަށް ވަރުގަދަ ވާދަވެރިކަމެއް އެބައޮތެވެ. ދެ ލީޑަރުންގެ މެދުގައި އެއް ނުވެވޭނެ މިންވަރަށް ހިޔާލު ތަފާތުވުން އެބައޮތެވެ. ދެ ލީޑަރުންނަށްވެސް މޮޅުވުން މަޖުބޫރު އިންތިހާބެއް މި މަހު 14 ގައި އެބަ އޮތެވެ. އެހެންވީމަ ކުރި ހޯދަން ޖެހުނުހާ ވާހަކައެއް ދައްކަވަނީ ހެއްޔެވެ.\nމި ދެ ގޮތުން ކޮންމެ ގޮތެއް އެއީ ހަގީގަތް ނަމަވެސް އަލަށް އުފަންކުރުވި ތުހުމަތުތައް ސީރިއަސްކޮށް ބަލަން ޖެހެެއެވެ. އެ ތުހުމަތުތަކަށް ސާފު ޖަވާބު ދޭން ޖެހެއެވެ. ސާފު ޖަވާބު ލިބެންވެސް ޖެހެއެވެ.\nހައެއް ފަހެއްގެ ހަމަލާ އެމްޑީޕީ ރައީސް މުހައްމަދު ނަޝީދު + ރައީސް އިބްރާހިމް މުހައްމަދު ސޯލިހު ނަޝީދަށް އަމާޒު ކުރި ހަމަލަ


Volley league ge furathama matchun Goodies ah bodu molheh | Mihaaru\nކުޅިވަރު / ގައުމީ ވޮލީބޯޅަ ލީގު\nވޮލީ ލީގުގެ ފުރަތަމަ މެޗުން ގުޑީސް އަށް ބޮޑު މޮޅެއް\nރޭގެ މެޗުގެ ތެރެއިން ގުޑީސްގެ ކުޅުންތެރިން އުފާފާޅުކުރަނީ.-- ފޮޓޯ: ހުސެއިން ވަހީދު/ މިހާރު\n26 ޑިސެމްބަރ 2019 - 10:59\nއަހަރެއްގެ މެދުކެނޑުމަކަށް ފަހު ރޭ ފެށި ގައުމީ ވޮލީބޯޅަ ލީގުގެ ފިރިހެން ޑިވިޝަނުގެ ފުރަތަމަ މެޗުން ގުޑީސް ސްޕޯޓްސް ކްލަބުން ބޮޑު މޮޅެއް ހޯދައިފި އެވެ.\nޒުވާނުންގެ މަރުކަޒުގެ އެތެރެ ކޯޓުގައި ރޭ ކުޅުނު މެޗުން ސްޕޯޓްސް ކްލަބް ހޯކްސްގެ މައްޗަށް ގުޑީސް އިން ކުރިހޯދީ ފަސޭހަކަމާ އެކު ސީދާ ތިން ސެޓުންނެވެ. ގުޑީސް އިން ސެޓުތައް ގެންދިޔައީ 25-15، 25-10 އަދި 25-13 އިންނެވެ. މެޗުގެ މޮޅު ކުޅުންތެރިއަކަށް ހޮވުނީ ގުޑީސް އަށް ކުޅޭ ގައުމީ ޓީމުގެ ކުޅުންތެރިޔާ މުހައްމަދު އަހުސަން އެވެ.\nގުޑީސް އަކީ މި ފަހަރުގެ ގައުމީ މުބާރާތަށް އެންމެ ރަނގަޅަށް ޓީމު އެކުލަވާލި ޓީމުތަކުގެ ތެރެއިން އެއް ޓީމެވެ. އަހުސަންގެ އިތުރުން ގައުމީ ޓީމުގެ އެހެން ކުޅުންތެރިން ވެސް ގުޑީސް ޓީމުގައި ހިމެނެ އެވެ. ގުޑީސްގެ ކެޕްޓަނަކީ ގައުމީ ޓީމުގެ ސެޓަރު ހުސެއިން ވިޝާމް (ބުޅިކެ) އެވެ. ދެން އެ ޓީމުގައި ހިމެނޭ ފާހަގަކޮށްލެވޭ ކުޅުންތެރިންގެ ތެރޭގައި ހަސަން ނިލާމް (ޕާޓޭ) އާއި ޖަވާމް އަލީ (ދަގަނޑޭ) އާއި އާދަމް ފައިރޫޒް އަދި ޒުވާން ކުޅުންތެރިޔާ ޝަމާއިލް ހުސެއިން ހިމެނެ އެވެ. މީގެ އިތުރުން ނޭލާލުގެ ހުނަރުވެރި ކުޅުންތެރިޔާ މަން ބަހާދުރު ޝްރެސްތާ ވެސް ވަނީ އެ ޓީމަށް ގެނެސްފަ އެވެ.\nޝަފާޒް އިބްރާހިމްގެ ކޯޗުކަމުގައި ކުޅޭ ގުޑީސް އިން ވަނީ ރޭގެ މެޗުގައި ރަނގަޅު ކުޅުމެއް ދައްކައިފަ އެވެ. އަހުސަން މޮޅު ކުޅުންތެރިޔާގެ މަގާމު ހޯދިއިރު ނިލާމް ވެސް ވަނީ މޮޅު ކުޅުމެއް ދައްކައިފަ އެވެ.\nފަސް ޓީމު މި ފަހަރުގެ މުބާރާތުގައި ކުޅޭއިރު ދެން އެންމެ ވަރުގަދަ ސްކޮޑަކާ އެކު މި މުބާރާތަށް ޓީމު ތައްޔާރުކުރީ ޕޮލިހުންނެވެ. ޕޮލިހުގެ ފުރަތަމަ މެޗު އޮންނާނީ މާދަމާ ހަވީރު އެވެ. އެ ޓީމު ކުޅޭނީ ސްޕޯޓްސް ކްލަބް ސިޓީއާ އެވެ. މާދަމާރޭ ކުޅޭ މެޗުގައި ދިވެހި ސިފައިންގެ ކްލަބް ބައްދަލުކުރާނީ ގުޑީސްއާ އެވެ.\nސިފައިންނާ ވާދަކޮށް އެންމެ ފަހުން 2017 ވަނަ އަހަރު ބޭއްވި ގައުމީ ލީގުގެ ޝީލްޑް އުފުލާލި މޯލްޑިވިއަން އިންނެވެ. މުބާރާތުގައި މިރޭ ކުޅޭ މެޗުގައި ސްޕޯޓްސް ކްލަބް ސިޓީ ކުޅޭނީ ހޯކްސްއާ އެވެ.\nވޮލީބޯޅަ ގައުމީ ވޮލީބޯޅަ ލީގު ސްޕޯޓްސް ކްލަބް ގުޑީސް


މަސްކައްކާ ހިއްކުމުގެ މަސައްކަތަށް ބިން ދޫކުރުން – The Secretariat of F. Nilandhoo Council\nމިއިދާރާގެ ނަންބަރު (IUL)374-C/374/2018/12 (28 ޖަނަވަރީ 2018) އިޢުލާނުގައި ކުލީ ބިމަށް އެދި ހުށަހެޅުމުގެ ފެށޭ އަގެއްގެ ގޮތުގައި އޮތް މިންވަރު ބޮޑު ކަމަށް ފާހަގަ ކުރެވޭތީ އެއިޢުލާނު ބާޠިލްކޮށް އަލުން އިޢުލާނު ކުރަމެވެ.\nމަސްކައްކާ ހިއްކުމުގެ މަސައްކަތް ކުރުމަށް ދާއިމީ ބިން ދޫކުރުމުގެ ހުއްދަ ލިބިފައިވާތީ، މިމަސައްކަތް ކުރުމަށް ޝައުޤުވެރިވާ ފަރާތްތަކުން ބިން ހޯދުމަށް އެދުމުގެ ފުރުޞަތު ހުޅުވާލަމެވެ. މިގޮތުން މިފަހަރު ދޫކުރުމަށް ހަމަޖެހިފައިވަނީ މަސްކައްކާ ހިއްކުމުގެ މަސައްކަތަށް 1500 އަކަފޫޓުގެ 12 ބިން އަދި ދަރު ރައްކާ ކުރުމަށް 1000 އަކަ ފޫޓުގެ 12 ބިމެވެ.\nވީމާ، ބިން ހޯދުމަށް ޝައުޤުވެރިވެ ވަޑައިގަންނަވާ ފަރާތްތަކުން 2018 ފެބުރުވަރީ 19 ވަނަ ދުވަހުގެ 11:00 އަށް މިއިދާރާއަށް ވަޑައިގެން މަޢުލޫމާތު ސަފު ކުރެއްވުމަށްފަހު، 2018 ފެބުރުވަރީ 22 ވަނަ ދުވަހުގެ 11:00 އަށް ބިޑް ހުށަހެޅުއްވުން އެދެމެވެ. ބިޑް ހުށަހަޅުއްވާނީ މިއިދާރާއިން ދޫކުރާ ފޯމުގައެވެ. ބިޑް ހުށަހަޅުއްވާއިރު އެންމެ ކުޑަ އަގެއްގެ ގޮތުގައި ހުށަހެޅޭނީ ބިމުގެ އަކަފޫޓަކަށް މަހަކު 15 (ފަނަރަ) ލާރިއެވެ.\nހަމަޖެހިފައިވާ ގަޑިއަށް ވަޑައިގެން މަޢުލޫމާތު ސާފުނުކުރާ ފަރާތްތަކަށް ބިޑް ހުށަހެޅުމުގެ ފުރުޞަތެއް ނޯންނާނެއެވެ. އަދި ބިޑް ހުށަހަޅަންޖެހޭ ގަޑިޖެހުމަށްފަހު ހުށަހަޅުއްވާ ބިޑްތައް ބަލައިނުގަނެވޭނެ ވާހަކަ ދަންނަވަމެވެ. ބިޑް އޮންނަންވާނީ ބަންދުކޮށްފައިވާ ސިޓީއުރައެއްގައެވެ. ސިޓީ އުރައިގެ ބޭރުގައި “މަސްކައްކާ ހިއްކާ މަސައްކަތް ކުރުމަށް ބިން ހޯދުން އެދި” މިހެން ލިޔެފައި އޮންނަންވާނެއެވެ.\n26 ޖުމާދުލްއޫލާ 1439\n12 ފެބުރުވަރީ 2018


Dhe vana division kaamiyaabukoh Da Gang furathama division ah | Mihaaru\nދެ ވަނަ ޑިވިޝަން ކާމިޔާބުކޮށް ދަ ގޭންގް ފުރަތަމަ ޑިވިޝަނަށް\n08 މެއި 2018 - 19:297comments\nޕެނަލްޓީ ޖަހައިގެން 3-1 އިން ޖޭޖޭ ސްޕޯޓްސް ކްލަބް ބަލިކޮށް ދަ ގްރާންޑޭ އަމީގޯސް ނިއުޖެނެރޭޝަން ސްޕޯޓްސް ކްލަބް (ދަ ގޭންގް) އިން ދެ ވަނަ ޑިވިޝަނުގެ ޗެމްޕިއަންކަން ހޯދައި އަންނަ އަހަރުގެ ފުރަތަމަ ޑިވިޝަނުން ޖާގަ ހޯދައިފި އެވެ.\nމިއަދުގެ މެޗުގެ 90 މިނިޓްގެ ކުޅުން ނިމުނުއިރު ދެ ޓީމު އޮތީ 0-0 އިން އެއްވަރުވެފަ އެވެ. ނަތީޖާ ނެރެން ޕެނަލްޓީ ޖެހިއިރު، ދަ ގޭންގުން ވަނީ ފޮނުވާލި ތިން ޕެނަލްޓީ ވެސް ކާމިޔާބު ކޮށްފަ އެވެ. ޖޭޖޭ ބަލިވީ އެ ޓީމުން ޖެހި ހަތަރު ޕެނަލްޓީގެ ތެރެއިން ތިން ޕެނަލްޓީ ނާކާމިޔާބުވުމުންނެވެ.\nޖޭޖޭގެ ޖަޕާން މިޑްފީލްޑަރު މޯރީ އެއިސޫކޭ ފޮނުވާލި ޕެނަލްޓީ ދަނޑިއަށް އަމާޒުވިއިރު، ނެދަލެންޑްސްގެ ފޯވާޑް ލިއަންޑްރޯ ރެސީޑާ އާއި ކެޕްޓަން އަބްދުއްރަޝީދު މާހިރު (އަބޫ) ފޮނުވާލި ދެ ޕެނަލްޓީ ދަ ގޭންގުގެ ކީޕަރު އިޔާން އަބްދުލް އަލީމް ވަނީ މަތަކޮށްފަ އެވެ. ޖޭޖޭ އިން ޕެނަލްޓީ ކާމިޔާބުކުރީ ކުރިން ނިއު އަށް ކުޅުނު އަބްދުﷲ މިދުހަތު ފަހުމީ (ބިޗަޑް) އެވެ. އެ ޕެނަލްޓީ ވެސް ގޯލަށް ވަނީ ކީޕަރު އިޔާން އަތުގައި ޖެހިފަ އެވެ.\nމެޗުގައި ވެސް މޮޅު ކުޅުމެއް ދެއްކި އަދި މުބާރާތުގެ މޮޅު ކީޕަރުގެ މަގާމު ހޯދި އިޔާން އަކީ މާޒިޔާގެ ލޯން އެއްބަސްވުމެއްގެ ދަށުން ދަ ގޭންގަށް ކުޅެމުން އަންނަ ކުޅުންތެރިޔެކެވެ. މި މުބާރާތުގައި ދަ ގޭންގުގެ ކާމިޔާބީގައި އޭނާގެ ދައުރު ބޮޑެވެ.\nދަ ގޭންގުގެ ޕެނަލްޓީތައް ކާމިޔާބުކުރީ ކުރިން ވިކްޓަރީ އާއި ވީބީ އަދި ވެލެންސިއާ އަށް ކުޅުނު ޑިފެންޑަރު އިބްރާހިމް އަބްދުﷲ (އިއްބެ) އާއި ބަދަލު ކުޅުންތެރިޔެއްގެ ގޮތުގައި ކުޅެން އެރި އަބްދުލް މުހައިމިން އަދި ކުރިން ފުރަތަމަ ޑިވިޝަންގެ ކްލަބްތަކުން ފެނުނު އަބްދުﷲ ފައުޒާން އެވެ.\nމިއަދުގެ މެޗު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، ޖޭޖޭގެ ކުރިއަށް ކުޅެމުން ދިޔަ އިބްރާހިމް ޝިޔާމް (ކުޑަތޮއްޑޫ) އާއި މުހައްމަދު ލިޔާހު ވެސް ލިބޭ ފުރުސަތުތަކުގައި ދިޔައީ އެޓޭކްކުރަމުންނެވެ.\nމެޗުގެ 17 ވަނަ މިނިޓްގައި ޖޭޖޭގެ ކެޕްޓަން އަބޫ އޭރިއާ ބޭރުން ފޮނުވާލި ބޯޅަ ދަ ގޭންގުގެ ކީޕަރު އިޔާން މަތަކޮށްފަ އެވެ.\nދަ ގޭންގުގެ ކީޕަރު އިޔާން އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nޖޭޖޭ އަށް ލީޑުނަގައިދޭން މެޗުގެ 31 ވަނަ މިނިޓްގައި އެ ޓީމުގެ ލިއަންޑްރޯ އަށް ރަނުގެ ފުރުސަތެއް ލިބި ބޭކާރުވި އެވެ. އޭރިއާ ތެރެއިން ލިބުނު ބޯޅަ އޭނާ އަތުން ގެއްލުނީ ފޮނުވާލުން ލަސްކޮށްލުމުންނެވެ. އެ ބޯޅަ ގޯލަށް ފޮނުވާލަން އޭނާ އަށް ވަގުތު ލިބުނެވެ.\nފުރަތަމަ ހާފުގެ ފަހު ދިހަ މިނިޓް ތެރޭ ދަ ގޭންގުން ވަނީ ގިނަ އެޓޭކްތަކެއް އުފައްދައި ރަނގަޅު ހަމަލާތަކެއް ފޮނުވާލައިފަ އެވެ. އެ ގޮތުން އެ ޓީމަށް ކުޅޭ އަހުމަދު އަޖުވަދު (އަޖޭ) އާއި ޒާހިދު އިބްރާހިމް (ޒާޑު) ފޮނުވާލި ޝޮޓްތައް ޖޭޖޭ އަށް ކުޅޭ ނޭޕާލްގެ ޒުވާން ގައުމީ ޓީމު ކީޕަރު އަރްޕަން ކާކީ ވަނީ މަތަކޮށްފަ އެވެ. އަދި ފަހުން ޒާހިދު ފޮނުވާލި ބޯޅައެއް ދިޔައީ ދަނޑިކައިރިން ބޭރުންނެވެ.\nދެ ވަނަ ހާފު ފަށައިގެން ދެ ވަނަ މިނިޓް ތެރޭ އޭރިއާ ތެރެއިން ޖޭޖޭގެ ބިޗަޑް ފޮނުވާލި ބާރު ބޯޅަ ކީޕަރު އިޔާން ވަނީ މަތަކޮށްފަ އެވެ. އޭގެ މިނިޓެއް ފަހުން ހުސްކޮށްހުރެ ލިޔާހު ފޮނުވާލި ބޯޅައިގެ ހުރަހަކަށްވީ ވެސް މޮޅު ކުޅުމެއް ދެއްކި ކީޕަރު އިޔާން އެވެ.\nދަ ގޭންގުން މެޗުގެ 75 ވަނަ މިނިޓްގައި ރަނގަޅު ހަމަލާއެއް ފޮނުވާލި އެވެ. ލިބުނު ހިލޭ ޖެހުމަކުން އޭރިއާ ތެރެެއަށް ހުރަސްވި ބޯޅަ އަޖޭ ފޮނުވާލި ނަމަވެސް ދިޔައީ ދަނޑި ކައިރިން ބޭރަށެވެ. އޭގެ ހަ މިނިޓް ފަހުން ކޯނަރަކުން ދަ ގޭންގުގެ އިބްރާހިމް އަބްދުﷲ (އިއްބެ) ބޮލުން ފޮނުވާލި ބޯލަ ބްލޮކްވީ އެ ޓީމުގެ ކުޅުންތެރިއަކު ގައިގައި ޖެހިފަ އެވެ.\nބޯވާރޭގެ ތެރޭގައި ޕެނަލްޓީ ޖަހައިގެން ޖޭޖޭ ބަލިވިއިރު، މެޗަށް ފަހު ދަ ގޭންގުގެ ކުޅުންތެރިންނާއި އޮފިޝަލުން ވަނީ ދަނޑަށް އަރައި ވަރަށް ބޮޑަށް އުފާފާޅުކޮށްފަ އެވެ. މުބާރާތުގެ މޮޅު ކުޅުންތެރިޔަކީ ދަ ގޭންގުގެ ޒާހިދު އެވެ.\nޗެމްޕިއަންކަން ހޯދައި ދަ ގޭންގަށް ފުރަތަމަ ޑިވިޝަނުގެ ޖާގަ ލިބުނުއިރު، ދެ ވަނަ ދިޔަ ޖޭޖޭ އަށް ޖެހޭނީ މިހާރު ކުރިޔަށްދާ އެސްޓީއޯ މާލޭ ލީގުގެ ފުލަށްދާ ދެ ޓީމާ އެކު މާލޭ ލީގު ކޮލިފައިންގައި ކުޅޭށެވެ. މިދިޔަ އަހަރުގެ މާލޭ ލީގު ކޮލިފައިން ކެންސަލްވީ އެ ފަަހަރު ދެ ވަނަ ޑިވިޝަންގެ ޗެމްޕިއަންކަން ހޯދި ޒެފްރޯލާއި ރަނަރަޕަށް ދިޔަ ކުޑަހެންވޭރު ޔުނައިޓެޑަށް ދިމާވި މައްސަލަތަކެއްގެ ސަބަބުން ކުޅެވެން ނެތުމުންނެވެ.\nޖޭޖޭގެ ބިޗަޑް (ވ) ދަ ގޭންުގުގެ އަޖޭ ކައިރިން ބޯޅަ ހިފައިގެންދާން މަސައްކަތްކުރަނީ.-- ފޮޓޯ: ނިޝާން އަލީ/ މިހާރު\nއެންމެ ފަހުން ދެ ވަނަ ޑިވިޝަން ޗެމްޕިއަންކަން ހޯދައިގެން ފުރަތަމަ ޑިވިޝަނަށް އައި ތިން ޓީމު ކަމަށްވާ ޓީސީ ސްޕޯޓްސް ކްލަބާއި ޔުނައިޓެޑް ވިކްޓަރީ އަދި ގްރީން ސްޓްރީޓްސް އިން ވަނީ ފުރަތަމަ ޑިވިޝަނުގައި ފައިތިލަ ސާބިތުކޮށްފަ އެވެ. އޭގެ ތެރެއިން ޓީސީ ފުރަތަމަ ޑިވިޝަނަށް އައީ ދެ ވަނަ ޑިވިޝަންގެ ޗެމްޕިއަންކަން ހޯދައި، ކޮލިފިކޭޝަން ބުރު ކާމިޔާބު ކޮށްގެންނެވެ.\nގްރީން ސްޓްރީޓްސް ފުރަތަމަ ޑިވިޝަނަށް ޕްރޮމޯޓްވިއިރު، އެ ޓީމުގެ އެސިސްޓަންޓްގެ ކޯޗަކީ ކުރީގެ ކުޅުންތެރިޔާ ފަރީދު މުހައްމަދު (ފަރިއްޓެ) އެވެ. ދަ ގޭންގު ފުރަތަަމަ ޑިވިޝަނަށް ޕްރޮމޯޓްވީ ފަރިއްޓެގެ ކޯޗުކަމުގަ އެވެ.\nމެޗަށް ފަހު ފަރިއްޓެ ބުނީ މިއީ ހުރިހާ ގޮތަކުން ބެލިޔަސް ވަރަށް ފުރިހަމަ ކާމިޔާބެއް ކަމަށެވެ.\n"މިއީ ދަ ގޭންގުގެ ތިން ވަނަ އަހަރު ދެ ވަނަ ޑިވިޝަނުގައި. ހަގީގަތުގައި މި ކާމިޔާބީގެ ޝުކުރު ހައްގުވަނީ ކުޅުންތެރިންނާއި މެނޭޖްމަންޓަށް. ދެން އަޅުގަނޑު އެފްއޭއެމް އާއި ރައީސް ބައްސާމަށް ވެސް ޝުކުރު އަދާކުރަން ދެ ވަނަ ޑިިވިޝަނުގެ ޗެމްޕިއަނުންނަށް ފުރަތަމަ ޑިވިޝަނުން ސީދާ ޖާގައެއް ދޭތީ. އެހެން ނޫނީ ފުރަތަމަ ޑިވިޝަންގެ ޖާގައެއް ހޯދުން މި ވަނީ ހަނގުރާމަ އަކަށް. މި ބަދަލާ އެކު ދެ ވަނަ ޑިވިޝަންގެ ފެންވަރު ރަނގަޅުވެ ފޯރިގަދަވާނެ." ފަަރިއްޓެ ބުންޏެވެ.\nއޭނާ ބުނީ މިއީ ކޯޗިން ކެރިއަރުގައި ވެސް ކުރިއަށްދާން ލިބުނު ހިތްވަރެއް ކަމަަށެވެ.\n"ގްރީން އާއި ނިއު ރޭޑިއަންޓުގެ އެސިސްޓަންޓަކަށް ހުރެފައި އަޅުގަނޑު މި ފަހަރު މި ނުކުތީ ދަ ގޭންގާ އެކު ޓެސްޓަކަށް. އިރާދަކުރެއްވިއްޔާ ވަރަށް ރަނގަޅަށް މިދިޔައީ." ފަރިއްޓެ ބުންޏެވެ.


Circuit court ufahdhanee siyaasee manfaa haasilkuran: Dr. Didi | Jazeera\tސާރކިޓް ކޯޓު އުފައްދާތީ ކުރީގެ އުއްތަމަ ފަނޑިޔާރުގެ ހިތްހަމަނުޖެހުން! - Jazeera\nސާރކިޓް ކޯޓު އުފައްދަނީ ސިޔާސީ މަންފާ ހާސިލްކުރަން: ޑރ. ޑީޑީ\nއަޒްލިފާ އަބްދުﷲ February 5, 2021 174 views0\nކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ފޮޓޯ: އަވަސް\nސާރކިޓް ކޯޓް އުފައްދަނީ ސިޔާސީ މަންފާއެއް ހާސިލްކުރުމަށް ކަމަށް ވިދާޅުވެ ކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ސަރުކާރަށް ފާޑުވިދާޅުވެއްޖެ އެވެ.\n2021 ވަނަ އަހަރަށް މަޖިލީސް ހުޅުވުމަށް އިއްޔެ ބޭއްވި ޖަލްސާގައި އިއްވެވި ރިޔާސީ ބަޔާނުގައި ސާކިޓް ކޯޓް އުފެއްދުމަށް ބޭނުންވާ ގާނޫނުގެ ބިލު އެކުލަވާލައި، މިއަހަރުގެ ތެރޭގައި ރައްޔިތުންގެ މަޖިލީހަށް ހުށައަޅުއްވާނެކަން ރައީސް އިބްރާހިމް މުހައްމަދު ސޯލިހު ވަނީ އިއުލާން ކުރައްވާފައެވެ.\nމި ކޯޓްތައް އުފެއްދުމުގެ ބޭނުމަކީ އިންސާފު ލިބޭނެ އިންތިޒާމް ކަށަވަރުކުރުމެވެ. އަދި އަވަސްކުރުމެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގު ފަހު ދުވަސްވަރު އުއްތަމަ ފަނޑިޔާރުކަން ކުރެއްވި ޑރ. ޑީޑީ ކުރައްވާފައިވާ ޓްވީޓްގައި ވިދާޅުވީ، ސަރކިޓް ކޯޓުގެ ނިޒާމަކީ މިހާރު ގާއިމުވެ އޮތް ކޯޓް ސިސްޓަމްގެ ތެރެއިންވެސް ހަރުދަނާ ކުރެވިދާނެ ނިޒާމެއް ކަމަށެވެ. ނަމަވެސް އެފަދަ ކޯޓުތައް ކޯޓުތައް އުފެއްދުމުގެ ހަގީގީ މަގްސަދަކީ އެކްޓިވިސްޓުން ފަނޑިޔާރުންގެ މަގާމު ކަށަވަރު ކޮށްދިނުން ކަމަށް ވިދާޅުވިއެވެ.\nސެލެކްޓިވް ޖަސްޓިސް އަށް މަގު ހުޅުވައި، ސިޔާސީ މަންފާތަކެއް ހާސިލްކުރުން ކަމުގައި މެނުވީ ނުވާނެ\nސަރކިޓް ކޯޓުގެ ނިޒާމުގެ ދަށުން ފަނޑިޔާރުން އެއް ތަނުން، އަނެއް ސަރަހައްދަށް ދަތުރުކޮށް މައްސަލަތައް ނިންމައި ހުކުމް އިއްވައެވެ. މި ނިޒާމަކީ އިނގިރޭސިވިލާތާއި، އެމެރިކާގެ އިތުރުން ދުނިޔޭގެ ބޮޑެތި ގައުމުތަކުގައި އަމަލުކުރަމުން އަންނަ ނިޒާމެކެވެ.\nމި ސަރުކާރު އައުމަށްފަހު ވަނީ ޖުޑީޝަލް ސަރވިސް ކޮމިޝަނުގެ ގާނޫނަށް ބޮޑެތި ބަދަލުތަކެއް ގެނެސްފައެވެ.\nމި ބަދަލުތައް ގެންނަން ޖެހުނު މައިގަނޑު ސަބަބެއް ކަމަށް ބުނެފައިވަނީ ޝަރުއީ ދާއިރާ ސިޔާސީ ނުފޫޒުން އެއްކިބާކޮށް ރައްޔިތުންގެ އިތުބާރު އުފެއްދުމެވެ. މީގެ ކުރިން ފަނޑިޔާރުންނާއި ގުޅޭ ގޮތުން ކިތަންމެ ގިނަ މައްސަލަތަކެއް ހުށައެޅުނަސް އެ މައްސަލަތައް ނުބެލޭ ކަމަށް ކުރިން އިދިކޮޅުގައި އޮތް އެމްޑީޕީން ދިޔައީ ބުނަމުންނެވެ. މި ފަހުން ޖޭއެސްސީން ވަނީ ފަނޑިޔާރުންނާ ގުޅޭ ގިނަ މައްސަލަތަކެއް ބަލައި ބައެއް ފަނޑިޔާރުން މަގާމުން ވަކިކޮށްފައެވެ.\nސާރކިޓް ކޯޓު އުފައްދާތީ ކުރީގެ އުއްތަމަ ފަނޑިޔާރުގެ ހިތްހަމަނުޖެހުން!


Footboalha kulhuntherinnah chuttee laazim kuran FIFpro in govaalaifi | Mihaaru\nލިވަޕޫލްގެ މެޗެއްގެ ތެރެއިން ގޯލްކީޕަރު އެލިސަން.-- ފޮޓޯ: އޭއެފްޕީ\nފުޓްބޯޅަ ކުޅުންތެރިންނަށް ޗުއްޓީ ލާޒިމުކުރަން ފިފްޕްރޯއިން ގޮވާލައިފި\n02 އޯގަސްޓް 2019 - 09:57\nލަންޑަން (އޮގަސްޓް 2) - ސިއްހީ ގޮތުން ފުޓްބޯޅަ ކުޅުންތެރިން އެންމެ ރަނގަޅު ހާލަތެއްގައި ބަހައްޓަން ބޭނުންނަމަ ސީޒަން ނިމުމުންނާއި ސީޒަނުގެ ތެރެއިން ޗުއްޓީއެއް ލާޒިމުކުރަންޖެހޭ ކަމަށް ކުޅުންތެރިންގެ ހައްގުތައް ހިމާޔަތްކޮށްދޭ ޖަމިއްޔާއެއް ކަމަށްވާ ފިފްޕްރޯ އިން ބުނެފި އެވެ.\nފިފްޕްރޯ އިން ދާދި ފަހުން ދުނިޔޭގެ ނަން މަޝްހޫރު 16 ކުޅުންތެރިއެއްގެ އެއް ސީޒަނުގެ ހުރިހާ ތަފާސް ހިސާބުތަކެއް އެއްކޮށް ބެލިއިރު، ގިނަ ކުޅުންތެރިންނަށް ވަނީ އަރާމްކުރަން އެކަށީގެންވާ ވަގުތު ނުލިބުމުގެ ސަބަބުން ނަފްސާނީ އަދި ޖިސްމާނީ ގޮތުން ގެއްލުން ލިބުމުގެ ބިރު ބޮޑުވެފަ އެވެ. އެއީ ގާތްގާތުގައި ގިނަ މެޗުތަކެއް ކުޅުމުގެ އިތުރުން ދިގު ދަތުރުތައް ކުރަންޖެހޭތީ އެވެ.\nމިދިޔަ ސީޒަނުގެ ތެރޭގައި 80 މެޗު ކުޅެފައި 110،000 ކިލޯމީޓަރު ދަތުރުކުރަންޖެހުނު ކުޅުންތެރިން ވެސް ހިމެނެ އެވެ.\nއިޓަލީގެ ތަޖުރިބާކާރު ޑިފެންޑަރު ޖިއޮޖިއޯ ކިއެލީނީ ވަނީ ކުޅުންތެރިން ފިޒިކަލީ ތައްޔާރުވިތޯ ބަލާއިރު ނަފްސާނީ ގޮތުން ލިބެންޖެހޭ ރައްކާތެރިކަން ވެސް ކަށަވަރުވެފައި އޮންނަންޖެހޭނެ ކަމަށެވެ. މެންޗެސްޓާ ސިޓީ އަށް ކުރިން ކުޅުނު މިހާރު އެންޑަލެކްޓްގެ ކޯޗު އަދި ކުޅުންތެރިޔާ ވިންސެން ކޮމްޕެނީ ބުނީ ވަކި ވަރަކަށް އަރާމްކުރަން ކުޅުންތެރިންނަށް މަޖުބޫރުކުރަންޖެހޭ ކަމަށެވެ.\nފިފްޕްރޯގެ ރިޕޯޓްގައިވާގޮތުން އެންމެ ބުރަކޮށް މަސައްކަތްކުރަން ޖެހެނީ ޔޫރަޕުން ބޭރުގެ ގައުމުތަކުގެ ކުޅުންތެރިން ކަމަށެވެ. އެ ގޮތުން މިދިޔަ ސީޒަނުގެ ތަފާސްހިސާބުތަކަށް ބަލާއިރު އެންމެ ބޮޑު ބުރައެއް އުފުލަންޖެހުނީ ލިވަޕޫލާއި ބްރެޒިލްގެ ގޯލްކީޕަރު އެލިސަން ބެކާ އާއި ލިވަޕޫލާއި ސެނެގޯލްގެ ފޯވާޑް ސަޑިއޯ މާނޭ އަދި ޓޮޓެންހަމް އަދި ދެކުނު ކޮރެއާގެ ފޯވާޑް ސޮން ހެއުން މިން އެވެ.\nސޮން ވަނީ މިދިޔަ ސީޒަނުގައި 78 މެޗު ކުޅެފަ އެވެ. ދެކުނު ކޮރެއާ އަށް ކުޅުމަށް 110،000 ކިލޯމީޓަރަށް ވުރެ ދިގު ރާސްތާއެއްގެ ދަތުރުތައް ކޮށްފައިވާއިރު، މިިދިޔަ ސީޒަނުގައި އޭނާ ކުޅުނު 72 އިންސައްތަ މެޗުގައި ކުޅުނީ ފަސް ދުވަހުގެ ބްރޭކެއް ނުލިބި އެވެ.\nދެކުނު ކޮރެއާގެ މެޗެއްގެ ތެރެއިން ސޮން. -- ފޮޓޯ: އޭއެފްޕީ\nމާނޭ މިދިޔަ ސީޒަނުގައި 70 މެޗު ކުޅުނުއިރު، ގައުމީ ޓީމު ކަމަށްވާ ސެނެގޯލަށް ކުޅެން 100،000 ކިލޯމީޓަރު ދަތުރުކުރަން ޖެހުނެވެ. ކީޕަރު އެލިސަން ވެސް 72 މެޗު ކުޅުނުއިރު، ބްރެޒިލް ޓީމަށް ކުޅެން 80،000 ކިލޯމީޓަރު ދަތުރުކުރަންޖެހުނެވެ. ބާސެލޯނާގެ އިވާން ރަކިޓިޗް ވެސް ވަނީ ފަސް ދުވަހުގެ ބްރޭކެއް ނުލިބި ގިނަ މެޗުތަކެއް ކުޅެފަ އެވެ.\nފިފްޕްރޯގެ ޖެނެރަލް ސެކްރެޓަރީ ތިއޯ ވެގް ސެގެލާން ވިދާޅުވީ ޝެޑިއުލެއް ރާވަފައި އޮންނަ ގޮތަކަށް ކުޅުންތެރިން ލައްވައި ގާތްގާތުގައި މެޗުތަކެއް ކުޅުމަކީ ގަސްދުގައި ކުޅުންތެރިން ބިރުވެރިކަމެއްގެ ތެރޭގައި ބެހެއްޓުން ކަމަށެވެ. އެންމެ ރަނގަޅު ގޮތަކީ ކުޅުންތެރިންނަށް ރަނގަޅަށް ކުޅެވޭނެ އަދި ދުޅަހެޔޮކޮށް ތިބެވޭނެ ގޮތަކަށް ކަންތައްތައް އިންތިޒާމްކުރުން ކަމަށް ބުންޏެވެ.\n"ވަކި ވަރަކަށް ވުރެ ބޮޑަށް ކުޅުންތެރިންނަށް މެޗު ޕްރެޝަރު އަންނަންޏާ އެ ދެވެނީ ނަފްސާނީ ގޮތުން ޕްރެޝަރު. އަނެއްކޮޅުން ދެ މެޗު ދެ މެޗުގައި ރަނގަޅު ރިކަވަރީ ވަގުތެއް ނެތުމަކީ ފިޒިކަލީ ކުޅުންތެރިން ހަލާކުކޮށްލާނެކަމެއް. އެބަޖެހޭ ބެލެންސެއް އޮންނަން. އެކަން ކުރެވޭނެ އެއް މަގަކީ ސީޒަން ނިންމާފައި ހަތަރު ހަފްތާގެ ޗުއްޓީ އަކީ ލާޒިމުކަމަކަށް ހެދުން،" ސެގެލާން ވިދާޅުވި އެވެ.\nފިފްޕްރޯ އިން ބުނީ އެ ޖަމިއްޔާ އިން 543 ކުޅުންތެރިންނާއި ސުވާލުކޮށް ބެލިބެލުމުގައި 85 އިންސައްތަ ކުޅުންތެރިން ސީޒަނުގެ މެދުތެރެއިން 14 ދުވަހުގެ ބްރޭކެއް ބޭނުންވާ ކަމަށެވެ. އަދި ކުޅުންތެރިންގެ ވާހަކަތަކުގެ މައްޗަށް ބިނާކޮށް ފިފްޕްރޯ އިން ވަނީ ކަންތައްތަކެއް ވެސް ހުށަހަޅައިފަ އެވެ.\nއޭގެތެރޭގައި ހިމެނެނީ ސީޒަން ނިންމާފައި ހަތަރު ހަފްތާގެ ޗުއްޓީ އަކާއި ސީޒަނުގެ ތެރެއިން ދެ ހަފްތާގެ ޗުއްޓީއެއް ލާޒިމުކުރުމަށާއި ފަސް ދުވަހުގެ ތެރޭގައި ދެ މެޗު ކުޅެން ޖެހުން މަދުކުރުމަށެވެ. ޓީމެއްގެ ސްކޮޑު ބޮޑުކުރުމަށާއި ކޮންމެ ކުޅުންތެރިއަކަށް ސީޒަނެއްގައި މެޗު ކުޅެވޭނެ އަދަދު ވަކި އުސޫލެއްގެ ތެރެއިން ހަމަޖެހިފައި އޮތުމެވެ. މި ގޮތުން ކުޅުންތެރިންނަށް މެޗު ކުޅެވޭނެ އަދަދެއް ކަނޑައަޅާއިރު ދިގު ރާސްތާއެއް ދަތުރުކުރަންޖެހޭ ކުޅުންތެރިންނަށް ހާއްސަ ސަމާލުކަމެއް ދޭންޖެހޭނެ ކަމަށް ފިފްޕްރޯ އިން ބުނެ އެވެ.\nއިނގިރޭސި ޕްރިމިއާ ލީގުގައި އާ އަހަރާ ދިމާކޮށް 14 ދުވަހުގެ ތެރޭގައި ފަސް މެޗު ކުޅެން ޖެހުމަކީ ޒަމާނުއްސުރެ ކޯޗުން އެންމެ ކަންބޮޑުވާ މައްސަލަ އެވެ. މަޝްހޫރު ކޯޗުން ކަމަށްވާ ހޯސޭ މޮރީނިއޯ، ކާލޯ އަންޗެލޮޓީ، ޕެޕް ގާޑިއޯލާ އަދި ޔާގެން ކްލޮޕް ވެސް ވަނީ މިއީ އެއްވެސް ގޮތަކުން ބަލާއިރު ރަނގަޅު ކަމެއް ނޫން ކަމަށް ބުނެފަ އެވެ. އެ މައްސަލަތަކަށް ހައްލެއް ދިނުމުގެ ގޮތުން ޕްރިމިއާ ލީގުން ވަނީ މި ސީޒަނުގައި ފެބްރުއަރީ މަހު ޓީމުތަކަށް ބަހާލައިގެން އެއް ހަފްތާގެ ބްރޭކެއް ދިނުމަށް ނިންމައިފަ އެވެ.\nއިތުރު ލިޔުންތައް ސްޕެނިޝް ލީގް އިންގްލިޝް ޕްރިމިއާ ލީގް ފިފްޕުރޯގެ ވޯލްޑް އިލެވަން


Furathama faharah world cup gai anhenun referee kan kurany - vNews.mv\nފީފާ ވޯލްޑް ކަޕް 2022 ގައި ރެފްރީކަން ކުރާނެ، ޔޮޝިމީ- ފޮޓޯ:- އޭއެފްސީ\nފުރަތަމަ ފަހަރަށް ވޯލްޑް ކަޕުގެ މެޗުތަކުގަ އަންހެނުން ރެފްރީކަން ކުރަނީ\nއައްފާން މުހައްމަދު 19 May 2022, 20:08\nފުޓުބޯޅައިގެ އެންމެ ޝަރަފުވެރި މުބާރާތް، ފީފާ ވޯލްޑް ކަޕުގެ މެޗުތަކުގައި ފުރަތަމަ ފަހަރަށް އަންހެން ރެފްރީން ރެފްރީކަން ކުރާގޮތަށް ހަމަ ޖައްސައިފިއެވެ.\nއެގޮތުން މިއަހަރުގެ ފަހުކޮޅު ގަތަރުގައި ބާއްވާ ފީފާ ވޯލްޑް ކަޕުގައި މައި ރެފްރީންގެ ގޮތުގައި ތިން އަންހެން ރެފްރީއަކު ހަރަކާތްތެރިވާނެއެވެ. އެއީ ފްރާންސްގެ ސްޓެފަނީ ފްރެޕާޓް އާއި ރުވާންޑާގެ ސާލިމާ މުކަންސަންގާގެ އިތުރުން ޖަޕާނުގެ ޔޮޝިމީ ޔަމަޝީޓާ އެވެ.\nމީގެއިތުރުން އެސިސްޓަންޓް ރެފްރީންގެ ގޮތުގައިވެސް އިތުރު ތިން އަންހެން ރެފްރީއަކު ގަތަރު ވޯލްޑް ކަޕުގައި ފެނިގެންދާނެއެވެ.\nމިފަހަރުގެ ވޯލްޑް ކަޕުގެ މެޗުތަކުގައި ރެފްރީކަން ކުރުމަށްޓަކައި ޖުމްލަ 36 ރެފްރީންނާއި 69 އެސިސްޓަންޓް ރެފްރީންގެ އިތުރުން 24 ވީޑިއޯ އެސިސްޓަންޓް ރެފްރީ (ވީއޭއާރް) އިން ވަނީ މިހާރު ހަމަޖައްސާފައެވެ.\nއޭގެތެރޭގައި ޕްރިމިއަރ ލީގުގައި ރެފްރީކަން ކުރާ މައިކަލް އޮލިވާ އާއި އެންތޮނީ ޓޭލާވެސް ހިމެނެއެވެ. މީގެތެރެއިން އެންތޮނީ ޓެއިލާ އަކީ ގިނަ ބައެއްގެ ތައުރީފާއި ލޯބި ދާދިފަހުން ލިބުނު ރެފްރީ އެކެވެ. އެއީ 2021 ވަނަ އަހަރު ބޭއްވި ޔޫރޯ 2020 މުބާރާތުގައި ޑެންމާކާއި ފިންލެންޑް ބައްދަލުކުރި މެޗުގައި، ޑެންމާކުގެ ކްރިސްޓިއަން އެރިކްސަން އަށް ލިބުނު އަނިޔާ އާއި ގުޅިގެން ޓެއިލާ ކަންކުރި ގޮތުގެ ސަބަބުންނެވެ. ޓެއިލާ ވަނީ ވަގުތުން ކުޅުން މެދުކަނޑާލާ، އެރިކްސަން އަށް ފަރުވާ ދެވޭނެ އިންތިޒާމުތައް އަވަސްކުރުމަށް އެހީތެރިވެދީފައެވެ.\nވޯލްޑް ކަޕަށް ރެފްރީން ހަމަޖެއްސި ގޮތާއި ގުޅޭގޮތުން ވާހަކަދައްކަމުން ފީފާގެ ރެފްރީސް ކޮމިޓީގެ ޗެއާމަން ކޮލީނާ ބުނީ، ރެފްރީން ކަނޑައެޅުމުގައި ބަލާނީ މި ފެންވަރުގެ މުބާރާތަކަށް އެންމެ އެކަށީގެންވާ ވަރުގެ، މަތީ ފެންވަރުގެ ރެފްރީން ހަމަޖެއްސުމަށް ކަމަށެވެ.\nވޯލްޑް ކަޕުގައި އަންހެން ރެފްރީން ރެފްރީކަން ކުރާތަން ފެނުމަކީ، މީގެ އަހަރުތަކެއް ކުރިން ފީފާ އިން އަންހެން ރެފްރީންގެ ކުރިއެރުވުމަށް ކުރި މަސައްކަތް ކާމިޔާބު ވުމުގެ ހެއްކެއްކަން ކޮލީނާ ފާހަގަކުރިއެވެ.\nއަދި މިކަމުގެ ސަބަބުން ދުނިޔެއަށް ބޮޑު މެސެޖެއް ދެވިއްޖެ ކަމަށް ގަބޫލުކުރާ ކަމަށާއި، އެއީ ފުޓުބޯޅައިގައި ބަލާނީ މީހާގެ އުމުރަށް ނުވަތަ ޖިންސައް ނޫން ކަމަށާއި، ހަމައެކަނި އެމީހެއްގެ ފެންވަރާއި، ކުޅަދާނަކަން ހުރި މިންވަރަށް ކަމަށެވެ.\nއަދި އުންމީދަކީ މުސްތަގްބަލުގައި މިފަދަ މެޗުތަކެއްގައި އަންހެން ރެފްރީން ރެފްރީކަން ކުރުމަކީ ވަރަށް އާންމުކަމެއް ކަމުގައިވުން ކަމަށާއި، މިކަމަކީ ތަފާތު އައު ކަމަކަމަށް ނުވާނެ ދުވަހެއް ފެނުން ކަމަށެވެ.\nފީފާ ފީފާ ވޯލްޑް ކަޕް ކުޅިވަރު


India askariyya ge recruitment plan aa eku, bodu nurrakaleh | ThePress\nއިންޑިއާ އަސްކަރިއްޔާގެ ރެކްރޫޓްމަންޓް ޕްލޭނާއެކު ބޮޑު ނުރައްކަލެއް\n16 June 2022, 15:11\nއިންޑިއާ ސިފައިންގެ2މީހަކު އަސްކަރީ ގިއަރުގައި ހަރަކާތްތެރިވަނީ / ފައިލް ފޮޓޯ: ފެމިނިޒަމް އިން އިންޑިއާ\nދުނިޔޭގެ އެންމެ ވަރުގަދަ އަސްކަރީ ބާރުތަކުގެ ތެރެއިން ގަދަ5ގައި ގުނާލެވޭ އަވަށްޓެރި އިންޑިއާގެ އަސްކަރިއްޔާއަށް އާ މެންބަރުން ރެކްރޫޓު ކުރުމުގެ ސްކީމަށް ގެނައި އިސްލާހާއެކު އާންމުންގެ މެދުގައި ހިތްހަމަނުޖެހުން އުފެދި، އެތައް ބަޔަކު މުޒާހަރާއަށް ނުކުމެއްޖެއެވެ.\nއިންޑިއާގެ އުތުރުގެ ސްޓޭޓެއް ކަމަށް ވާ ބިހާރުގެ މަގުތަކަށް ނުކުތް އާންމުން ވަނީ ޓަޔަރުތައް އަންދާ، މައި ހައިވޭތައް ބަންދުކޮށްފައެވެ. ޑިމާންޑަކަށް ވީ ރެކްރޫޓިންގް ސްކީމަށް ގެނައި އިސްލާހް އަނބުރާ ގެންދިއުމެވެ. ނަމަވެސް ފުލުހުން ވަނީ ކަރުނަ ގޭހުގެ ބާރުގެ ބޭނުން ކޮށްފައެވެ. އަދި ބައެއް ސަރަހައްދުތަކުގައި މުޒާހަރާގެ ބައިވެރިންނާއި ފުލުހުންނާ ދެމެދު ކުރިމަތިލުންތަކެއް ހިންގި ކަމަށްވެސް ހަބަރު ލިބެއެވެ.\nކަޝްމީރުގައި އިންޑިއާ ސިފައިން/ފޮޓޯ: ޑީއެންއޭ އިންޑިއާ\nއިންޑިއާގެ އަސްކަރިއްޔާއަށް އާ މެންބަރުން ރެކްރޫޓު ކުރުމުގެ ސްކީމަށް ބަދަލު ގެނެސް، "އަގްނީ ޕާތު" ނުވަތަ އަލިފާނުގެ ރާސްތާ ޕްރޮގްރާމް ތައާރަފު ކުރީ މިދިޔަ އަންގާރަ ދުވަހުއެވެ. އެ މަޝްރޫއު އަމާޒު ކުރަނީ އުމުރުން 17.5 އާއި 21 އަހަރާ ދެމެދުގެ ޒުވާން ކުދިންނަށެވެ. ރެކްރޫޓްމަންޓް ކާމިޔާބު ކުރާ ޒުވާނުން4އަހަރު ދުވަހުގެ މުއްދަތަށް އަސްކަރިއްޔާއަށް ނަގާ އިރު، އޭގެ ފަހުން ވަޒީފާ ދެމެހެއްޓޭނީ، އޭގެ ތެރެއިން އެންމެ 25 ޕަސެންޓް ސިފައިންނަށް ކަމަށް ވަނީ ކަނޑައަޅާފައެވެ.\nމިފަދަ ސްކީމެއް ތައާރަފު ކުރުމުގެ މަގުސަދަކީ އަސްކަރީ ފައުޖުތަކަށް ކުރަން ޖެހޭ ހަރަދު ކުޑަ ކުރުމެވެ. މުސާރައާއި ޕެންޝަނަށް ބޮޑު ހަރަދެއް ހިނގާ އިރު، ދިފާއީ ބަޖެޓްގެ2ބައިކުޅަ 1 ބައި ހޭދަ ވަނީ އެކަމަށެވެ. އެހެން ކަމުން ސިފައިންގެ އަދަދު ކޮންޓްރޯލް ކުރުމުން، ދިފާއީ ބާރު ޒަމާނީ ކުރުމަށް މާލީ ގޮތުން ފުރުސަތު ހުޅުވިގެންދާނެ ކަމަށް ބެލެވެއެވެ. މީގެ އިތުރުން އިންޑިއާ ސިފައިންގެ ލަޝްކަރުގެ ތަސްވީރު ޒުވާން ކުރާނެ ކަމަށްވެސް އިންޑިއާގެ ސަރުކާރުން ވަނީ ބުނެފައެވެ.\nއިންޑިއާގެ އަސްކަރިއްޔާއިން ފޯރިމަރަނީ/ފޮޓޯ: އޭޕީ\nއާ އުސޫލާ ދެކޮޅަށް މުޒާހަރާ ކުރާ ފަރާތްތަކުން ބުނަމުން ދަނީ، ވަޒީފާގެ ޔަގީން ކަން ކުޑަ ކަމަށެވެ. ވަޒީފާ ދެންޏާ ދޭންވީ ކަމަށާ، ނޫންނަމަ މަރާލުމަށްވެސް މުޒާހަރާވެސް ބައިވެރިން ވަނީ ގޮވާފައެވެ.\nއަސްކަރީ ޖެނެރަލުންގެ އިތުރުން ދިފާއީ ތަޖުރިބާކާރުންވެސް ވަނީ އިންޑިއާގެ އާ ސްކީމަށް ފާޑު ވިދާޅުވެފައެވެ. އެ ސްކީމްގެ ސަބަބުން އަސްކަރިއްޔާގެ އޮނިގަނޑު ބަލިކަށިވާ ކަމަށާ، ގައުމީ ސަލާމަތަށް އިންތިހާއަށް ނުރައްކާ ވެދާނެ ކަމުގެ އިންޒާރު ވަނީ ދީފައެވެ. ވަކިން ހާއްސަކޮށް، ބޯޑަރު ހިއްސާ ކުރާ ޗައިނާއާއި ޕާކިސްތާނާ ދެމެދު އިންޑިއާގައި އޮންނަ ހަސަދަވެރިކަމާ ދެބަސްވުންތަކުގެ ސަބަބުން ނުތަވަސްކަން ވަކިން ބޮޑެވެ.\nފައިސާ ރައްކާ ކުރުމަކީ ރަނގަޅު ކަމެއް ކަމަށާ، ނަމަވެސް އެކަން ކުރުމުގެ އަގަކީ ދިފާއީ ފައުޖުތައް ކަމުގައި ވެގެން ނުވާނެ ކަމަށް ރިޓާޔަޑް މޭޖާ ޖެނެރަލް ޝިއޮނަން ސިންހް ވަނީ ވިދާޅުވެފައެވެ. ތަޖުރިބާކާރު ސިފައިންގެ މީހަކު ގޮވައިގެން ހަނގުރާމައަށް ގޮސް، އެމީހާ މަރުވުމުން، އެންމެ4އަހަރުގެ ތަޖުރިބާ ހުރި ޒުވާން މެންބަރަކަށް، ތަޖުރިބާކާރު މެންބަރުގެ ދައުރު އަދާ ކުރެވިދާނެ ތޯވެސް އޭނާ ވަނީ ސުވާލު އުފައްދަވާފައެވެ.\nއިންޑިއާގެ އަސްކަރީ ފައުޖަކީ ދުނިޔޭގެ ނިސްބަތުން ބަލާއިރުވެސް އެންމެ މެންބަރުން ގިނަ ފައުޖުތަކުގެ ތެރޭގައި ހިމެނޭ އަސްކަރީ ބާރެކެވެ. 1.4 މިލިއަން ސިފައިންގެ ފައުޖެއް އޮތް އިރު، އެންމެ މުވައްޒަފުން ގިނައީވެސް އަސްކަރިއްޔާގައެވެ. ކޮންމެ އަހަރަކުވެސް އެތައް މިލިއަން ބަޔަކު، އިންޑިއާ އަސްކަރިއްޔާގެ ވަޒީފާއަށް އެދި ހުށަހަޅައެވެ.\nސްރީނަގަރުގައި އިންޑިއާގެ އޮފިޝަލުން ފޯރިމަރަނީ/ފޮޓޯ: ރޮއިޓާޒް\nކޮންމެ އަހަރަކުވެސް 60000 ސިފައިން، މަގާމުން މުސްކުޅި ކުރެއެވެ. އަދި ބަދަލު މެންބަރުން ހޮވުމަށް 100 އެއްހާ ރެލީ ކުރިއަށް ގެންދެއެވެ. ނަމަވެސް އަސްކަރިއްޔާއަށް މެންބަރުން ރެކްރޫޓު ކުރުން، ފާއިތުވީ އަހަރުތަކުގައި އޮތީ މަޑުޖައްސާލަފައެވެ. ސަބަބަކީ ކޮރޯނާވައިރަސް ޑިޒީޒް (ކޮވިޑް-19)ޣެ ބަލިމަޑުކަން ކަމަށް އޮފިޝަލުން ވިދާޅުވި ނަމަވެސް، ތަޖުރިބާކާރުން ވިދާޅުވާ ގޮތުގައި، ސަބަބަކީ އަސްކަރިއްޔާއަށް އޮތް ވަސީލަތްތައް ހީނަރުވެ، ޒަމާނީ ވުމަށް ތަކުލީފު އުފުލަން ޖެހުމެވެ.\n"އަގްނީޕާތު" މަޝްރޫއުގެ ދަށުން އިންޑިއާގެ އަސްކަރިއްޔާއަށް މިއަހަރު 46000 މެންބަރުން ރެކްރޫޓު ކުރާނެ ކަމަށް މައުލޫމާތު ލިބެއެވެ.6މަސް ދުވަހުގެ ތަމްރީނަށް ފަހު3އަހަރާއި ބައިގެ މުއްދަތަށް ސިފައިންގެ ވަޒީފާއަށް ނެރޭ މެންބަރުންނަށް މަހު މުސާރައިގެ ގޮތުގައި 30000 ރުޕީޒް ނުވަތަ 384 އެއްހާ ޑޮލަރު ދިނުމަށް ވަނީ ކަނޑައަޅާފައެވެ. އިނާޔަތްތަކާއެކު 40000 ރުޕީޒްގެ މަހު މުސާރައެއް ޖެހޭނެއެވެ.\n4 އަހަރު ދުވަހަކީ އަސްކަރީ ތަމްރީނާއި ތަޖުރިބާއަށް އެންމެ އެކަށީގެންވާ މުއްދަތު ކަމުގައި ނުވާ އިރު،4އަހަރު އަހަރަށް ފަހު ވަޒީފާ ގެއްލިދާ ބަޔަކަށް، ބަރު ހަތިޔަރު އޮޕަރޭޓް ކުރަން ދަސްކޮށްދީފައި އޮތުމަކީ ބޮޑު ނުރައްކަލެއް ކަމަށް ތަޖުރިބާކާރުން ފާހަގަ ކުރައްވައެވެ.\nރިޕޯޓް އިންޑިއާ އިންޑިއާގެ އަސްކަރީ ތަމްރީނު ދުނިޔެ\nނުޕޫރު ޝަރުމާ މައާފަށް އެދެން އިންޑިއާގެ ސުޕްރީމް ކޯޓުން އަންގައިފި\nއިންޑިއާއިން މަޝްރޫއުތަކަށް އެޑްވާންސްގެ ގޮތުގައި4މިލިއަން!\nއިންޑިއާ ފައިސާގެ އަގު އަނެއްކާވެސް ރެކޯޑް މިންވަރަކަށް ދަށަށް!\nބީޖޭޕީއިން ކުރި ފުރައްސާރަ ފާހަގަ ކުރި ނޫސްވެރިޔާ ހައްޔަރު ކޮށްފި